
Absurdi dhe Vetëvrasja 

Ka vetëm një problem filozofik me të vërtetë serioz: vetëvrasja. Të 
tregosh nëse jeta ia vlen apo nuk ia vlen të jetohet, do të thotë t'i 
përgjigjesh pyetjes themelore të filozofisë. Të tjerat, nëse bota ka tri 
përmasa, nëse shpirti ka nëntë apo dymbëdhjetë kategori, vijnë më pas. 
Këto janë lojëra; në fillim duhet t’i përgjigjesh kësaj pyetjeje. Dhe, po 
qe e vërtetë ajo që thoshte Niçja se një filozof, për të qenë i respektuar, 
duhet të predikojë nëpërmjet shembullit të vet, kuptohet rëndësia e 
kësaj përgjigjeje, meqë ajo do t’i paraprijë veprimit përfundimtar. Këto 
të vërteta janë të kuptueshme për zemrën, po duhet t’i thellosh për t’i 
bërë të qarta për arsyen. Nëse do të kërkoj të dalloj një problem të 
ngutshëm nga një tjetër, duhet të marr parasysh veprimet që jam i 
detyruar të kryej. Asnjëherë nuk kam parë njeri të vdesë për hir të 
argumenteve ontologjike. Galileu, i cili zotëronte një të vërtetë 
shkencore të rëndësishme, e mohoi me shumë lehtësi sapo iu vu jeta në 
rrezik. Në njëfarë kuptimi, ai bëri mirë. Nuk ia vlente të humbje jetën 
në turrën e druve për këtë të vërtetë. Toka apo dielli rrotullohet rreth 
njëri-tjetrit, kjo gjë është pa interes. Me një fjalë, është një problem i 
kotë. Nga ana tjetër, kam vënë re se shumë njerëz i japin fund jetës, 
sepse mendojnë që nuk ia vlen të jetohet. Kam parë të tjerë, që 
paradoksalisht vriten për idetë ose iluzionet, të cilat i japin kuptim jetës 
së tyre (ajo gjë që quhet arsye për të jetuar është njëkohësisht një arsye 
e shkëlqyer edhe për të vdekur). Pra jami mendimit se kuptimi i jetës 
është problemi më i ngutshëm. Si ti përgjigjemi? Për të gjitha problemet 
thelbësore, këtu unë përfshij të gjitha ato që të bëjnë të vdesësh ose ato 
që shumëfishojnë dashurinë për jetën. ka me siguri dy metoda të 
menduari, ajo e La Palisës dhe ajo e Don Kishotit. Vetëm ekuilibri 
midis të vërtetave dhe lirizmit mund të na lejojë të përftojmë 
njëkohësisht emocion dhe qartësi. Pra, para një çështjeje të tillë, sa të 
thjeshtë aq dhe të ngarkuar me patetizëm, dialektika akademike dhe 
klasike duhet t’ia lëshojë vendin, merret me mend, një mënyrë të 
menduari më modeste që mbështetet sa në bon sens-in aq dhe në 
qëndrimin dashamirës. 

Vetëvrasja gjithmonë është trajtuar si një dukuri shoqërore. Këtu, 
përkundrazi, është fjala, sa për fillim, për marrëdhënien midis mendimit 
vetiak dhe vetëvrasjes. Një veprim i tillë përgatitet në heshtjen e 
shpirtit, ashtu si dhe veprat e mëdha. Vetë njeriu nuk e di këtë. Një 
mbrëmje, ai tërheq këmbëzën ose hidhet në ujë. Një ditë, kur po më 
tregonin për një administrator banesash që kishte vrarë veten, më thonë 
se kishte ndryshuar shumë që nga vdekja e vajzës së tij para pesë 
vjetësh dhe se kjo ngjarje e kishte “gërryer nga brenda”. Nuk mund të 
gjesh fjalë me të përpiktë. Të fillosh të mendosh do të thotë të fillosh të 
gërryhesh, shoqëna nuk luan ndonjë farë roli në fillim. Krimbi gjendet 
në shpirtin e njeriut. Aty duhet ta kërkosh. Këtë lojë të kobshme që të 
çon nga qartësia përballë ekzisteneës tek arratisja jashtë dritës, duhet ta 
gjurmosh dhe ta kuptosh. 

Gjenden shumë shkaqe për një vetëvrasje dhe, në përgjithësi, ato më të 
dukshmet nuk kanë qenë më të efektshmet. Njeriu rrallë e vret veten 
(ndonëse kjo hipotezë nuk përjashtohet) duke arsyetuar. 

Kriza fillon me diçka që është pothuajse gjithmonë e pakontrollueshme. 
Gazetat shpesh flasin për “brenga intime”, ose për “sëmundje të 
pashërueshme”. Këto shpjegime janë të vlefshme. Po mund të ndodhë 
që atë ditë një mik i njeriut, të dëshpëruar i ka folur ftohtë. Ky është 
fajtori, sepse vetëm kaq mund të mjaftojë për tu dhënë rrukullimën 
gjithë pakënaqësive dhe gjithë mërzitjeve që qëndronin pezull (1) 

Por, nëse është e vështirë të gjendet çasti i saktë, përçapja e stërholluar 
ku arsyeja ka zgjedhur vdekjen, është më e lehtë të nxjerrësh nga ky 
gjest rrjedhojat e tij. Të vrasësh veten, në një kuptim, si në melodrama, 
do të thotë të rrëfehesh. Të tregosh se ke mbetur prapa nga jeta ose që 
nuk e kupton. Megjithatë, të mos vazhdojmë me këto analogji t’u 
kthehemi fjalëve të zakonshme. Kjo do të thotë se pranon që jeta nuk ia 
vlen të jetohet. Të jetosh, natyrisht, nuk është kurrë e lehtë. Njerëzit 
vazhdojnë të bëjnë veprime që ua imponon ekzistenca për shumë arsye, 
nga të cilat e para është zakoni. Të vdesësh me dashje parakupton që e 
ke zbuluar qoftë edhe instinktivisht, karakterin qesharak të këtij zakoni, 

mungesën e çdo arsyeje të thellë për të jetuar, karakterin absurd të 
veprimtarisë së përditshme dhe kotësinë e vuajtjes. 

Cila është, pra, kjo ndjenjë e pallogaritshme, që i largon shpirtit gjumin, 
aq të nevojshëm për jetën? Një botë që mund ta shpjegosh qoftë edhe 
me arsye të gabuara është botë e alert. Po në të kundërtën në një gjithësi 
pa iluzione dhe pa të vërteta, njeriu ndihet i huaj. Ky mërgim është i 
pafund, meqë ka humbur kujtimet e atdheut të pagjendshëm ose 
shpresën e tokës së premtuar. Kjo ndarje e njeriut nga jeta e tij, e aktorit 
nga dekori i tij përbën ndjenjën e absurditetit. Meqë të gjithë njerëzit e 
shenjtë kanë menduar për vetëvrasjen e tyre, pa e zgjatur, kuptohet që 
ka një lidhje të drejtpërdrejtë midis kësaj ndjenje dhe tundimit drejt 
hiçit. 

Tema e kësaj eseje është pikërisht marrëdhënia midis absurdit dhe 
vetëvrasjes, përcaktimi i saktë i masës që vetëvrasja shërben si zgjidhje 
për absurdin. Në parim, mund të thuhet se për një njeri të ndershëm, ato 
që i beson si të të vërteta duhet të përligjin veprimet e tij. Pra, besimi në 
absurditetin e ekzistencës duhet t’i prijë sjelljes së tij. Do të ishte një 
kureshtje e përligjur të dije qartë dhe pa lot të rremë, nëse një përfundim 
i tillë kërkon që të braktiset sa më shpejt një gjendje e pakuptueshme. 
Vetëkuptohet, këtu unë kam parasysh njerëz, që janë të prirur të 
pajtohen me vetveten. 

I shtruar qartë, ky problem mund të duket njëherësh i thjeshtë dhe i 
pazgjidhshëm. Por gabimisht supozohet që pyetjet e thjeshta kërkojnë 
përgjigje të ngjashme dhe se fshati që duket nuk ka nevojë për kallauz. 
Apriori, dhe duke përmbysur të dhënat e problemit, si në rastin kur vret 
veten, ashtu edhe kur nuk e vret, duket se ekzistojnë vetëm dy lidhje 
filozofike, ajo që thotë po dhe ajo që thotë jo. Do të ishte gjë shumë e 
bukur. Por duhet të mos harrojmë ata, të cilët, pa arritur në përfundime, 
pyesin gjithmonë. Tani po bëj fare pak ironi: ata janë shumica. Vërej, 
gjithashtu, se ata që pcrgjigjen “jo”, veprojnë sikur mendojnë të 
kundërtën. Në fakt, po të pranoja kriterin niçean, ata mendojnë ”po”, në 
një mënyrë ose tjetër. Përkundrazi, ata që vrasin veten, ndodh shpesh që 
të kenë rrokur kuptimin e jetës. Këto kontradikta janë të përhershme. 

Madje mund të thuhet se asnjëherë nuk kanë qenë më të mprehta se në 
ato raste ku logjika, përkundrazi, duket qesharake. Është gjë e njohur 
krahasimi i teorive filozofike dhe i sjelljeve të atyre që i predikojnë. Por 
duhet të pranojrrië se miclis mendimtarëve që nuk kanë pranuar se jeta 
ka kuptim, askush, përveç Kirilovit që i përket letërsisë, Peregrinosit që 
lindi nga legjenda(2) dhe Zhyl Lekjesë, partizan i hipotezës, nuk shkoi 
deri atje sa të mohonte kuptimin e jetës. Përmendet shpesh, për shaka, 
Shopenhaueri, i cili fliste për vetëvrasjen para një tavoline të mbushur 
plot. Këtu nuk ka aspak vend për tu tallur. Kjo mënyrë për të mos e 
marrë seriozisht tragjiken nuk është aq e rëndë, por ajo, më së fundi, 
bën portretin e njeriut që e ka përqafuar. 

Para këtyre kontradiktave dhe paqartësive, a duhet të besojmë se nuk ka 
asnjë lidhje midis mendimit që dikush ka për jetën dhe veprimit të tij 
për ta braktisur? Të mos e teprojmë në këtë drejtim. Në lidhjen e njeriut 
me jetën gjendet diçka shumë më e fortë se të gjitha pakënaqësitë e 
botës. Gjykimi i trupit është i barazvlershëm me atë të shpirtit dhe trupi 
sprapset para asgjësimit. Ne e fitojmë zakonin e të jetuarit para atij të të 
menduarit. Në këtë garë, që na afron përditë nga pak drejt vdekjes, trupi 
ruan një distancë të përhershme. Së fundi, thelbi i kësaj kontradikte 
qëndron në atë çfarë do ta quaja shmangie, sepse ështe njëherësh edhe 
më pak edhe më shumë se harrimi i njeriut pas punëve të përditshme, në 
kuptimin paskalian të fjalës. Shmangia vdekje prurëse që përbën temën 
e tretë të kësaj eseje, është shpresa. Shpresa për një jetë tjetër që duhet 
“merituar” ose mashtrimi i atyre që e jetojnë jo për vete jetën, po për 
ndonjë ide të madhe që është më e rëndësishme se jeta, që e fisnikëron, 
i jep një kuptim dhe i tradhton. 

Gjithçka ndihmon në shtimin e ngatërresave. Jo më kot deri tani është 
luajtur me fjalët dhe është bërë sikur besohet se mospranimi i idesë që 
jeta ka një kuptim të çon detyrimisht të pohosh se ajo nuk ia vlen të 
jetohet. Në të vërtetë, nuk gjendet asnjë masë e detyrueshme midis 
këtyre dy gjykimeve. Duhet vetëm të mos lejosh të mashtrohesh nga 
paqartësitë, papajtueshmëritë dhe inkonsekuencat e përmendura deri 
tani. Duhet të lemë gjithçka mënjanë dhe të merremi drejtpërdrejtë me 
problemin e vërtetë. Dikush vret veten sepse jeta nuk ia vlen të jetohet, 

- kjo pa dyshim është një e vërtetë shterpë, sepse është gjë mjaft e 
njohur. Por ky poshtërim i ekzistencës, ky përgënjeshtrim ku e 
ngujojmë, mos vallë vjen ngaqë ajo nuk ka asnjë kuptim? Apo mos 
absurditeti kërkon që t’i shpëtojmë nëpërmjet shpresës ose vetëvrasjes, 
ja se çfarë, duhet të tregojmë, të studiojmë dhe të ilustrojmë duke 
shmangur gjithçka tjetër. A sjell absurdi me vete vdekjen, këtij 
problemi duhet t’i jepet përparësi ndaj të tjerave, jashtë të gjitha 
metodave të të menduarit dhe të lojërave të fjalëve të kota. Nuancat, 
kundërritë, psikologjia që një mendje “objektive” di të fusë në të gjitha 
problemet, nuk kanë vend në këtë analizë dhe në këtë pasion. 

Duhet vetëm një mendim i padrejtë, domethënë logjik. Nuk është gjë e 
lehtë. Gjithmonë është e pëlqyeshme të jesh logjik. Është pothuajse e 
pamundur të jesh logjik deri në fund. Njerëzit që vetëvriten ndjekin deri 
në fund rrjedhën e ndjenjave të tyre. Atëherë përsiatja për vetëvrasjen 
më jep rastin të shtroj të vetmin problem që më intereson: a ka ndonjë 
logjikë deri në vdekje? Këtë mund ta mësoj vetëm duke ndjekur pa 
pasione të sëmura, vetëm në dritën e fakteve, arsyetimin, origjinën e të 
cilit po e tregoj këtu. Këtë unë e quaj një arsyetim absurd. Shumë i kanë 
hyrë kësaj rruge. Nuk e di nëse ia kanë dalë mbanë. 

Kur Kari Jaspersi zbuloi pamundësinë e unitetit të botës, tha: “Ky 
kufizim më kthen te vetvetja, atje ku nuk fshihem më prapa një 
pikëpamjeje objektive, të cilën vetëm e përfytyroj, atje ku as unë vetë, 
as ekzistenca e të tjerëve nuk mund të shndërrohet në objekt për mua”, 
ai përmend, pas shumë të tjerëve, këto vende të shkreta dhe pa ujë, ku 
mendimi arrin në kufijtë e tij të skajshëm. Pas shumë të tjerëve, për këtë 
nuk ka dyshim, por sa shpejt që u larguan! Në këtë zhvillim të fundit ku 
arsyeja lëkundet, kanë arritur shumë njerëz dhe, midis tyre njerëz të 
thjeshtë. Ata heqin dorë nga gjëja më e shtrenjtë, nga jeta e tyre. Edhe të 
tjerë, me tituj të lartë fisnikërie në lëmin e arsyes, kanë hequr dorë, por 
ata kanë realizuar vetëvrasjen e mendimit të tyre, në një revoltë të 
pastër. Përkundrazi, përpjekja e vërtetë është të ngulmosh, për aq sa 
është e mundur, dhe të vëzhgosh nga afër lulëzirnin barok të këtyre 
zonave të largëta. Qëndrueshmëna dhe qartësia janë spektatore të 
privilegjuara të kësaj loje çnjerëzore ku absurdi, shpresa dhe vdekja 

shkëmbejnë replika. Kjo vallë është njëherësh e thjeshtë dhe e 
ndërlikuar, për rrjedhojë, arsyeja mund të analizojë figurat e saj para se 
t’i ilustrojë dhe ti përjetojë vetë. 


1) Përfitojmë nga rasti të kujtojmë karakterin relativ të kësaj eseje. 
Vetëvrasja, në fakt, mund të lidhet me arsye shumë më të nderuara. Për 
shembull, vetëvrasjet politike të quajtura të protestës në revolucionin 
kinez. 

2) Kam dëgjuar të flitet për një nxënës të Peregrinosit, shkrimtar i 
pasluftës, i cili pasi shkroi librin e tij të parë, vrau veten për të tërhequr 
vëmendjen mbi veprën e tij. Në fakt, vëmendja u tërhoq, por libri u 
gjykua i dobët. 

Muret absurde 


Ashtu si veprat e mëdha, ndjenjat e thella kanë gjithmonë një 
domethënie shumë më të madhe sesa duket që shprehin. 
Qëndrueshmëria e një ndjenje ose e një pakënaqësie brenda një shpirti, 
rishfaqet në veprimet dhe mendimet e përditshme, pasurohet në 
rrjedhime që vetë shpirti nuk i njeh. Ndjenjat e mosha shpalosin 
vetvetiu universin e tyre të shkëlqyer ose të mjeruar. Me dritën e tyre 
ndriçojnë një botë të vetën ku gjejnë klimë të përshtatshme. Ekziston 
një univers i xhelozisë, ambicies, egoizmit ose shpirtgjerësisë. Një 
univers, domethënë një metafizikë e një mënyre të menduari. Ajo që 
është e vërtetë për ndjenjat e specializuara duhet të jetë ende më shumë 
për emocionet, në thelb, të papërcaktuara, njëherësh, po aq konfuze dhe 
po aq të “sigurta” po aq të largëta dhe po aq të “pranishme” sa ato që na 
jep e bukura ose që zgjon absurdi. 

Ndjenja e absurditetit, në çdo kthesë rruge, mund të godasë çdo njeri. 
Ashtu siç është, në lakuriqësinë e vet trishtuese, në dritën e saj pa 
rrezatim, kjo ndjenjë është e pakapshme. Për këtë vështirësi ia vlen të 
mendohesh. Ndoshta është e vërtetë që njeriu asnjëherë nuk mund të 
njihet dhe se gjithmonë gjendet tek ai diçka që nuk e kapim dot. Por, 
praktikisht, unë i njoh njerëzit, i njoh nga sjelljet e tyre, nga tërësia e 
veprimeve të tyre, nga rrjedhojat e qëndrimit të tyre në jetë. Po ashtu, të 
gjitha këto ndjenja irracionale, të paanalizueshme, unë mundem 
praktikisht t’i përcaktoj, praktikisht t’i vlerësoj, të mbledh shumën e 
rrjedhojave të tyre, sipas renditjes së arsyes, të rrok e të shënoj të gjitha 
pamjet e tyre, të ravijëzoj gjithësinë e tyre. Është e sigurt, me sa duket, 
se edhe po ta shoh njëqind herë të njëjtin aktor, personalisht nuk do ta 
njoh më mirë. Megjithatë, po të mbledh shumën e heronjve që ka 
mishëruar dhe nëse pohoj që e njoh pak më mirë pas personazhit të tij të 
njëqindtë, ndihet që këtu ka një pjesë vërtetësie, sepse ky paradoks i 
dukshëm është edhe ai një apologji. Ai ka një natyrë morale, e cila na 
mëson se një njeri përcaktohet njëlloj mirë nga komeditë e tij dhe nga 
shpërthimet e tij të sinqerta. Kështu ndodh, një shkallë më poshtë, me 
ndjenjat, të pakapshme në zemër, por pjesërisht të tradhtuara nga 

veprimet që nxisin dhe nga qëndrimet intelektuale që nënkuptojnë. 
Ndihet qartë se po përkufizoj, në këtë mënyrë, një metodë. Por ndihet 
gjithashtu që kjo metodë është analitike dhe aspak njohëse. Meqë 
metodat përmbajnë metafizikë, ato tradhtojnë, pa dashje, përfundimet 
që pretendojnë ngaherë që nuk i njohin ende. Për rrjedhojë, faqet e 
fundit të një libri gjenden që në fillim të tij. Kjo nyje është e 
pashmangshme. Metoda e përcaktuar këtu pohon që çdo njohje e vërtetë 
është e pamundur. Vetëm shfaqjet mund të shkoqiten dhe vetëm mjedisi 
mund të ndihet. 

Këtë ndjenjë të pakapshme të absurditetit, ndoshta, mund ta rroknim në 
botët e ndryshme, veçse vëllazërore, të inteligjencës, të artit të të jetuarit 
ose fare shkurt të artit. Klima e absurditetit është në fillim. Fundi 
përfaqësohet nga gjithësia absurde dhe nga kjo mënyrë të menduari që 
ndriçon botën me një dritë të veçantë për të nxjerrë në pah fytyrën e saj 
të privilegjuar e të përkryer që ajo di t’i zbulojë. 

Të gjitha veprat e mëdha dhe të gjitha mendimet e mëdha kanë një 
fillim të thjeshtë. Veprat e mëdha lindin shpesh në kthesën e një rruge 
ose në kthinat e një restoranti. Po kështu ndodh edhe me absurditetin. 
Bota absurde, më shumë se të tjerat, fisnikërohet nga kjo origjinë e 
mjerë. Në disa situata, heshtja para një pyetjeje mbi natyrën e 
mendimeve të tij mund të jetë një shtirje te ky njeri. Qëniet e dashuruara 
e dinë mirë këtë gjë. Por nëse kjo përgjigje është e sinqertë, nëse ajo na 
bën të përfytyrojmë atë gjendje të veçantë shpirtërore ku boshllëku 
bëhet elokuent, ku zinxhiri i veprimeve të përditshme është këputur, ku 
zemra kërkon më kot nyjen lidhëse, atëherë ajo është shenja e parë e 
absurditetit. 

Ndodh që dekoret përmbysen. Zgjimi, tramvaji, katër orë punë në zyrë 
ose në uzinë, drekë, tramvaji, katër orë punë, darkë, gjumë, dhe e hënë, 
e martë, e mërkurë, e enjte, e premte dhe e shtunë me të njëjtin ritëm, 
kjo rrugë ndiqet lehtësisht shumicën e kohës. Vetëm se një ditë bëhet 
pyetja “përse” dhe gjjthçka brenda kësaj kapitjeje fdlon të duket e 
çuditshme. “Fillon”, këtu është fjalë e rëndësishme. Kapitja është në 
fund të veprimeve të një jete të vetvetishme, por në të njëjtën kohë, ajo 

përuron ecurinë e ndërgjegjes. E zgjon dhe shkakton vazhdimin. 
Vazhdimi është kthimi i pavetëdijshëm te zinxhiri, ose është zgjimi 
përfundimtar. Në fund të zgjimit me kohë vjen rrjedhoja: vetëvrasja ose 
shërimi. Në vetvete, kapitja, ka diçka të pështirë. Këtu më duhet të arrij 
në përfundimin se ajo është e mirë, sepse gjithçka fillon nga ndërgjegjja 
dhe ka vlerë vetëm nëpërmjet saj. Këto vërejtje nuk janë aspak 
origjinale. Po janë të vetëkuptueshme: kjo gjë mjafton për njëfarë kohe, 
me rastin e pranimit, në përgjithësi, të origjinave të absurdit. 
“Shqetësimi” i thjeshtë është në origjinë të gjithçkaje. 

Po ashtu dhe për të gjitha ditët e një jete pa shkëlqim, koha na merr me 
vete. Por gjithmonë vjen një çast kur duhet ta mbajmë. Jetojmë në të 
ardhmen: “nesër”, “më vonë”, “kur të regullohesh”, “kur të rritesh do ta 
kuptosh”. Këto inkonsekuenca janë të admirueshme, sepse në fund të 
fundit bëhet fjalë kur të vdesësh. Megjithatë yjen një ditë dhe njeriu 
vëren se thotë se është tridhjetë vjeç. Kështu ai pohon rininë e vet. Por 
njëherësh përcaktohet në raport me kohën. Zë vend aty. Pranon se 
gjëndet në një çast të dhënë të një kurbe që e pranon se duhet ta 
përshkojë. Ai i përket kohës dhe te tmerri që e ka pushtuar ai sheh 
ar mik un e vet më të madh. Nesër, ai priste të nesërmen, kur gjithçka tek 
ai duhej ta kundërshtonte. Kjo revoltë e trupit është vetë absurdi. 

Një shkallë më poshtë dhe gjendesh i habitur, kur vëren se bota është e 
“papërshkueshme”, kur sheh në ç’ pikë një gur është i huaj për ne, me 
çfarë force natyra, p.sh. një peisazh, mund të na mohojë. Në brendësi të 
çdo bukurie gjendet diçka çnjerëzore dhe këto kodra, butësia e qiellit, 
këto vizatime pemësh, të gjitha brenda një minute humbin përmbajtjen 
iluzore që ne u japim dhe janë për ne, këtej e tutje, të largëta më shumë 
se parajsa e humbur. Armiqësia primitive e botës në rrjedhën e 
mijëvjeçarëve vjen deri te ne. Për një sekondë, nuk e kuptojmë më 
meqë për shumë shekuj ne kemi kuptuar tek ajo figurat e vizatimet që 
paraprakisht i kemi vënë vetë, meqenëse këtej e tutje nuk kemi më forcë 
ta përdorim këtë artificë. Bota del jashtë kontrollit tonë meqë bëhet 
përsëri ajo që është. Këto dekore të maskuara nga veprimet tona të 
zakonshme, bëhen përsëri ato që janë. Largohen prej nesh. Po ashtu siç 
ka ditë kur te pamja e njohur e një gruaje shohim fytyrën e një të 

panjohure që kemi dashuruar para disa muajsh ose vitesh, ndoshta do të 
kërkonim të mbeteshim papritur vetëm. Por koha nuk ka ardhur ende. 
Vetëm një gjë. Kjo papërshkueshmëri dhe kjo tëhuajtje e botës është 
përsëri vetë absurdi. 

Njerëzit, gjithashtu, prodhojnë jonjerëzoren. Në disa çaste qartësie, 
aspekti mekanik i veprimeve të tyre, pantomimat e tyre të pakuptimta 
bëjnë idiote gjithçka që i rrethon. Një njeri flet në telefon brenda në 
kabinë, nuk dëgjohet, po shohim mimikën e tij të parëndësishme: 
pyesim veten përse jeton. Ky shqetësim përballë natyrës çnjerëzore të 
vetë njeriut, kjo rënie e pallogaritshme para figurës sonë, kjo “neveri”, 
siç e quan një shkrimtar i ditëve tona, është gjithashtu absurdi. Po ashtu, 
i panjohuri, i cili, në disa sekonda, vjen të na takojë në pasqyrë, vëllai i 
dashur dhe megjithatë shqetësues që shohim në fotografitë tona, është 
gjithashtu absurdi. 

Më në fund, arrita te vdekja dhe te ndjenja që kemi ndaj saj. Për këtë 
pikë është thënë gjithçka dhe është mirë të ruhesh nga patetika. 
Megjithatë, gjithmonë do të habitemi ngaqë të gjithë jetojnë sikur 
askush të mos e “njihte”. Kjo ndodh, në fakt, sepse nuk ekziston 
përvoja e vdekjes. Në kuptimin e mirëfilltë është eksperimentuar vetëm 
çfarë është jetuar dhe është bërë e ndërgjegjshme. Këtu mund të flitet 
me shumë vështirësi vetëm për përvojën e vdekjes së të tjerëve. Është 
një zëvendësim, një pikëpamje, për të cilën ne asnjëherë nuk jemi 
shumë të bindur. Ky konvencion melankolik nuk mund të jetë bindës. 
Tmerri, në fakt, vjen nga aspekti matematik i ngjarjes. Nëse koha na 
frikëson kjo ndodh sepse ajo bën parashtrimin, ndërsa zgjidhja vjen më 
pas. Këtu të gjitha fjalimet e bukura për shpirtin do të marrin, të paktën 
për një kohë, një provë aritmetike për të kundërtën e tyre. Nga ky trup i 
palëvizshëm ku një pëllëmbë nuk lë gjurmë, shpirti është zhdukur. Ky 
aspekt elementar dhe përfundimtar i aventurës përbën përmbajtjen e 
ndjenjës së absurdit. Nën ndriçimin e kobshëm të këtij fati shfaqet 
kotësia. Asnjë moral, asnjë përpjekje nuk janë apriori të përligjura 
përballë matematikave të përgjakshme që komandojnë gjendjen tonë 
jetësore. Edhe një herë, të gjitha këto janë thënë e stërthënë. 

Edhe një herë, të gjitha këto janë thënë e stërthënë. Këtu po mjaftohem 
me një klasifikim të shpejtë dhe po tregoj temat e njohura. Ato takohen 
në të gjitha letërsitë dhe në të gjitha filozofttë. Bisedat e përditshme 
ushqehen me ta. Nuk ka nevojë t’i rishpikim. Por duhet të sigurohemi 
për këto gjëra të njohura që më vonë të shtrojmë çështjen themelore. 
Ato që më interesojnë, po e përsëris prapë, nuk janë zbulimet absurde, 
po rrjedhojat e tyre. Por të jesh i sigurt për këto fakte, në çfarë 
përfundimi duhet arritur, deri ku të shkohet me qëllim që të mos 
studiohet asgjë? A duhet vdekur vullnetarisht, apo të vazhdohet të 
shpresohet? Më parë është e nevojshme të kryhet i njëjti parashtrim i 
shpejtë në rrafshin e arsyes. 

Përçapja e parë e mendjes është të shquajë të vërtetën nga gënjeshtra. 
Megjithatë, sapo mendimi gjykon vetveten, që në fillim zbulon një 
kontradiktë. Eshtë e kotë të përpiqemi të jemi bindës. Prej shekujsh, 
askush nuk e ka arsyetuar këtë çështje më qartë e më hijshëm sesa 
Aristoteli: “Rrjedhoja shpesh e përqeshur e këtyre opinioneve është se 
ato vetëshkatërrohen. Duke pohuar se gjithçka është e vërtetë, ne 
pohojmë të vërtetën e pohimit të kundërt dhe për rrjedhojë, 
pavërtetësinë e vetë tezës sonë (sepse pohimi i kundërt nuk lejon që ajo 
të jetë e vërtetë). Dhe nëse themi që gjithçka, është e rreme, ky pohim 
është gjithashtu i rremë. Në qoftë se, deklarojmë se i rremë është vetëm 
pohimi i kundërt me tonin ose që vetëm yni nuk është i rremë, atëherë 
jemi të detyruar të pranojmë një numër të pakufi gjykimesh të vërteta 
ose të rreme. Ai që bën një pohim të vërtetë, shqipton në të njëjtën kohë 
se ai është i vërtetë, dhe kështu me radhë deri në pafundësi”. 

Ky rreth i mbyllur është i pari në një seri, ku mendja që gjykon vetveten 
përhumbet në një kthesë marramendëse. Vetë thjeshtësia e këtyre 
paradokseve bën që ato të jenë të pazgjidhshme. Cilatdo qofshin lojërat 
e fjalëve dhe akrobacitë e logjikës, të kuptosh do të thotë, para së 
gjithash, të njehsosh. Dëshira e thellë e vetë arsyes në përçapjet e saj më 
të përparuara takohet me ndjenjën e pëvetëdijshme të njeriut përballë 
gjithësisë: ka nevojë për familjaritet, dëshirë për qartësi. Për një njeri, të 
kuptojë botën do të thotë ta sjellë në përmasat e njerëzores, t’i vejë 
vulën e vet. Gjithësia e maces nuk është gjithësia e milingonës. Thënia 

e njohur se “çdo mendim është antropomorlik” ka pikërisht këtë 
kuptim. Po ashtu, arsyeja që kërkon të kuptojë realitetin mund të 
kënaqet vetëm kur e sjell në përmasat e mendimit. Në qoftë se njeriu do 
të pranonte që edhe gjithësia mund të dashurojë e të vuajë, do të 
pajtohej. Nëse mendimi do të zbulonte në pasqyrat ndryshuese të 
dukurive marrëdhënie të përjetshme që mund t’i përmbledhë dhe të 
përmblidhen vetë në një parim të vetëm, mund të flitej për një lumturi të 
arsyes, para së cilës miti i njerëzve të lumtur do të dukej një imitim 
qesharak. Kjo nostalgji për unitet, kjo përpjekje drejt absurdes ilustrojnë 
lëvizjen thelbësore të dramës njerëzore. Por që kjo nostalgji është fakt 
nuk do të thotë që duhet të kënaqet menjëherë. Përndryshe, në qoftë se, 
duke kapërcyer greminën që ndan dëshirën nga realizimi i saj, ne 
ripohojmë pas Parmenidit realitetin e Një- shit (cilido qoftë), ne biem në 
kontradiktën qesharake të një arsyeje që pohon unitetin tërësor dhe 
provon me anë të vetë pohimit të saj veçantinë e vet dhe ndryshimin që 
pretendonte të zgjidhte. Ky rreth tjetër i mbyllur mjafton për të shuar 
shpresat tona. 

Edhe këto janë gjëra të njohura. Po e përsëris prapë që ato nuk janë 
interesante në vetvete, por për përfundimet që mund të nxirren. Njoh 
edhe një të vërtetë tjetër: ajo më thotë se njeriu është i vdekshëm. 
Megjithatë, janë me numër ato mendje që kanë nxjerrë nga kjo 
përfundimet e fundme. Në këtë ese, duhet ta përfillim si një referencë të 
përjetshme hendekun e përhershëm midis asaj që pandehim se dimë dhe 
asaj që dimë realisht, pranimin praktik dhe padijen e shtirur që na shtyn 
të jetojmë me idera, të cilat, po t’i kishim me të vërtetë, duhej të 
përmbysnim të gjithë jetën tonë. Para kësaj kontradikte të pazgjidhshme 
të mendjes ne rrokim pikërisht divorcin që na ndan nga krijimet tona. 
Për aq kohë sa arsyeja do të heshtë brenda botës së palëvizshme të 
shpresave tona, gjithçka pasqyrohet dhe organizohet në unitetin e 
nostalgjisë së saj. Por që në lëvizjen e saj të parë, kjo botë plasaritet dhe 
shembet, një pafundësi ndriçimesh vezulluese shfaciet para njohjes. 
Duhet të humbim çdo shpresë për të arritur ndonjëherë të stisim pamjen 
e njohur e të qetë që do të na siguronte qetësinë shpirtërore. Pas shumë 
shekujve kërkimesh, pas shumë dijetarëve që janë tërhequr, ne e dimë 
mirë se kjo gjë është e vërtetë për të gjithë njohjen tonë. Po të 

përjashtojmë racionalistët profesionistë, sot nuk besohet se mund të 
arrihet njohja e vërtetë. Në qoftë se do të duhej të shkruhej e vetmja 
histori domethënëse e mendimit njerëzor, ajo do të ishte histori e 
pendimeve të tij të njëpasnjëshme dhe e pafuqisë së tij. 

Për cilin dhe për çfarë mund të them: “E njoh!”? Këtë zemër brenda 
vetes, unë mund ta ndiej dhe të pohoj se ekziston. Këtë botë, unë mund 
ta prek dhe të them se ajo ekziston. Këtu përfundon e gjithë shkenca 
ime, pjesa tjetër është spekulim (konstruksion). Po të përpiqesha të 
rrokja “unin” tim, për të cilin jam i sigurt se ekziston, po të përpiqesha 
ta përkufizoja, ta përmblidhja, në thelbin e vet, do të shihja se është ujë 
që më rrëshqet nëpër gishta. Unë mund të vizatoj një nga një të gjitha 
pamjet që ai di të marrë, të gjitha pamjet që i kanë dhënë të tjerët, 
edukatën, origjinën, vrullin apo heshtjen, madhështinë ose poshtërsinë e 
tij. Kjo zemër e imja do të më mbesë përgjithmonë e panjohur. Midis 
sigurisë që kam për ekzistencën time dhe përmbajtjen që përpiqem t’i 
jap kësaj sigurie, hendeku nuk do të mbushet kurrë. Unë do të jem 
përgjithmonë i huaj për vetveten. Në psikologji, si dhe në logjikë ka të 
vërteta, por kjo nuk është aspak e vërteta. Thënia e Sokratit “Njih 
vetveten” ka po aq vlerë sa dhe “Ji i virtytshëm” i rrëfyesve tanë. Ato 
dëshmojnë për nostalgjinë dhe, në të njëjtën kohë, për padijen tonë. 
Këto janë lojëra shterpë mbi problemet e mëdha. Ato janë të përligjura 
vetem në atë masë që ato janë të përafërta. 

Shihni këto pemë, unë e njoh ashpërsinë e tyre, marrim ujin dhe unë e 
provoj shijen e tij. Aromën e barit, yjet, netët, disa mbrëmje kur zemra 
çtendoset, si mund ta mohoj këtë botë; fuqinë dhe forcën e së cilës, unë 
e provoj? Megjithatë e gjithë dituria e kësaj bote nuk më ndihmon aspak 
që të më sigurojë se kjo botë është imja. Ju ma përshkruani dhe më 
mësoni ta klasifikoj. Ju më nurnëroni ligjet e saj dhe unë, i etur për dije, 
i pranoj si të vërteta. Ju zbërtheni mekanizmin e saj dhe tek unë shpresa 
rritet. Në fund, ju më mësoni se kjo gjithësi madhështore dhe e 
larmishme përbëhet nga atome dhe vetë atomi përbëhet nga elektrone. 
Të gjjitha këto janë të drejta dhe unë pres që ju të vazhdoni më tej. Por 
ju më flisni për një sistem planetar të padukshëm ku elektronet vërtiten 
rreth një bërthame. Ju ma shpjegoni këtë botë me anë të një figure. 

Atëherë unë vërej se keni hyrë në lëmin e poezisë, që nuk do ta njoh 
kurrë. A kam kohë që të zemërohem? Ndërkohë ju keni ndërruar teori. 
Kështu shkenca, e cila duhej të më mësonte gjithçka, bëhet hipotetike, 
qartësia shndërrohet në metaforë dhe pasiguria shndërrohet në vepër 
arti. Dhe përse m’u deshën aq shumë përpjekje? Konturet e buta të 
kodrave dhe dora e mbrëmjes mbi një zemër të brengosur më mësojnë 
shumë më tepër. Arrita atje ku u nisa. E kuptoj që nëse nëpërmjet 
shkencës mund të rrok dukuritë dhe t’i numëroj, nuk mundem, 
megjithatë, të kuptoj botën. Edhe sikur me gisht të përshkoja të gjithë 
reliefin e saj, përsëri nuk do ta njihja më mirë. Dhe ju më vini të zgjedh 
midis një përshkrimi që është i sigurt, por që nuk më mëson asgjë, dhe 
hipotezave që pretendojnë të më mësojnë, por që nuk janë aspak të 
sigurta. I huaj për vetveten dhe për botën, i armatosur përballë rreziqeve 
vetëm me një mendim që mohon vetveten sapo pohon, cila është ajo 
gjendje ku unë mund të jetoj i qetë vetëm duke mos pranuar të mësoj e 
të jetoj, ku dëshira për fitore ndeshet me pengesa që përballojnë sulmet 
e saj? Të dëshirosh do të thotë të nxisësh paradokse. Gjithçka është 
rregulluar në mënyrë të tillë që të lindë kjo paqe e helmatisur që 
sekretohet nga moskokëçarja, gjumi i zemrës ose vetëmohimet 
vdekjeprurëse. 

Arsyeja, gjithashtu, më thotë, sipas mënyrës së vet, që bota është 
absurde. E kundërta e saj, që është arsyeja e verbër, më kot pretendon se 
gjithçka është e qartë. Unë prisja prova, dhe uroja që të kishte të drejtë. 
Por, pavarësisht nga gjithë ata shekuj me pretendime dhe pavarësisht 
nga gjithë ata njerëz elokuentë e bindës, unë e di që kjo është e rreme. 
Në këtë plan, të paktën, nuk ka aspak lumturi nëse unë nuk mund të di. 
Arsyeja e përbotshme, praktike ose morale, determinizmi, kategoritë që 
shpjegojnë gjithçka e bëjnë të qeshë njeriun e ndershëm. Ato nuk kanë 
lidhje me shpirtin. Mohojnë të vërtetën e tij të thellë që është të jetë i 
ndërvarur. Në këtë gjithësi të padeshifrueshme e të kufizuar fati i njeriut 
merr këtej e tutje kuptimin e vet. Një grup irracionalësh është ngritur 
dhe e rrethon deri në qëllimin e saj të fundit. Në largpamësinë e saj të 
rifituar ndjenja e absurdit ndriçohet e saktësohet. Po thosha që bota 
është absurde dhe u nxitova. Kjo botë në vetvete nuk është e arsyeshme, 
kjo është e gjitha që mund të thuhet. Por absurd është ballafaqimi i 

irracionales me dëshirën e paepur për qartësi, thirrja e së cilës tingëllon 
në thellësinë e njeriut. Absurdi varet sa nga njeriu, aq edhe nga bota. 
Për çastin, ai është e vetmja lidhje midis tyre. Ai i mpreh njërën te tjetri 
ashtu si vetëm urrejtja mund të lidhë qeniet. Kjo është e gjitha që mund 
të shquaj qartë në këtë gjithësi të pamasë ku aventura ime ndjek rrugën 
e saj. Le të ndalemi këtu. Në qoftë se unë mbaj për të vërtetë 
absurditetin që rregullon marrëdhëniet e mia me jetën, nëse përshkohem 
nga kjo ndjenjë që më pushton para shfaqjeve të botës, nga kthjelltësia 
që më jep studimi i një shkence, duhet të sakrifikoj gjithçka për këto të 
vërteta dhe duhet t’i shoh në sy për t’i ruajtur. Mbi të gjitha, duhet tu 
përshtas atyre sjelljen time dhe t’i ndjek deri në të gjitha njedhojat. Këtu 
është fjala për ndershmërinë. Por më parë do të doja të dija nëse mund 
të jetojë mendimi në këto shkretëtira. Tashmë e di që ai të paktën ka 
hyrë në këto shkretëtira. Aty gjen ushqimin e vet. Aty ka kuptuar se deri 
tani ushqehej me fantazma. Ai nxiti disa nga temat më të ngutshme të 
gjykimit njerëzor. 

Nga çasti kur pranohet, absurditeti është një pasion nga më të 
dhembshmit. Por çështja që shtrohet është të dimë nëse njeriu mund të 
jetojë me pasionet e veta, nëse mund të pranohet ligji i tyre i thellë që 
është të djegë zemrën, së cilës, në të njëjtën kohë, ato i thurin lavde. 
Megjithatë, këtë çështje ne nuk do ta shtrojmë ende. Ajo është në 
qendër të kësaj përvoje. Do të kemi kohë t’i kthehemi. Më pare le të 
njihemi me temat, dhe me dëshirat e lindura nga shkretëtira. Do të 
mjaftonte t’i numërojmë. Ato gjithashtu, njihen nga të gjithë. Gjithmonë 
janë gjendur njerëz që kanë mbrojtur të drejtat e irracionales. Tradita e 
asaj që mund të quhet mendimi i poshtëruar asnjëherë, nuk ka pushuar 
së jetuari. Kritika e racionalizmit është bërë aq shumë saqë dukej se 
kishte marrë fund. Megjithatë, koha jonë ka lindur sisteme paradoksale 
që përpiqen të mbajnë në kërnbë arsyen sikur ajo të kishte ecur 
gjithmonë përpara. Por kjo nuk është provë as e efikasitetit të arsyes, as 
e gjallërisë së shpresave të saj. Në rrafshin historik, vazhdimësia e 
këtyre dy qëndrimeve dëshmon për pasionin e përjetshëm të njeriut, të 
cfilitur midis thirrjes së vet drejt unitetit dhe vizionit të qartë që mund të 
ketë për muret që e rrethojnë. 

Por asnjëherë më shumë se në kohën tonë, sulmi kundër arsyes nuk ka 
qenë më i gjallë. Që prej thirrjes së madhe të Zaratustrës: “Rastësisht, 
ajo është gjëja fisnike më e lashtë e botës. Ua kam dhënë të gjitha 
gjëravc kur thashë se sipër saj nuk qëndronte asnjë vullnet i amshuar”, 
dhe që prej sëmundjes vdekjeprurëse të Kierkegardit “kjo e keqe që 
shkakton vdekjen dhe që s’lë gjë pas saj”, temat domethënëse e 
torturuese të të menduarit absurd ndjekin njëra-tjetrën. Ose, të paktën, 
dhe kjo nuancë është e rëndësishme, temat e mendimit irracional e fetar. 
Nga Jaspersi te Hajdegeri, nga Kierkegardi te Shestovi, nga 
fenomenologët te Sheleri, në planin logjik e moral, një familje e tërë 
mendimtarësh, të afërt për nga nostalgjia, të kundërt për ng metodat ose 
qëllimet e tyre, janë përpjekur të bllokojnë rrrugën mbretërore të arsyes 
dhe të gjejnë rrugët e drejta të së vërtetës. Këtu këto mendime unë i quaj 
të njohura e të jetuara. Ciladoqofshin ose cilatdo të kenë genë synimet e 
tyre, të gjithë janë nisur nga ky univers i papërshkrueshëm ku 
mbretërojnë kontradikta, kundërtia, ankthi e pafuqia. E përbashkët për 
ta janë pikërisht temat e përmendura deri tani. Për ata, gjithashtu, 
rëndësi kanë, para së gjithash, përfundimet që kanë mundur të nxjerrin 
nga këto zbulime. Kjo ka aq shumë rëndësi saqë duhet të studiohen veç 
e veç. Por, për momentin, bëhet fjalë vetëm për zbulimet e tyre dhe 
përvojat e tyre fillestare. Është fjala vetëm që të vërehen përputhjet e 
tyre. Në qoftë se do të ishte mendjemadhësi të pretendoje të trajtoje 
filozofinë e tyre, është e mundur dhe e mjaftueshme, në të gjitha rastet, 
që të bëjmë të ndihet nga lexuesi klima e tyre e përbashkët. Hajdegeri e 
shikon me ftohtësi gjendjen njerëzore (condition humaine), dhe 
dëshmon se ekzistenca është e poshtëruar. I vetmi realitet në të gjithë 
shkallën e qënieve është “shqetësimi”. Për njeriun e humbur nëpër botë 
e në angazhimet e saj, ky shqetësim është një lloj frike e shkurtër e 
rrëshqitëse. Por kur kjo frikë bëhet e ndërgjegjshme për vetveten, 
atëhere shndërrohet në ankth, gjendja e përjetshme e njeriut të kthjellët, 
“tek i cili ekzistenca gjen rrugën e humbur”. Ky profesor lilozolic 
shkruan pa iu dridhur dora dhe me një gjuhë që nuk ka si të bëhet më 
abstrakte se “karakteri i përfunduar dhe i kufizuar i ekzistencës 
njerëzore është më i rëndësishëm se vetë njeriu”. Ai studion Kantin, por 
që të dëshmojë për karakterin e kufizuar të “Arsyes së kulluar” të tij, si 
dhe për të arritur në fund të analizave të veta në konkuzionin se “bota 

nuk mund t’i japë asnjë ndihmë njeriut në ankth”. Ky shqetësim i duket 
se kapërcen në të vërtetë kategoritë e arsyetimit në atë masë saqë ai 
mendon dhe flet vetëm për të. Ai numëron pamjet e tij: të mërzitura kur 
njeriu i zakonshëm kërkon ta sheshoje brenda vetes dhe ta mpijë, të 
tmerruara kur mendja admiron vdekjen. Ai, gjithashtu, nuk e veçon 
ndërgjegjen nga absurdi. Ndërgjegja e vdekjes është thirrja e 
shqetësimit dhe, “atëherë ekzistenca i bën thirrje vetes nëpërmjet 
ndërgjegjes”. Ajo është vetë zëri i ankthit dhe i kërkon ekzistencës që 
ta marrë veten nga shkrirja e saj në qenien anonime”. Sipas tij, 
gjithashtu, nuk duhet fjetur dhe duhen mbajtur sytë hapur deri në 
konsumim. Ai reziston në këtë botë absurde dhe dëshmon për 
karakterin e saj të përkohshëm. Ai kërkon rrugën e vet midis 
gërmadhave. 

Jaspersi nuk beson në asnjë ontologji sepse do që ne të humbim 
“naivitetin”. Ai e di, se ne nuk mund të bëjmë asgjë që do të tejkalonte 
lojën e kobshme të shfaqjeve. Ai e di se fundi i arsyes është dështimi. 
Ai ndalet përgjatë aventurave shpirtërore që trashëgojmë nga historia 
dhe zbulon pa mëshirë të çarat e çdo sistemi, iluzionin që ka shpëtuar 
gjithçka, predikimin që nuk ka fshehur asgjë. Në këtë botë të rrënuar ku 
pamundësia e njohjes është vërtetuar, ku hiçi duket si i vetmi realitet, si 
dëshpërimi i pashpresë, si i vetmi qëndrim, ai përpiqet të gjejë fillin e 
Arianës qe të çon te sekretet hyjnore. 

Shestovi, nga ana e tij, gjatë një vepre me monotoni të admirueshme, i 
dhënë pas të njëjtave të vërteta, provon parreshtur se sistemi më i 
përpunuar, racionalizmi më i përbotshëm gjithmonë do të përplaset me 
irracionalen e mendimit njerëzor. Asnjë nga të dhënat ironike, nga 
kontradiktat qesharake që nënvleftësojnë arsyen nuk shpëton nga kjo. 
Vetëm një gjë i intereson, dhe kjo është përjashtimi, qoftë ky i historisë 
së zemrës apo të mendjes. Nëpërmjet përvojave dostojevskiane të të 
dënuarit me vdekje, aventurave të dëshpëruara të shpirtit niçean, 
mailkimeve të Hamletit apo aristokracisë së hidhur të një lbseni, ai 
zbulon, ndriçon e qartëson revoltën njerëzore kundër të pandreqshmes. 
Ai i hedh poshtë arsyet e arsyes dhe fillon të lëvizë me njefarë sigurie 

në mes të kësaj shkretëtire pa ngjyra, ku të gjitha të vërtetat janë 
shndërruar në gurë. 

Nga të gjithë, ndoshta më tërheqësi, Kierkegardi, të paktën për një pjesë 
të ekzistencës së vet, nuk mjaftohet me zbulimin e absurdit, por e jeton 
atë. Njeriu që shkruan se: “heshtja më e sigurt nuk është kur nuk hap 
gojë, po kur flet”, sigurohet që në fillim se asnjë e vërtetë nuk është 
absolute dhe nuk mund të kënaqë një ekzistencë të pamundur në 
vetvete. Don Zhuan i njohjes, ai shumëfishon pseudonimet e 
kontradiktat, shkruan “Fjalime moralizuese” në të njëjtën kohë me 
doracakun e spiritualizmit cinik “Ditari i mashtruesit”. Ai nuk pranon 
ngushëllihme, nuk njeh moral e parime të çdo lloji. Sëmbimet e zemrës 
as që bën përpjekje t’i qetësojë. Përkundrazi, ngacmon dhe nga gëzimi i 
dëshpëruar i një të kryqëzuari që është i kënaqur me gjendjen e vet, 
ndërton pak nga pak qartësinë, kundërshtimin, komedinë, një kategori të 
demoniakes. Kjo fytyrë, njëherësh e butë dhe ngërdheshese, këto 
ndryshime të shpejta të shoqëruara nga një klithmë e dalë nga fundi i 
shpirtit, është vetë shpirti absurd në ndeshje me një realitet që e 
tejkalon. Dhe aventura spirituale që e çon Kierkegardin te skandalet e 
tij, fillon gjithashtu brenda kaosit të një përvoje vetjake me këto dekore 
dhe rifiton inkoherencën fillestare. 

Në një plan krejt tjetër, në atë të metodës, Hyserli dhe fenomenologët 
nga vetë teprimet e tyre e marrin botën në larminë e saj dhe mohojnë 
pushtetin transcendental të arsyes. Ata pasurojnë në mënyrë të 
pallogaritshme universin spiritual. Petalet e trëndatilit, gurët kilometrike 
ose dora e njeriut kanë po aq rëndësi sa edhe dashuria, dëshira apo ligjet 
e tërheqjes së tokës. Të mendosh nuk do të thotë të unifikosh, ta bësh 
shfaqjen të njohur nën figurën e një parimi të madh. Të mendosh do të 
thotë të rimësosh të shohësh, të jesh i vëmendshëm, të udhëheqësh 
ndërgjegjen tënde, ta bësh çdo ide e çdo figurë, ashtu si Prusti, një vend 
të privilegjuar. Paradoksalisht, gjithçka është e privilegjuar. Mendimi 
përligjet vetëm nga ndërgjegjja e tij e skajshme. Megjithëse është më 
pozitive se te Kierkegardi ose Shestovi, përçapja hyserliane, në origjinë 
mohon metodën klasike të arsyes, zhgënjen shpresat, i hap intuitës dhe 
zemrës një shumim dukurish, sasia e të cilave ka diçka çnjerëzore. Këto 

rrugë të çojnë te të gjitha shkencat ose tek asnjëra. Kjo do të thotë që 
këtu mjeti ka më shumë rëndësi sesa qëllimi. Bëhet ijalë vetëm për “një 
qëndrim për të njohur”, dhe jo për ngushëllim. Edhe këtë radhë të 
paktën në origjmë. 

Si të mos e vësh re afrinë e thellë të këtyre mendjeve? Si të mos 
shohësh që ata grumbullohen përreth një ideje të privilegjuar e të 
hidhur, ku shpresa nuk ka vend. Unë dua që të më shpjegohet ose 
gjithshka ose asgjë. Dhe arsyeja është e pafuqishme përballë kësaj 
klithme të zemrës. Mendja e zgjuar nga kjo kërkesë kërkon dhe gjen 
vetëm kontradikta e lajthitje. Ajo gjë që nuk e kuptoj është me 
paarsyeshme. Bota është e populluar nga këta irracionalë. Vetë bota, 
domethnien unike të së cilës nuk e kuptoj, është një irracionalitet i 
pakufi. Sikur të mundnim të thonim vetëm një herë: “kjo është e qartë” 
dhe gjithçka do të shpëtohej. Por këta njerëz, kush e kush më shumë. 
shpallin se asgjë nuk është e qartë, gjithçka është kaos, që njeriu ruan 
vetëm kthjelltësinë e vet dhe njohjen e saktë të mureve që e rrethojnë. 

Të gjitha këto përvoja përkojnë dhe takohen. Mendja, kur arrin në 
kufijtë e skajshëm, duhet të japë një gjykim dhe të zgjedhë përfundimet 
e saj. Aty gjenden vetëvrasja dhe përgjigjja. Por unë dëshiroj të 
përmbys renditjen e analizës dhe të nisem nga aventura spirituale për të 
arritur në veprimet e përditshme. Përvojat e përmendura këtu kanë 
lindur në shkretëtirë, të cilën nuk duhet ta braktisim. Të paktën duhet të 
dimë deri ku kanë shkuar. Në këtë pikë të përpjekjeve të veta, njeriu 
gjendet përballë irracionales. Ai ndien në vetvete dëshirën për lumturi e 
arsye. Absurdi lind nga ballafaqimi midis kushtrimit njerëzor dhe 
heshtjes së paarsyeshme të botës. Nuk duhet harruar kjo gjë. Te kjo 
duhet të kapemi, sepse prej këtej mund të lindin rrjedhojat e një jete. 
Irracionalja, nostalgjia njerëzore dhe absurdi që lind nga qëndrimi i tyre 
kokë më kokë, këto janë tri personazhet e dramës, e cila duhet t’i japë 
fund detyrimisht çdo logjike që mund të ekzistojë. 

Vetëvrasja filozofike 

Megjithatë, ndjenja e absurdit nuk është e barabartë me nocionin e 
absurdit. Ajo vetëm sa e krijon atë. Ajo nuk përmblidhet aty, veçse në 
çastin e shkurtër kur jep gjykimpër gjithësinë. Më pas, i duhet të shkojë 
më tutje. Është gjallesë dmth që duhet të vdesë ose të përparojë. Kështu 
ndodh edhe me temat që kemi grumbulluar. Por edhe këtu nuk më 
interesojnë aspak vepra ose mendime, kritika e të cilave do të kërkonte 
një formë e një vend tjetër, po zbulimi i atyre gjërave që janë të 
përbashkëta në përfundimet e tyre. Asnjëherë më parë mendimet nuk 
kanë qenë më të ndryshme. Por, megjithatë, peisazhet mendore ku ato 
Iëvizin, ne i marrim si të njëjta. Po ashtu, nëpërmjet shkencave aq të 
ndryshme, klithma që mbyll itinerarin e tyre tingëllon në të njëjtën 
mënyrë. Ndihet qartë se për këto mendje ekziston një klimë e 
përbashkët. Të thuash se kjo klimë është vdekjeprurëse është vetëm 
paksa një lojë fjalësh. Të jetosh nën këtë qiell mbytës, je i detyruar ose 
të dalësh ose të qëndrosh brenda. Çështja është të dimë se si dilet në 
rastin e parë dhe përse qëndron aty në rastin e dytë. Kështu, unë 
përkufizoj problemin e vetëvrasjes dhe të interesimit që mund të 
tregojmë për përfundimet e filozofisë ekzistenciale. 

Paraprakisht, dua të shmangem për një çast nga rruga e drejtë. Deri tani 
kemi mundur ta përshkruajmë absurdin se jashtmi. Megjithatë mund të 
kërkojmë të dimë se çfarë do të thotë saktësisht ky nocion dhe të 
përpiqemi të gjejmë me anë të analizës së drejtpërdrejtë domethënien e 
tij nga njëra anë, dhe, nga ana tjetër, rrjedhojat që shkakton. 

Nëse akuzoj një të pafajshëm për një krim të përbindshëm, nëse unë i 
pohoj një njeriu të virtytshëm se i ka vënë syrin motrës së vet, ai do të 
më përgjigjej se kjo është absurde. Zemërimi i tij ka anën e vet komike. 
Por ka edhe arsye të thella. Njeriu i virtytshëm me përgjigjen e vet 
ilustron kundërtinë përfundimtare që ekziston midis aktit që unë i vesh, 
dhe parimeve të gjithë jetës së tij. “Është absurde” do të thotë “është e 
pamundur”, por edhe “është kontradiktore”. Në qoftë se unë shoh një 
njeri duke sulmuar me armë të ftohtë një grup mitralierësh, do të 

mendoj se veprimi i tij është absurd. Por ky veprim është i tillë vetëm 
për shkak të shpërpjesëtimit që ekziston midis qëllimit të tij dhe 
realitetit që e pret, të kontradiktës që unë mund të shquaj midis forcës së 
tij reale dhe qëllimit që i ka vënë vetes. Po ashtu, ne e vlerësojmë një 
dënim si absurd duke e ballafaquar me një dënim që në dukje është i 
merituar. Po ashtu një vërtetim me metodën e absurditetit kryhet duke 
krahasuar rrjedhimet e këtij arsyetimi me realitetin logjik që kërkohet të 
krijohet. Në të gjitha këto raste, nga më e thjeshta te më e ndërlikuara, 
absurditeti do të jetë përherë e më i madh në varësi të zmadhimit të 
distancës ndarëse midis elementëve të krahasimit tim. Ka martesa 
absurde, sfida, mëri, heshtje, luftëra si dhe paqe. Për secilën nga këto, 
absurditeti lind nga një krahasim. Pra, kam të drejtë të them se ndjenja e 
absurditetit nuk lind nga hetimi i thjeshtë i një fakti ose një 
përshtypjeje, porse ai buron nga krahasimi midis një gjendjeje faktike 
dhe njëfarë realiteti, midis një veprimi dhe një bote që e tejkalon. 
Absurdi është në thelb një divorc. Ai nuk është tek asnjë nga dy 
elementët e krahasimit. Ai lind nga ballafaqimi i tyre. 

Në rrafshin teorik, mund të them se absurdi nuk është brenda njeriut 
(nëse një metaforë e tillë mund të kishte kuptim), as te bota, por në 
praninë e tyre të përbashkët. Për çastin, ai është e vetmja lidhje që i 
bashkon. Nëse dëshiroj tu përmbahem gjërave të njohura, unë e di se 
çfarë do njeriu, e di se çfarë i ofron bota dhe tani mund të them se di 
edhe çfarë i bashkon. Nuk kam nevojë të gërmoj më tutje. Një siguri e 
vetme i mjafton dijetarit. Problemi është që të nxirren të gjitha 
rrjedhimet e mundshme. 

Rrjedhoja e menjëhershme është, në të njëjtën kohë, një rregull metode. 
Triniteti i përveçëm që krijojmë nuk i ngjan aspak një Amerike të 
sapozbuluar. Por ka të përbashkët me të dhënat e përvojës se është 
njëherësh pafundësisht i thjeshtë dhe pafundësisht i ndërlikuar. Një nga 
karakteristikat e para të tij, në këtë vështrim, është se nuk mund të 
ndahet. Të shkatërrosh një nga elementët e tij do të thotë ta shkatërrosh 
plotësisht. Absurdi nuk mund të ekzistojë jashtë mendjes njerëzore. Për 
rrjedhojë, absurdi, si çdo gjë tjetër, merr fund me vdekjen. Por nuk 
mund të ketë absurd jashtë kësaj bote. Dhe në vijim të këtij kriteri 

elementar, unë mendoj se nocioni i absurdit është thelbësor dhe se 
mund të përfillet si e vërteta ime e parë. Rregulli i metodës që përmenda 
më lart del këtu. Nëse unë vleresoj se një gjë është e vërtetë, duhet ta 
ruaj. Nëse mundohem të gjej zgjidhjen e një problemi nuk duhet, të 
paktën, të mos marr parasysh gjatë zgjidhjes një nga të dhënat e 
problemit. Për mua e vetmja e dhënë është absurdi. Problemi është të 
dimë se si të dalim prej andej dhe nëse vetëvrasja duhet të deduktohet 
nga absurdi. Kushti i parë dhe, në thelb, i vetmi në kërkimet e mia është 
të ruaj atë që më shtyp, të respektoj, për rrjedhojë, atë që unë e gjykoj 
thelbësore tek absurdi. Unë sapo e përkufizova si ballafaqim e ndeshje 
të ndërprerë. 

Dhe duke i shkuar deri në fund kësaj logjike absurde duhet të pranoj se 
kjo ndeshje parakupton mungesën e plotë të shpresës (që nuk ka të bëjë 
fare me dëshpërimin) kundërshtimin e vazhdueshëm (që nuk duhet të 
ngatërrohet me dorëheqjen) dhe pakënaqësinë e ndërgjegjshme (që nuk 
mund ta barazonim me trazimin rinor). Gjithçka që shkatërron, zhduk 
ose avullon këto kërkesa (dhe në radhë të parë pëlqimin që shkatërron 
papajtueshmërinë) rrënon absurdin dhe zhvlerëson qëndrimin që mund 
të propozohej të mbahej në këtë rast. Absurdi ka kuptim vetëm në atë 
masë që kundërshtohet. 

Ekziston një fakt i pakundërshtueshëm, që duket plotësisht i 
moralshëm, se njeriu është gjithmonë viktimë e të vërtetave të veta. Me 
t’i njohur, ai nuk mund të shkëputet prej tyre. Ky është një lloj haraçi që 
duhet të paguajë. Një njeri kur e pranon me ndërgjegje absurdin, lidhet 
me të përgjithmonë. Një njeri i pashpresë dhe i ndërgjegjshëm për këtë 
gjë, nuk i përket më së ardhmes. Kjo është e natyrshme. Por është 
gjithashtu normale që të përpiqet për tu shkëputur nga universi që e ka 
krijuar. Gjithçka e thënë më lart ka kuptim vetëm duke marrë parasysh 
këtë paradoks. Në këtë pikëpamje, do të ishte me shumë interes që të 
hetohej tani mënyra, me të cilën njerëzit që kanë njohur klimën absurde, 
nëpërmjet kritikës së racionalizmit, kanë çuar përpara rrjedhojat e tyre. 

Ndërkaq, duke qëndruar brenda sferës së filozofive ekzistenciale, vërej 
se të gjitha, pa përjashtim, më rekomandojnë syrgjynin. Nëpërmjet një 

arsyetimi të veçantë duke u nisur nga absurdi mbi rrënojat e arsyes, në 
një gjithësi të mbyllur e të kufizuar nga njerëzorja, ata hyjnizojnë atë që 
i shtyp dhe gjejnë një arsye për të shpresuar në atë që i çarmatos. Kjo 
shpresë e detyruar është te të gjithë me thelb fetar. Meriton që të 
ndalemi më gjatë. 

Këtu unë do të analizoj vetëm sa për ilustrim disa tema të veçanta të 
Shestovit e Kierkegardit. Por Jaspersi na jep, ndonëse duke e 
ekzagjeruar, një shembull tip të këtij qëndrimi. Kjo do të qartësojë edhe 
ato që vijojnë. Ai mbetet i pafuqishëm të realizojë transcendencën, i 
paaftë të zhbirojë thellësitë e përvojës dhe i ndërgjegjshëm për këtë 
univers të tronditur nga dështimi. A do të përparojë ose të paktën a do të 
nxjerrë mësime nga ky dështim? Nuk thotë asgjë të re. Te përvoja ai 
nuk ka gjetur asgjë veçse pohimin e pafuqisë së vet si dhe asnjë pretekst 
për të nxjerre në pah ndonjë parim të kënaqshëm. Megjithatë, pa 
justifikime, ai e thotë vetë kur, pohon njëherësh e menjëherë 
transcendencën, qënien e përvojës dhe kuptimin mbinjerëzor të jetës, 
kur shkruan se “Dështimi tregon, jashtë çdo shpjegimi e çdo 
interpretimi të mundshëm, jo hiçin, po qënien e transcedencës”. Këtë 
qënie, e cila papritur, dhe nëpërmjet një veprimi të verbër të besimit 
njerëzor, shpjegon gjithçka, ai e përkufizon si “uniteti i 
pakonceptueshëm midis së përgjithshmes dhe së veçantës”. Për 
rrjedhojë, absurdi shndërrohet në Perëndi (në kuptimin e gjerë të kësaj 
fjale) dhe në paaftësi për të kuptuar qënien, që ndriçon gjithçka. Asgjë 
nga ky arsyetim nuk mund të quhet e logjikshme. Mund ta cilësoj një 
hop. Dhe paradoksalisht, ne e kuptojmë këmbënguljen dhe durimin e 
pafund të Jaspersit për të bërë të pamundur përvojën e transtendentales, 
sepse sa më i rrëshqitshëm të jetë ky vlerësim i përafërt, aq më i kotë 
rezulton ky përkufizim dhe aq më shumë transcendenca është reale për 
të, meqë pasioni i tij për ta pohuar është pikërisht në raport të drejtë me 
distancën që ekziston midis pushtetit të tij për të shpjeguar dhe 
irracionalitetit të botës e të përvojës. Në këtë mënyrë, duket se Jaspersi 
këmbëngul në shkatërrimin e paragjykimeve të arsyes po me atë forcë 
që përdor për shpjegimin në mënyrë rrënjësore të botës. Ky apostull i 
mendimit të poshtëruar do të gjejë në fundin e skajshëm të poshtënmit 
atë që duhet për ripërtëritjen e qënies në thellësinë e saj. 

Mendimi mistik na ka familjarizuar me këto veprime. Ato janë të 
ligjshme sa dhe çdo qëndrim tjetër mendor. Por, për çastin, unë po bëj 
sikur po marr seriozisht ndonjë problem. Pa paraglykim, për vlerën e 
përgjithshme të këtij qëndrimi, të pushtetit të tij mësimdhënës, unë dua 
vetëm të shoh nëse u përgjigjet kushteve që i kanë vënë vetes, nëse 
është i denjë për konfliktin që më intereson. Kështu arrita te Shestovi. 
Një komentues përmend një nga fjalët e tij që është me interes: “E 
vetmja zgjidhje e drejtë, thotë ai, gjendet pikërisht atje ku nuk ka 
rrugëkalim të lirë për gjykimin njerëzor. Përndryshe, përse do të kishim 
nevojë për Zotin? Ne e kthejmë vështrimin nga Zoti për të arritur të 
pamundurën. Sa për të mundshmen, njerëzit ia dalin mbanë vetë”. Nëse 
ekziston një filozofi shestoviane, mund të them se ajo përmblidhet e 
gjitha në këto fjalë, sepse në përfundim të analizave të veta plot pasion, 
kur zbulon absurditetin themelor të çdo ekzistence, Shestovi nuk thotë 
“Ja absurdi”, por Ja Zoti: atij duhet t’i besojmë edhe në qoftë se ai nuk 
përkon me asnjë nga kategoritë tona racionale”. Për të shmangur çdo 
keqkuptim të mundshëm, filozofi rus lë të nënkuptohet se ky zot është 
inatçi dhe i urryer, i pakuptueshëm e kontradiktor, por sa më i 
përbindshëm të duket me fytyrën e tij, aq me shumë pohon fuqinë e tij. 
Madhështia e tij është inkonsekuenca e tij. Prova e tij është jo 
njerëzorja. Duhet të zhytesh brenda tij dhe në sajë të këtij hopi të 
çlirohesh nga iluzionet racionale. Kështu për Shestovin pranimi i 
absurdit është bashkëkohës me vetë absurdin. Ta vëresh atë do të thotë 
ta pranosh dhe e gjithë përpjekja logjike e mendimit të tij është ta vërë 
në pah për të nxjerrë prej andej shpresën e madhe që bart me vete. Edhe 
një herë ky qëndrim është i ligjshëm. Por unë këtu ngul këmbë të 
merrem vetëm me një problem e me të gjitha rrjedhojat e tij. Nuk më 
duhet të hetoj patetiken e një mendimi ose të një akti besimi. Kam në 
dispozicion të gjithë jetën për këtë gjë. E di që qëndrimi shestovian i 
duket irritues racionalistit. Por unë e ndiej gjithashtu, se Shestovi ka të 
drejtë kundër racionalistit dhe dua vetëm të di nëse u qëndron besnik 
kërkesave të absurdit. 

Ndërkaq, në qoftë se pranohet që absurdi është e kundërta e shpresës, 
del se mendimi ekzistencial për Shestovin parakupton absurdin, por e 
tregon vetëm për ta prishur. Kjo mendjemprehtësi është një lojë patetike 

prej xhongleri. Kur Shestovi, nga ana tjetër, ia kundërvë absurdin e vet 
moralit të zakonshëm e arsyes, ai e quan këtë vërtetësi e shëlbesë. Pra, 
në bazë të këtij përkufizimi të absurdit gjendet miratimi i vetë Shestovit. 
Nëse do të pranonim, që i gjithë pushteti i këtij nocioni qëndron në 
mënyrën se si ai bie ndesh me shpresat tona elementare, nëse ndiejme 
që absurdi për të ekzistuar kërkon që të mos pajtohesh me të, atëhere 
shohim se ai e ka humbur pamjen e vet të vërtetë, karakterin e tij 
njerëzor e relativ dhe ka hyrë në një përjetësi njëherësh të 
pakuptueshme e të kënaqshme. Nëse absurdi ekziston, ai gjendet në 
universin e njeriut. Nga çasti kur nocioni i tij shndërrohet në trampolin 
të përjetësisë, ai nuk ka të bëjë më me qartësinë njerëzore. Absurdi nuk 
është më një e vërtetë që njeriu e vëren pa e pranuar. Ndeshja shmanget. 
Njeriu e përqafon absurdin dhe gjatë këtij bashkimi zhduk karakterin e 
tij thelbësor, qënien si kundërti, cfilitje dhe papajtueshmëri. Ky hop 
është një braktisje. Shestovi, i cili citon me qejf fjalët e Hamletit “The 
time is out of joint” e shpreh me një lloj shprese të egërsuar që mund ta 
quash si cilësi të tij të veçantë, sepse Hamleti nuk e shqipton dhe 
Shekspiri nuk e shkruan në këtë mënyrë. Dehja e irracionales dhe prirja 
ndaj ekstazës largojnë nga absurdi mendjet largpamëse e të kthjellëta. 
Për Shestovin arsyeja është e kotë, por kjo diçka përtej arsyes. Për një 
mendje absurde, arsyeja është e kotë dhe nuk ka asgjë përtej arsyes. 

Ky hop të paktën mund të na hedhë dritë pak më shumë për natyrën e 
vërtetë të absurdit. Ne e dimë që ai ka vlerë brenda një ekuilibri, që ai 
gjendet, para së gjithash, te krahasimi dhe jo të elementët e krahasuara. 
Po Shestovi, pikërisht e kalon gjithë peshën mbi njërin nga elementët 
dhe shkatërron ekuilibrin. Uria jonë për të kuptuar, nostalgjia jonë për 
absoluten janë të shpjegueshme në atë masë që ne jemi në gjendje të 
kuptojmë shumë gjëra. Është e kotë të mohohet plotësisht arsyeja. Ajo 
ka vendin e vet, brenda të cilit është efikase. Dhe pikërisht brenda 
përvojës njërëzore. Ja përse ne duam të bëjmë të qartë gjithçka. Nëse 
nuk ia dalim mbanë, në qoftë se absurdi shfaqet në këtë rast, kjo ndodh 
në pikë takimin e kësaj arsyeje efikase, por të kufizuar, me irracionalen 
gjithmonë të ripërtëritshme. Ndërkaq, kur Shestovi nxehet me një fjali 
hegeliane të llojit “Iëvizjet e sistemit diellor kryhen në përputhje me 
ligje të pandryshueshme dhe se këto ligje janë arsyeja e tij”, kur me 

pasion shpërbën racionalizmin spinozian, arrin në përfundimin e drejtë 
të kotësisë së çdo arsyeje, nga ku nëpërmjet një kthese të natyrshme e të 
paligjshme, ai pranon përparësinë e irracionales. Por ky kalim nuk 
duket vetvetiu, sepse këtu mund të ndërhyjnë nocionet kufi dhe plan. 
Ligjet e natyrës mund të jenë të vlefshme deri në njëfarë kufiri, dhe, kur 
e kalojnë atë, kthehen kundër vetvetes duke bërë të mundur shfaqjen e 
absurdit. Ose ato mund të përligjen në planin përshkrimor, pa qenë 
megjithatë të vërteta në planin e shpjegimit. Këtu gjithçka i 
përkushtohet irraciolales dhe meqë kërkesa për qartësi shkatërrohet, 
absurdi zhduket bashkë me njërin nga elementët e krahasimit të vet. 
Njeriu absurd, përkundrazi, nuk kryen një nivelim të tillë. AI njeh 
ballafaqimin, nuk e përbuz aspak arsyen dhe pranon irracionalen. Me 
vështrimin e vet ai zotëron të gjitha të dhënat e përvojës dhe nuk është 
shumë i gatshëm të ecë përpara kuturu. Ai di vetëm se në ndërgjegjen 
kolektive nuk ka më vend për shpresën. .. 

Këto përfundime janë ende më të ndjeshme te Kierkegardi, sigurisht, 
është e vështirë të rrokësh te një autor aq i pakapshëm ide të qarta. Por 
pavarësisht nga shkrime në dukje të kundërta, përmbi pseudonimet, 
lojërat e buzëqeshjet, në gjithë veprën ndihet të shfaget parandjenja (në 
të njëjtën kohë me frikën) e një të vërtete që arrin të shpërthejë në 
punimet e fundit: edhe Kierkegardi bën hopin. Kristianizmi, nga i cili 
kishte frikë në fëmijëri, merr më në fund fytyrën e vet më të ashpër. 
Edhe për të, kundërtia e paradoksi bëhen kritere fetare. Për rrjedhojë, 
ajo që e bënte të dëshpërohej për kuptimin e thellësinë e kësaj jete, tani i 
jep të vërtetën e qartësinë e saj. Kristianizmi është vetë skandali dhe ajo 
që kërkon Kierkegardi është sakrifica e tretë, për të cilën ka folur Injas 
de Luajola dhe për të cilën Zoti gëzohet më shumë: “Sakrifica e 
Intelektit” 1 . 

Ky efekt i “hopit” është i çuditshëm, por nuk duhet më të na befasojë. 
Ai e konsideron absurdin si kriterin e botës tjetër, kurse ai është vetëm 
një mbetje e përvojës së kësaj bote. “Në dështimin e vet, thotë 
Kierkegardi, besimtari gjen ngadhënjimin e tij”. 

Nuk më intereson të di se me çfarë parashikimi prekës lidhet ky 
qëndrim. Mua më duhet të di nëse shfaqja e absurdit dhe karakteristika 
e tij e mëvetësishme e përligjin. Në këtë pikë unë e di se kjo nuk ndodh. 
Po ta shikonim përsëri përmbajtjen e absurdit, do ta kuptonim më mirë 
metodën që e frymëzon Kierkegartin. Midis irracionaletit të botës dhe 
nostalgjisë kryengritëse të absurdit, ai nuk e ruan ekuilibrin. Ai nuk i 
respekton marrëdhëniet e tij, të cilat krijojnë në të vërtetë ndjenjën e 
absurditetit. I sigurt se nuk i shpëton dot irracionales, ai mundet, të 
paktën, të braktisë nostalgjinë e dëshpëruar që i dukej shterpë dhe pa 
rëndësi. Por nëse mund të ketë të drejtë në këtë pikë në gjykimin e vet, 
kjo gjë nuk është e vërtetë edhe për mohimin e tij. Në qoftë se ai e 
zëvendëson klithmën e vet të revoltës me një pranim të detyruar, ja tani 
i duhet të mos njohë absurdin që e udhëhoqi deri këtu dhe të hyjnizojë 
këtej e tutje të vetmen siguri që i ka mbetur, irracionalen. E 
rëndësishme, i thoshte prifti Galiani Zonës D’ Epinej, nuk është të 
shërohesh, por të jetosh me sëmundjet e tua. Kierkegardi do që të 
shërohet. Të shërohet është urimi i tij i sforcuar që përshkon gjithë 
ditarin e tij. E gjithë përpjekja e inteligjencës së tij është t’i shpëtojë 
kundërtisë së gjendjes njerëzore. Përpjekje përherë e më e dëshpëruar 
në varësi të shkëndijave në kuptimin e kotësisë, për shembull kur flet 
për vete, sikur as frika nga zoti, as besimi nuk janë në gjendje t’i 
sigurojnë paqen. Në këtë mënyrë nëpërmjet një dredhie torturuese ai i 
jep irracionales pamjen e absurdit dhe perëndisë së vet vetitë e tij: i 
padrejtë, i pavendosur dhe i pakuptueshëm. Tek ai vetëm arsyeja 
përpiqet të shuajë kërkesat e thella të zemrës njerëzore. Meqë asgjë nuk 
është provuar, gjithçka mund të provohet. 

Vetë Kierkegardi na tregon rrugën që ka ndjekur. Nuk dëshiroj të bëj 
këtu sugjerime, por si të mos shquash në veprat e tij shenjat e një 
gjymtimi pothuajse të vullnetshëm të shpirtit përballë gjymtimit të 
pranuar të absurdit. Ky është lajtmotivi i Ditarit “Çfarë më ka munguar? 
Kafsha që edhe ajo bën pjesë në njerëzimin e përcaktuar për... Por më 
jepni, pra, një trup”. Dhe pak më poshtë: Ah! kryesisht në rininë time të 
hershme, çfarë nuk do të kisha dhënë për të qenë njeri, qoftë edhe 
gjashtë muaj... ajo që më mungon është, në thelb, një trup dhe kushtet 
fizike të ekzistencës”. Gjetiu, i njëjti njeri përvetëson, megjithatë, 

klithmën e fortë të shpresës që ka përshkuar shekujt dhe ka gjallëruar aq 
zemra, përveç asaj të njeriut absurd. “Por për të krishterin, vdekja nuk 
është aspak fundi gjithçkaje dhe ajo ka shumë më tepër shpresë sesa ka 
për ne jeta, qoftë kur gëzojmë shëndet e forcë”. Ripajtimi nëpërmjet 
skandalit vazhdon të jetë ripajtim. Ai lejon ndoshta, siç mund të vëmë 
re, ta nxjerrim shpresën nga e kundërta e saj që është vdekja. Po edhe në 
qoftë se simpatia na afron me këtë qëndrim duhet të them megjithatë se 
tejkalimi i masës nuk përligj asgjë. Thuhet se kjo e kapërcen masën 
njerëzore, pra duhet të jetë mbinjerëzore. Por fjala “pra” është e tepërt. 
Këtu nuk ka aspak siguri logjike. Nuk ka gjithashtu as propabilitet 
eksperimental. Gjithçka që unë mund të them është se kjo gjë, në të 
vërtetë e kapërcen masën time. Nëse nga kjo nxjerr ndonjë përfundim 
negativ, të paktën nuk dua të mbështes asgjë mbi të pakuptueshmen. 
Dua të di nëse unë mund të jetoj me ato gjëra që di dhe vetëm me këto. 
Thuhet se të kuptuarit duhet të heqë dorë nga krenaria dhe arsyeja të 
përulet. Por në qoftë se unë i pranoj kufizimet e arsyes, kjo nuk do të 
thotë që unë e mohoj, për më tepër kur pranoj pushtetin e saj relativ. 
Unë vetëm dua të qëndroj në rrugë të mesme ku të kuptuarit mund të 
mbetet i qartë. Nëse aty qëndron krenaria e tij, nuk shoh asnjë arsye të 
mjaftueshme që të më bënte të hiqja dorë. Nuk ka gjë më të thellë se 
pikëpamja e Kierkegardit, sipas së cilës dëshpërimi nuk është fakt, po 
gjendje: vetë gjendja e mëkatit. Sepse vetëm mëkati të largon nga Zoti. 
Absurdi, i cili është gjendja metafizike e njeriut të ndërgjegjshëm, nuk 
të çon te Zoti 2 . 

Ndoshta ky nocion do të bëhej më i qartë nëse do të kuturisja këtë 
marrëzi: absurdi është mëkati pa Perëndinë. Në këtë gjendje të absurdit 
bëhet fjalë për të jetuar. Unë e di se ku bazohen kjo frymë dhe kjo botë 
të mbështetura njëra kundrejt tjetrës pa mundur të përqafohen. Kërkoj të 
gjej rregullën e jetës së kësaj gjendjeje dhe ajo çfarë më propozojnë të 
tjerët nënvleftëson bazën e saj, mohon një nga elementët e kundërtisë së 
dhembshme, më këshillon të dorëzohem. Dua të di se çfarë më rezervon 
gjendja që e kam pranuar si timen, e di se ajo nënkupton errësirën e 
padijen dhe dikush më siguron se kjo padije shpjegon gjithçka dhe që 
kjo errësirë është drita ime. Por kjo nuk i përgjigjet synimit tim dhe ky 
lirizëm ekzaltues nuk mund të më fshehë paradoksin. Pra, duhet të 


29 



largohem prej andej. Kierkegardi mund të klithë, të paralajmërojë: 
“Nëse njeriu nuk do të kishte ndërgjegje të amshuar, nëse, në thellësi të 
çdo gjëje do të kishte vetëm një forcë të pabindur e që zjen, e cila 
prodhon çdo gjë, të rëndësishme e të panevojshmen në vorbullën e 
pasioneve të errëta, nëse boshllëku i pafund që asgjë nuk mund të 
mbushë, do të fshihej prapa sendeve, çfarë do të ishte jeta përveç 
dëshpërimit?”. Kjo klithmë nuk ka forcë të ndalë njeriun absurd. Të 
kërkosh të vërtetën nuk do të thotë të kërkosh atë që dëshiron. Nëse për 
t’iu shmangur pyetjes munduese “Çfarë do të ishte, pra, jeta?” duhet, 
ashtu si gomari, të ushqehemi me trëndafilat e iluzionit, më mirë sesa t’i 
nënshtrohemi gënjeshtrës, mendja absurde parapëlqen të përvetësojë pa 
mëdyshje përgjigjen e Kierkegardit: “dëshpërimi”. Po ta mendojmë 
mirë, një shpirt i vendosur gjithmonë do të arrijë të përshtatet. 

I lejoj vetes ta cilësoj qëndrimin ekzistencial si vetëvrasje filozofike. 
Por kjo nuk parakupton ndonjë gjykim. Është një mënyrë e volitshme 
për të shënuar lëvizjen, nëpërmjet së cilës një mendim mohon vetveten 
dhe synon të kapërcejë vetveten me atë çfarë është mohim i tij. Për 
ekzistencialët, mohimi është Perëndia e tyre. Pikërisht kjo perëndi 
mbrohet vetëm nëpërmjet mohimit të arsyes njerëzore . Por ashtu si 
vetëvrasjet, perënditë ndryshojnë bashkë me njerëzit. Ka shumë mënyra 
për tu hedhur, po thelbi është të hidhesh. Këto mohime shëlbuese, këto 
kontradikta të fundme, të cilat pohojnë pengesën që ende nuk është 
kapërcyer, mund të lindin (ky aryetim synon të jetë paradoksal) nga një 
farë frymëzimi fetar, ashtu dhe nga racionalja. Ato pretendojnë të jenë 
të amshuara dhe vetëm në këtë gjë ato bëjnë një hop. 

Duhet ta themi përsëri se arsyetimi që ndjek kjo ese lë plotësisht 
mënjanë qëndrimin mendor, më të përhapurin në shekullin tonë të ditur: 
atë që mbështetet në parimin se gjithçka është e arsyeshme dhe që 
përpiqet t’i japë shpjegim botës. Është e natyrshme të japësh një ide të 
qartë për të kur pranon se duhet të jetë e qartë. Kjo është madje e 
ligjshme, por nuk paraqet interes për arsyetimin që po ndjekim këtu. 
Qëllimi i tij në fakt është të hedhë dritë mbi përçapjen e mendjes, e cila, 
duke u nisur nga një filozofi e pakuptimësisë së botës, arrin t’i gjejë 
kuptim e thellësi. Më patetikja nga këto përçapje është me thelb fetar: 

ajo ilustrohet me temën e irracionales. Por më paradoksalja dhe më 
domethënësja e tyre, është ajo që jep arsyet e veta arsyetuese një bote, 
të cilën e përfytyronte fillimisht pa parim udhëheqës. Në të gjitha rastet 
nuk do të mund të merreshim me rrjedhojat, të cilat paraqesin këtu 
interes për ne, para se të krijonim një ide për këtë arritje të re të frymës 
së nostalgjisë. 

Do të analizoj vetëm temën e “Pikësynimit” të futur në modë nga 
Huserli dhe fenomenologët. Këtu janë bërë aludime. Në fillim, metoda 
hyserliane mohon ecurinë klasike të arsyes. Po e përsërisim. Të 
mendosh nuk do të thotë të unifikosh, as të bësh të afërt shfaqjen nën 
pamjen e një parimi të madh. Të mendosh do të thotë të mësosh përsëri 
të shohësh, ta drejtosh ndërgjegjen, të konsiderosh çdo figurë si vend të 
privilegjuar. Me fjalë të tjera, fenomenologjia nuk pranon të shpjegojë 
botën, ajo kërkon të jetë vetëm një përshkrim i jetës. Ajo bashkohet me 
mendimin absurd në pohimin e saj fillestar se nuk ka një të vërtetë, po 
shumë të vërteta. Që nga flladi i mbrëmjes deri te dora e mbështetur në 
supin tim, çdo gjë ka të vërtetën e vet. Ndërgjegjja e ndriçon nëpërmjet 
qëllimit që i jep. Ndërgjegjja nuk krijon objektin e njohjes së vet, ajo 
vetëm ngulit, ajo është akti i përqëndrimit të vëmendjes dhe, po të 
shprehemi sipas një figure bergsoniane, ajo i ngjan aparatit të 
projektimit, i cili fiksohet menjëherë mbi një figurë. Dallimi është se 
nuk ka skenar, po një ilustrim vijues dhe inkonsekuent. Në këtë fener 
magjik, të gjitha figurat janë të privilegjuara. Ndërgjegjja mban pezull 
brenda përvojës objektet që i interesojnë. Me mrekullinë e saj ajo 
izolon. Nga ky çast, ato gjenden jashtë të gjitha gjykimeve. Ky është 
pikësynimi që karakterizon ndërgjegjen. Por kjo fjalë nuk përmban 
asnjë ide të qëllimshme; ajo duhet marrë në kuptimin e drejtimit: ka 
vetëm vlerë topografike. 

Në pamje të parë, duket se asgjë nuk i kundërvihet mendjes absurde. 
Kjo thjeshtësi e sipërfaqshme e mendimit që mjaftohet të përshkruajë 
atë që nuk pranon ta shpjegojë kjo disiplinë e vullnetshme nga ku 
burojnë në mënyrë paradoksale pasurimi i thellë i përvojës dhe rilindja e 
botës në proliksitetin e saj, janë përçapje absurde. Të paktën në pamje të 
parë, sepse metodat e të menduarit në këtë rast si dhe gjetiu, marrin 


31 




gjithmonë dy pamje, njërën psikologjike dhe tjetrën metafizike 4 . Kështu 
ato ngërthejnë dy të vërteta. Nëse tema e pikësynimit synon të ilustrojë 
vetëm një qëndrim psikologjik, nëpërmjet të cilit realja do të shterohej 
në vend që të shpjegohej, asgjë nuk e ndan në fakt nga mendja absurde. 
Ajo synon të inventarizojë atë që nuk mund të kapërcejë. Ajo vetëm 
pohon se në kushtet e mungesës së një parimi unifikues, mendimi mund 
të gjejë kënaqësi duke përshkruar e duke kuptuar çdo pamje të përvojës. 
E vërteta që ka të bëjë, atëherë, me secilën nga këto pamje është e 
natyrës psikologjike. Ajo dëshmon vetëm për interesin që paraqet 
realiteti. Kjo është një mënyrë për të zgjuar një botë të përgjumur dhe 
për t’i dhënë jetë në mendje. Por nëse duam ta shtrijmë dhe ta 
mbështesim racionalisht këtë nocion të vërtetë, nëse pretendohet të 
zbulohet në këtë mënyrë “thelbi”i çdo objekti të njohjes, i japim thellësi 
përvojës. Për një mendje absurde kjo është e pakuptueshme. Ndërkaq, 
kjo mëdyshje nga thjeshtësia te siguria është e ndjeshme në qëndrimin 
pikësynues dhe ky vezullim i mendimit fenomenologjik ilustron më 
mirë se çdo gjë tjetër arsyetimin absurd. 

Kur Huserli flet, gjithashtu, për “thelbe jashtëkohore”, të zbuluara nga 
pikësynimi, na duket sikur dëgjojmë të flasë Platoni. Të gjitha gjërat 
nuk shpjegohen vetëm me një, po me të gjitha gjërat. Unë nuk shoh 
asnjë dallim. Sigurisht këto ide ose këto thelbe që ndërgjegjja “kryen” 
në përfundim të çdo përshkrimi, nuk merren si modele të përkryera. Por 
pohohet se ato janë drejtpërdrejt të pranishme në çdo të dhënë të 
perceptimit. Nuk ka më një ide që shpjegon gjithçka, po një pafundësi 
thelbesh që i japin kuptim një pafundësie objektesh. Bota ndal lëvizjen, 
po ndriçohet. Realizmi platonian bëhet intuitiv, por vazhdon të jetë 
realizëm. Kierkergardi jepet pas perëndisë së vet, ndërsa Parmenidi e 
ngujon mendimin e tij te Njëshi. Por këtu mendimi bie në një 
politeizëm abstrakt. Por ka edhe më: halucinacionet dhe trillimet bëjnë 
gjithashtu pjesë në “thelbet jashtëkohore”. Në botën e re të ideve, 
kategoria e centaurit bashkëpunon me atë të metropolitanit që është më 
e thjeshtë. 

Për njeriun absurd kishte një të vërtetë si dhe një keqardhje në këtë 
opinion thjesht psikologjik se të gjitha pamjet e botës janë të 

privilegjuara. Po qe se gjithçka është e privilegjuar, do të thotë se 
gjithçka është e barasvlershme. Por aspekti metafizik i kësaj të vërtetë e 
çon aq larg saqë nëpërmjet një reagimi elementar ai e sheh veten 
ndoshta më pranë Platonit. I thuhet, në fakt, se çdo figurë supozon 
ekzistencën e një thelbi gjithashtu të privilegjuar. Në këtë botë ideale pa 
hierarki ushtria formale përbëhet vetëm nga gjeneralë. Pa dyshim 
transcendenca është eliminuar. Por një kthesë e fortë e mendimit fut 
përsëri në botë një lloj vetvetshmërie fragmentare që i jep thellësi 
gjithësisë. 

A duhet të kem frikë se mos kam shkuar shumë larg me një temë, të 
cilën krijuesit e saj e përpunuan më me kujdes? Unë vetërn sa lexoj këto 
pohime të Huserlit, me pamje paradoksale, por ku ndihet rigoriziteti 
logjik, nëse pranojme atë që është thënë më lart: “Ajo që është e vërtetë 
është absolutisht e vërtetë në vetvete; e vërteta është një, identike me 
vetveten, cilado qofshin qeniet që e përceptojnë, njerëz, përbindësha, 
ëngjëj apo perëndi”. Arsyeja ngadhënjen dhe me këtë zë trumbeton 
fitoren, kjo gjë nuk mund të mohohet. Por çfarë kuptimi do të kishte një 
pohim i tillë në botën absurde? Perceptimi i një engjëlli ose i një 
perëndie nuk ka kuptim për mua. Ky vend gjeometrik ku arsyeja 
hyjnore ratifikon arsyen time, është për mua përgjithmonë i 
pakuptueshëm. Edhe aty unë shquaj një hop dhe, ndonëse kryhet brenda 
sferës së abstraktes, nuk shënon më pak harresën e diçkaje që unë 
pikërisht nuk dëshiroj ta harroj. Kur pak më poshtë, Huserli ngre zërin: 
“Nëse të gjithë trupat që i nënshtrohen ligjit të tërheqjes zhduken, ligji i 
tërheqjes nuk do të prishej, por vetëm do të mbetej pa zbatim të 
mundshëm”, unë e di se gjendem përballë një metafizike të 
ngushëllimit. Dhe nëse dua të zbuloj kthesën ku mendimi braktis 
rrrugën e fakteve, më mjafton të lexoj arsyetimin paralel, që Huserli bën 
për mendjen: “Nëse ne do të mund të sodisnim me qartësi ligjet e sakta 
të proceseve psikike, ato do të dukeshin gjithashtu të përjetshme e të 
pandryshueshme, si dhe ligjet themelore të shkencave teorike natyrore. 
Pra, do të ishin të vlefshme edhe sikur të mos ekzistonte asnjë proces 
psikik”. Edhe sikur mendja të mos ishte, ligjet e saj do të ishin! Atëhere 
vërej se nga një e vërtetë psikologjike, Huserli synon të krijojë një 


33 



rregull racional: pasi ka mohuar pushtetin integrues të arsyes njerëzore, 
ai hidhet nga ky shteg tek arsyeja e përjetshme. 

Atëhere tema huserliane e “gjithësisë konkrete” nuk mundet të më 
befasojë. Të më thuash se të gjitha thelbet nuk janë formale, por se ka 
edhe materiale, që të parat janë objekt i logjikës dhe të dytat të 
shkencave, ndryshimi është çështje përkufizimi. Abstraktja, më thonë, 
përfaqëson vetëm një pjesë jomateriale nga vetvetja të një gjithësie 
konkrete. Por mëdyshjet, që tashmë i di, më lejojnë të zbuloj 
ngatërresën në përdorimin e këtyre termave, sepse kjo mund të ketë 
kuptimin që objekti konkret i vëmendjes sime, qielli, pasqyrimi i ujit në 
copën e një palltoje ruajnë prestigjin e reales që interesimi im veçon 
brenda botës. Dhe unë nuk do ta mohoj. Por kjo nuk mund të thotë 
gjithashtu që kjo pallto është e përbotshme, ka thelbin e vet të veçantë e 
të mjaftueshëm, i përket botës së formave. Nga kjo kuptoj se ka 
ndryshuar vetëm radha e veprimeve. Bota nuk pasqyrohet në një 
gjithësi më të lartë, por qielli i formave pasqyrohet në grumbullin e 
figurave të tokës. Këtu nuk ka asnjë ndryshim për mua. Këtu unë nuk 
gjej as shijen e konkretes, as kuptimin e gjendjes njerëzore, po një 
intelektualizëm disi të shfrenuar për të përgjithësuar vetë konkreten. 

Do të çuditeshim më kot nga paradoksi i dukshëm që e çon mendimin 
drejt mohimit të vet nëpërmjet rrugëve të kundërta të arsyes së 
poshtëruar dhe arsyes ngadhënjyese. Nga zoti abstrakt i Huserlit te zoti 
flakërues i Kierkegardit distanca nuk është dhe aq e madhe. Arsyeja dhe 
irracionalja të çojnë në të njëjtin predikim. Në të vërtetë, rruga e 
ndjekur ka pak rëndësi, vullneti për të arritur mjafton për gjithçka. 
Filozofi abstrakt dhe filozori fetar nisen nga e njëjta çoroditje dhe 
përpiqen brenda të njëjtit ankth. Por thelbësore është të shpjegosh. Në 
këtë rast nostalgjia më e fortë se shkenca. Është domethënese që 
mendimi i kohës është njëherësh një nga më të përshkruarit nga një 
filozofi e pakuptimësisë së botës dhe një nga më të diskutueshmit në 
përfundimet e tij. Ai vazhdimisht lëkundet midis racionalizmit të 
skajshëm të reale që të shtyn ta ndash ne arsye-tip dhe iracionalizimit të 
tij të skajshëm që të shtyn ta hyjnizosh. Por kjo papajtueshmëri është 
vetëm në dukje. Ështe fjala për ripajtim dhe, ne të dy rastet, hopi 

mjafton. Gjithmonë është menduar gabimisht se nocioni i arsyes është i 
njëkahshem. Ne të vërtetë, sado i përpikte që të jetë në pikësynimin e 
vet ky koncept nuk është më pak i lëvizshëm se të tjerët. Arsyeja ka një 
fytyrë tërësisht njerëzore, por ajo di gjithashtu të kthejë syte drejt 
hyjnores. Që me Plotinin, i cili i pari arriti ta përshtasë me klimën e 
amshuar, ajo ka mësuar të braktisë një nga parimet e saj më të dashura, 
atë të kontradiktës, me qëllim që të përfshijë një tjetër, më të 
çuditshmin, plotësisht magjik, atë të pjesëmarrjes 5 . 

Ajo është një mjet mendimi dhe jo vetë mendimi. Mendimi i një njeriu 
është, para se gjithash, nostalgjia e tij. 

Ashtu si diti të qetësojë melankolinë plotiniane, arsyeja i jep ankthit 
modern mjetet për tu qetësuar brenda dekorit të njohur të së 
përjetshmes. Mendja absurde ka më pak shanse. Për të bota nuk është as 
aq shumë racionale as aq irracionale. Është e paarsyeshme dhe vetëm 
kaq. Arsyeja te Hyserli arrin të mos ketë kufizime. Absurdi, 
përkundrazi, përcakton kufijtë e saj meqë është e pafuqishme të qetësojë 
ankthin e tij. Kierkerdi, nga një kënd tjetër, pohon se vetëm një kufizim 
mjafton për ta mohuar. Por absurdi nuk shkon kaq larg. Ky kufizim, 
sipas tij, ka të bëjë vetëm me ambiciet e arsyes. Tema e irracionales, 
ashtu si e kanë konceptuar ekzistencialët, është arsyeja që nntërrohet, 
lidhet dhe zjidhet cluke mohuar vetveten. Absurdi është arsyeja e 
kthjellët që konstaton kufizimet e saj. 

Vetëm në fund të kësaj rruge të vështirë njeriu absurd arrin të njohë 
arsyet e veta të vërteta. Po të krahasonte kërkesën e tij të thellë me atë 
që i propozohet, ai e ndjen menjëherë se do të heqë dorë. Në universin e 
Huserlit, bota qartësohet dhe dëshira për familjaritet që e ka aq shumë 
për zemër njeriu, bëhet e padobishme. Në apokalipsin e Kierkegardit, 
kjo dëshirë për qartësi duhet të vetëmohohet nëse do që të realizohet. 
Mëkati nuk qëndron aq shumë në atë që di (nga kjo pikëpamje 
gjithësecili është i pafajshëm), por në dëshirën për të ditur. Pikërisht ky 
është i vetmi mëkat, tek i cili njeriu absurd ka mbështetur edhe fajësinë 
edhe pafajësinë e vet. I propozojnë një zgjidhje ku të gjitha kontradiktat 
e shkuara shndërrohen në lodër polemike. Por ai nuk i ka përjetuar si të 

tilla. Duhet të ruajmë të vërtetën e tyre, pikërisht atë që ato nuk janë 
realizuar. Ai nuk do predikime. 

Arsyetimi im dëshiron t’i qëndrojë besnik së vërtetës që e vuri në 
lëvizje. Kjo e vërtetë është absurdi: papajtueshmëria midis mendjes që 
dëshiron dhe botës që të zhgënjen, nostalgjia ime për unitet, ky univers i 
përçarë dhe kontradikta që i lidh. Kierkegardi mohon nostalgjinë time, 
ndërsa Huserli e unifikon këtë univers. Unë nuk e prisja këtë gjë. Fjala 
ishte të jetoja e të mendoja bashkë me këto brenga, të dija nëse duhej të 
pranoja apo të kundërshtoja. Nuk shtrohet problemi që të maskohet ajo 
që duket, të mos njohësh ekzistencën e absurdit duke mohuar një nga 
elementet e ekuacionit të tij. Duhet të dimë nëse mund të jetohet me të 
apo nëse logjika na thotë të vdesim bashkë me të. Mua nuk më 
intereson vetëvrasja filozofike, po thjesht vetëvrasja. Dua vetëm ta 
spastroj nga përmbajtja e saj emotive dhe të njoh logjikën e 
ndershmërinë e saj. Çdo qëndrim tjetër parakupton për mendjen absurde 
përvjedhje dhe sprasje të mendjes para asaj që zbulon mendja. Huserli 
thotë se i bindet dëshirës për të braktisur “zakonin e rrënjosur për të 
jetuar e menduar në disa kushte jete shumë të njohura e të rehatshme”, 
por hopi final krijon tek ai të përjetshmen dhe sigurinë e saj. Hopi nuk 
pasqyron ndonjë rrezik të skajshëm, siç e mendonte Kierkegardi. 
Rreziku, për kundrazi, qëndron në çastin e mprehtë që i paraprin hopit. 
Të dish të qëndrosh në këtë ekuilibër marramendës, ja kjo është 
ndershmëria, të tjerat janë dredhi. Gjithashtu, e di se pafuqia asnjëherë 
nuk ka frymëzuar akorde aq prekëse sa ato të Kierkegartit. Por nëse 
pafuqia ka vendin e vet në peisazhet indiferente të historisë, kjo gjë nuk 
nund të ndodhë brenda një arsyetimi, kërkesën e të cilit ne e njohim 
tani. 


1) Mund të mendohet që unë nënvleftësoj këtu problemin thelbësor të 
besimit. Por unë nuk analizoj filozofinë e Kierkegardit, ose të Shestovit 
ose pak më tutje të Huserlit (do të duhej vend tjetër dhe një qëndrim 
mendor tjetër), unë huazoj nga ata një temë dhe hetoj nëse rrjedhojat e 

saj mund tu përshtaten rregullave paraprakisht të përcaktuara. Është 
fjala vetëm për këmbëngulje. 

2) Unë nuk kam thënë “përjashton Zotin , gjë që përbën gjithashtu një 
pohim. 

3) Le të saktësojmë përsëri: këtu nuk vihet në dyshim pohimi i Zotit, po 
logjika që përdoret për të shkuar aty. 

4) Edhe epistemologjitë më te ngurta pranojnë ekzistencën e disa 
metafizikave. Dhe në atë pikë që metafizika e një numri të madh 
mendimtarësh të kohës sonë qëndron në pranimin e një epistemologjie. 

5) A. Në atë kohë. arsyeja duhej të përshtatej ose të zhdukej. Ajo u 
përshtat. Me Plotinin, nga logjike ajo u bë estetike. Metafora 
zëvendëson silogjizmin. 

B. Për më tepër kjo nuk është ndihmesa e vetme e Plotinit në lëmin e 
fenomenologjisë. I gjithë ky qëndrim gjendet në idenë aq të shtrenjtë 
për mendimtarin aleksandrin, se nuk ka vetëm një ide të njeriut, po edhe 
një ide të Sokratit. 

Liria absurde 


Tani më kryesorja u bë. U përmbahem disa fakteve, nga të cilat nuk 
mund të ndahem. Ajo që unë di, ajo që është e sigurtë, ajo që unë nuk 
mund të mohoj, ajo që unë nuk mund të hedh poshtë, ja këto kanë 
rëndësi. Unë mund të mohoj gjithë atë pjesë të qenies sime që ushqehet 
me nostalgji të pasigurta, përveç dëshirës për unitet, etjes për të gjetur 
zgjidhjen, kërkesës për qartësi e koherencë. Unë mund të hedh poshtë 
gjithçka nga bota që më rrethon, më përplas, më lëviz, përveç kaosit, 
rastit mbret dhe barasvlerës hyjnore që lind nga anarkia. Unë nuk e di 
nëse bota ka një kuptim që nuk e rrok dot. Por unë e di që nuk e njoh 
këtë kuptim dhe që e kam të pamundur për çastin që ta njoh. Çfarë do të 
thotë për mua kuptim jashtë gjendjes sime? Unë mund të kuptoj vetëm 
atë që shprehet në terma njerëzore. Atë që unë prek, ajo gjë që më bën 
qëndresë, ja se çfarë kuptoj unë. Dhe këto dy siguri, etjen time për 
absoluten e për unitet dhe pamundësinë e botës për tu reduktuar në një 
parim racional e të arsyeshëm, unë e di se nuk mund t’i pajtoj. Çfarë të 
vërtete tjetër mund të pranoj unë pa gënjyer, pa ndërhyrjen e një shprese 
që unë nuk e kam dhe që nuk ka asnjë kuptim brenda kufijve të 
ekzistencës sime? 

Po të isha pemë midis pemëve, mace midis kafshëve, kjo jetë do të 
kishte kuptim ose më mirë ky problem nuk do të shtrohej meqë do të 
bëja pjesë në këtë botë. Unë do të isha bota, së cilës i kundërvihem tani 
me gjithë ndërgjegjen time dhe me gjithë këmbënguljen time për 
familjaritet. Kjo arsye kaq qesharake më kundërvë ndaj çdo lloj krijimi. 
Nuk mund ta mohoj me një të rënë të lapsit. Pra, atë që unë e besoj si të 
vërtetë duhet ta mbroj. Ajo që më duket e vërtetë, edhe kur nuk më 
pëlqen, duhet ta mbështes. Dhe ku qëndron thelbi i konfliktit, i çarjes 
midis botës e mendjes sime përveçse në ndërgjegjen që unë kam për të? 
Nëse unë dëshiroj ta mbaj, këtë gjë e bëj me anë të një ndërgjegjeje të 
përjetshme, përherë të ripërtëritshme, gjithmonë të tendosur. Ja çfarë 
duhet për çastin të mbaj parasysh. Në këtë çast, absurdi, njëherësh sa i 
qartë dhe sa i vështirë për tu fituar, hyn në jetën e një njeriu dhe gjen aty 
atdheun e vet. Në këtë çast përsëri mendja mund të largohet nga rruga e 

vështirë dhe e zhveshur e përpjekjes së vetëdijshme. Ajo del tani në 
jetën e përditshme. Bashkohet me botën e dikushit anonim, por njeriu 
hyn aty, këtej e tutje, bashkë me revoltën dhe qartësinë e vet. Ai ka 
hequr dorë nga shpresa. Ky ferr i së tashmes është më në fund mbretëria 
e tij. Të gjitha problemet marrin përsëri mprehtësinë e tyre. E vërteta 
abstrakte tërhiqet para lirizmit të formave e të ngjyrave. Konfliktet 
spirituale mishërohen dhe struken në strehën e mjerë e të madhërishme 
të zemrës së njeriut. Askush nuk është i vendosur. Por të gjithë janë të 
shpërfytyruar. A do të vdesin, do të shpëtojnë në sajë të hopit, a do të 
rindërtojnë një ndërtesë idesh e formash të përshtatshme? Apo në të 
kundërtën, do të mbrojnë çështjen e vështirë e të mrekullueshme të 
absurdit? Në këtë drejtim po bëjmë një përpjekje të fundit dhe po 
nxjerrim të gjitha përfundimet tona. Trupi, dhembshuria, krijimi, 
veprimi, fisnikëria njerëzore do të zinin përsëri vendin e tyre në këtë 
botë të paarsyeshme. Aty njeriu do të gjente verën e absurdit dhe bukën 
e indiferencës, me të cilat ushqien madhështinë e vet. 

Le t’i kthehemi përsëri metodës: është fjala të këmbëngulet. Në njëfarë 
pike të rrugës së vet, njeriu absurd tundohet. Historisë nuk i mungojnë 
as fetë, as profetët, qofshin dhe pa perëndi. I thonë të bëjë hopin. E 
gjithë përgjigjja e tij është se nuk kupton shumë mirë dhe se ajo që i 
kërkohet nuk është e qartë. Ai dëshiron të kryejë vetëm ato veprime që i 
kupton mirë. Duan ta bindin se ky është mëkati i krenarisë, por ai nuk e 
kupton nocionin e mëkatit, dhe që ferri e pret në fund të rrugës, por ai 
nuk ka aq fantazi sa të përfytyrojë këtë të ardhme të çuditshme se po 
humb jetën e amshuar, por kjo gjë i duket e kotë. Duan që të pranojë 
fajësinë e vet. Ai e ndjen veten të pafajshëm. Me thënë të vërtetën, ai e 
ndien vetëm këtë gjë, pafajësia e tij është e pakorrigjueshme. Ajo i lejon 
gjithçka. Për rrjedhojë, ajo që ai kërkon nga vetvetja është që të jetojë 
vetëm me ato gjëra që njeh, të përshtatet me atë gjë që ekziston dhe të 
mos marrë parasysh asgjë që nuk është e sigurtë. I përgjigjen se asgjë 
nuk është e sigurtë. Por vetë ky pohim është një siguri. Me këtë ka 
punë: ai do të dijë nëse është e mundur të jetohet i pandreqshëm. 

Tani unë mund të shtjelloj nocionin e vetëvrasjes. Është marrë vesh se 
çfarë zgjidhje mund t’i jepet. Në këtë pikë problemi përmbyset. 

Paraprakisht kërkohej të dihej nëse jeta duhej të kishte kuptim që të 
jetohet. Tani, në të kundërtën, na del se ajo do të jetohej shumë më mirë 
po të mos kishte kuptim. Të jetosh një përvojë, një fat, do të thotë ta 
pranosh plotësisht. Ndërkaq, nuk mund të jetohet ky fat, duke e ditur që 
është absurd, nëse nuk bëhen të gjitha përpjekjet për ta mbajtur 
parasysh këtë absurd të nxjerrë në pah nga ndërgjegjja. Të mohosh një 
nga elementët e kundërtisë, në sajë të së cilës ai ekziston, do të thotë t’i 
shmangesh. Shkatërrimi i revoltës së ndcrgjegjshmc është t’i bësh bisht 
problemit. Tema e revolucionit permanent kalon, në këtë mënyrë, në 
përvojën individuale. Të jetosh do të thotë të bësh të jetojë absurdi. Ta 
bësh të jetojë, do të thotë, para se gjithash, ta vështrosh. Në kundërshtim 
me Euridisin, absurdi vdes vetëm kur braktiset. Një nga të vetmet 
qëndrime filozofike koherente është revolta. Ajo është një ballafaqim i 
përjetshëm i njeriut me errësirën e vet. Ajo është përpjekje për një 
transparencë të pamundur. Ajo e vë botën në diskutim në çdo sekondë 
që kalon. Ashtu sikurse rreziku i jep njeriut rastin e pazëvendësueshëm 
për ta rrokur, po ashtu revolta metafizike e shtrin ndërgjegjen gjatë 
gjithë përvojës. Ajo është prania e përhershme e njeriut para vetvetes. 
Ajo nuk është aspiratë, ajo është e pashpresë. Kjo revoltë është, po t’i 
hiqnim nënshtrimin që duhej ta shoqëronte, siguria e një fati dërmues. 

Këtu duket se deri në çfarë pike përvoja absurde largohet nga 
vetëvrasja. Mund të besohet se vetëvrasja vjen pas revoltës. 
Padrejtësisht, sepse vetëvrasja nuk pasqyron përfundimin e saj logjik. 
Vetëvrasja është pikërisht e kundërta, sepse parakupton pranimin e saj. 
Vetëvrasja, ashtu si hopi, është pranimi i paarritshëm. Gjithçka është 
shteruar, njeriu përfshihet në historinë e tij thelbësore. Të ardhmen e vet 
të vetme dhe të tmerrshme ai arrin ta shquajë e nxiton drejt saj. Sipas 
mënyrës së vet, vetëvrasja i jep një zgjidhje absurdit. E tërheq drejt së 
njëjtës vdekje. Por unë e di se për të ekzistuar absurdi, nuk mund të këtë 
zgjidhje. Ai i shpëton vetëvrasjes në atë masë që është njëkohësisht 
ndërgjegje e refuzim i vdekjes. Ai është në pikën e skajshme të 
mendimit të fundit të të dënuarit me vdekje, si një copëz litar që ai e 
zbulon pak metra më tutje para rënies së vet marramendëse në humnerë. 
I kundërti i të vetëvrarit është pikërisht i dënuari me vdekje. 

Kjo revoltë përcakton vlerën e jetës. E shtrirë përgjatë gjithë ekzistencës 
njerëzore, ajo i jep asaj madhështi. Për një njeri pa veshokë si të kalit 
nuk ka shfaqje më të bukur sesa ndeshja e inteligjencës me një realitet 
që e tejkalon. Shfaqja e mendjemadhësisë njerëzore është e paarritshme. 
Të gjitha zhvlerësimet nuk luajnë asnjë rol. Disiplina që mendja i 
imponon vetvetes, vullneti i sajuar me ç’të mundesh, ballafaqimi janë të 
fuqishëm dhe të veçantë. Të varfërosh këtë realitet, mungesa e njerëzisë 
e të cilit bën madhështinë e njeriut, të çon menjëherë në varfërimin e 
vetë njeriut. Ja përse doktrinat që më shpjegojnë gjithçka, në të njëjtën 
kohë më dobësojnë. Ato më shkarkojnë nga pesha e jetës sime dhe 
duhet, megjithatë, që këtë peshë ta mbaj vetëm. Në këtë pikë, unë nuk 
mund ta konceptoj një metafizikë skeptike që shkon e hyn në aleancë 
me një moral të vetëmohimit. 

Ndërgjegja dhe revolta, këto refuzime janë e kundërta vetëmohimit. 
Gjithçka e patjetërsueshme dhe e apasionuar gjendet në zemrën 
njerëzore, u jep shpirt, përkundrazi, nga jeta e vet. Bëhet fjalë të 
vdesësh i papajtuar as me pëlqimin tënd. 

Vetëvrasja është një keqkuptim. Njeriu absurd është i detyruar të 
shterojë gjithçka e të vetështeret. Absurdi është tendosja e tij më e 
skajshme, të cilën, në sajë të një përpjekjeje vetmitare ai e ruan sepse e 
di që me këtë ndërgjegje e me këtë revoltë të përditshme ai pohon të 
vërtetën e tij të vetme, që është sfida. Kjo është rrjedhoja e parë. Nëse 
unë qëndroj në një pozicion të caktuar dhe nxjerr të gjitha rrjedhimet 
(vetëm ato e asgjë tjetër) që një nocion i sapozbuluar sjell me vete, 
gjendem përballë një paradoksi të dytë për t’i qëndruar besnik kësaj 
metode, nuk kam asnjë punë me problemin e lirisë metafizike. Nuk më 
intereson fare të di nëse njeriu është apo jo i lirë. Unë mund të provoj 
vetëm lirinë time, mbi të cilën nuk zotëroj nocione të përgjithshme, por 
disa vëzhgime të qarta. Problemi i “lirisë në vetvete” nuk ka kuptim, 
sepse ai lidhet me një mënyrë krejt tjetër me problemin e zotit. Të 
kërkosh të dish nëse njeriu është lirë, të detyron të dish nëse ai mund të 
ketë një zotëri. Absurditeti i veçantë i këtij problemi krijohet ngaqë vetë 
nocioni, i cili bën të mundur problemin e lirisë, e zbraz në të njëjtën 
kohë nga çdo kuptim. Sepse përballë Zotit, më shumë se një problem 

lirie ekziston një problem i së keqes. Dihet alternativa: ose ne nuk jemi 
të lirë dhe Zoti i gjithëpushtetshëm është përgjegjës i së keqes ose ne 
jemi të lirë e përgjegjës, por Zoti nuk është i gjithëpushtetshëm. Të 
gjitha stërhollimet e shkollave as e kanë shtuar as e kanë pakësuar 
mprehtësinë e këtij paradoksi. 

Ja përse nuk mund të jepem i tëri pas ekzaltimit ose përkufizimit të 
thjeshtë të një nocioni që nuk e kap dot dhe që nuk ka kuptim nga çasti 
kur ai kapërcen kuadrin e përvojës sime individuale. Unë nuk mund ta 
di se çfarë mund të jetë një liri që do të ma jepte një qenie më e lartë. 
Nuk e kam më idenë e hierarkisë. Për lirinë unë mund të kem vetëm 
konceptimin e të burgosurit ose të individit modern në kuadrin e shtetit. 
I vetmi nocion që unë njoh është liria e mendimit dhe e veprimit. 
Ndërkaq, nëse absurdi asgjëson të gjitha mundësitë e mia për liri të 
amshuar, ai më kthen e ekzalton, në të kundërtën, lirinë time të 
veprimit. Kjo mungesë shprese e ardhmërie shënon rritje të lirisë së 
njeriut. 

Para se të takojë absurdin, njeriu i përditshëm jeton me qëllime, me një 
shqetësim për të ardhmen ose me dëshirën për tu justifikuar (nuk ka 
rëndësi se për çfarë dhe se para kujt). Ai vlerëson mundësitë e veta, 
llogarit për pleqërinë, për pensionin ose punën e djemve të tij. Ai ende 
beson se diçka në jetën e tij mund të drejtohet. Në të vërtetë, ai vepron 
sikur të ishte i lirë edhe kur të gjitha faktet të shtyjnë për ta 
kundërshtuar këtë liri. Pas absurdit, gjithçka tronditet. Ideja që “Unë 
jam”, mënyra ime për të vepruar sikur gjithçka ka kuptim (edhe kur me 
këtë rast, unë do të thosha se asgjë nuk ka kuptim), e gjithë kjo 
përgënjeshtrohet në mënyrë marramendëse nga absurditeti i një 
vdekjeje të mundshme. Të mendosh për të nësermen, t’i vesh vetes 
qëllime, të kesh parapëlqime, të gjitha këto parakuptojnë se beson te 
liria edhe kur ndonjëherë shpreh sigurinë që nuk e ndien. Por në këtë 
çast, kjo liri e lartë, kjo liri e qënies e cila vetëm ajo mund të themelojë 
një të vërtetë, unë e di mirë që nuk ekziston. Vdekja qëndron aty si i 
vetmi realitet. Pas saj janë hedhur zaret. Nuk jam më i lirë, të 
përjetësohem, por skllav, dhe kryesisht skllav, pa shpresë për 
revolucionin e përjetshëm dhe i çarmatosur para përçmimit. Dhe kush 

mund të qëndrojë skllav pa revolucion e pa përçmim? Çfarë lirie, në 
kuptimin e plotë të fjalës, mund të ekzistojë pa sigurinë e përjetësisë? 

Por në të njëjtën kohë, njeriu absurd kupton se deri tani është i lidhur 
me këtë postulat të lirisë dhe se ai jetonte në saje të iluzionit të saj. Në 
njëfarë kuptimi, kjo i bëhej pengesë. Në masën që ai përfytyronte një 
qëllim në jetë, ai u përshtatej kërkesave për rritjen e qëllimit dhe bëhej 
skllav i lirisë së vet, për rrjedhojë, unë nuk do të mundja të veproja 
ndryshe veçse si babai i familjes ose inxhineri (ose udhëheqësi i 
popujve ose dikushi në listat emërore të numëratorëve të PTT-së) që po 
përgatitem të jem. Besoj se mund të zgjedh të jem më mirë kështu se 
ashtu. E besoj pa vetëdije, ç’është e vërteta. Por në të njëjtën kohë, unë 
mbështes postulatin tim për besimet e atyre që kam përqark, 
paragjykimet e mjedisit tim njerëzor. (Të tjerët janë aq të sigurtë se janë 
të lirë dhe ky humor është aq ngjitës). Sado larg që mund t’i qëndrojmë 
çdo paragjykimi, moral ose shoqëror pjesërisht i pësojmë dhe madje 
ndaj më të mirëve të tyre (ka paragjykime të mira e të këqija) 
përshtasim jetën tonë. Kështu njeriu absurd kupton se nuk ishte realisht 
i lirë për të folur hapur, në atë masë që unë shpresoj, që shqetësohem 
për një të vërtetë timen, për një mënyrë qenieje ose të krijuari, së fundi, 
në masën që komandoj jetën time dhe që me këtë veprim unë pranoj se 
ajo ka kuptim, unë krijoj pengesa, brenda të cilave ngujoj jetën time. 
Unë po veproj si shumë funksionarë të mendjes e të zemrës që ma 
pështirosin dhe që nuk bëjnë gjë tjetër, tani po e shoh këtë gjë, veçse 
marrin seriozisht lirinë e njeriut. 

Absurdi më sqaron në këtë pikë: nuk ka të nesërme. Ja, këtej e tutje, 
arsyeja e lirisë sime të thellë. Do të bëj këtu dy krahasime. Mistikët, 
fillimisht, e gjejnë lirinë në aktin e përkushtimit. Duke u tretur brenda 
zotit të tyre, duke pranuar rregullat e tij, ata, në fshehtësi, bëhen përsëri 
të lirë. Brenda skllavërisë së pranuar vetvetiu ata gjejnë një pavarësi të 
thellë. Por çfarë kuptimi ka kjo liri? Kryesisht mund të themi se ata 
ndihen të lirë ndaj vetvetes dhe më pak të lirë sesa të çliruar. Po ashtu, i 
kthyer tërësisht nga vdekja (që këtu e shikojmë si absurditetin më të 
dukshëm). Njeriu absurd ndihet i çliruar nga gjithçka që nuk është ajo 
përkujdesje e pasionuar që kristalizohet brenda tij. Ai shijon liri 

përkundrejt rregullave të përbashkëta. Shohim se temat fillestare të 
filozofisë ekzistenciale e ruajnë të gjithë vlerën e tyre. Kthimi te 
ndërgjegjja, braktisja e gjumit të përditshëm përfaqësojnë përhapjet e 
para të lirisë absurde. Por me këtë lidhet predikimi ekzistencial dhe 
bashkë me të ky hop spiritual, i cili, në thelb, i shpëton ndërgjegjes. Në 
të njëjtën mënyrë (ky është krahasimi im i dytë), skllevërit e lashtësisë 
nuk i përkisnin vetvetes. Por ata e njihnin lirinë që qëndronte në faktin 
që të mos ndiheshin përgjegjës 1 . Edhe vdekja ka duar patrici që të 
shtypin, por edhe të çlirojnë. 

Të zhytesh në këtë siguri pa themel, të ndihesh këtej e tutje i huaj për 
jetën tënde, për ta zmadhuar e për ta përshkuar pa miopinë e të 
dashuruarit, këtu gjendet parimi i një çlirimi. Kjo pavarësi e re është e 
kufizuar në kohë si çdo liri veprimi. Ajo nuk tërheq çekun e përjetësisë. 
Por ajo zëvendëson iluzionet e lirisë të cilat të gjitha ndaleshin te 
vdekja. Liria hyjnore e të dënuarit me vdekje, para të cilit hapen portat e 
burgut gjatë një agimi të shkurtër, ky çinteresim i pabesueshëm për 
gjithçka, përveçse për flakën e kulluar të jetës, vdekja dhe absurdi janë 
këtu, kjo ndihet qartë, parimet e së vetmes liri të arsyeshme: asaj që një 
zemër njerëzore mund të ndjejë e të jetojë. Kjo është një rrjedhojë e 
dytë. Njeriu absurd shquan kështu një univers përvëlues dhe të akullt, 
transparent e të kufizuar, ku asgjë nuk është e mundur, po gjithçka jepet 
dhe se përtej tij është shkatërrimi dhe hiçi. Atëherë ai mund të vendosë 
të pranojë të jetojë me një univers të tillë nga ku mund të marrë forcë, të 
gjejë forcë për të mos shpresuar dhe për të dëshmuar këmbënguljen e 
vet te një jetë pa ngushëllim. 

Po çfarë kuptimi ka jeta në një univers të tillë? Asgjë tjetër për çastin, 
përveç indiferencës për të ardhshmen dhe pasionit për të shteruar 
gjithçka që ekziston. Besimi në kuptimin e jetës parakupton gjithmonë 
një shkallëzim vlerash, një zgjedhje, parapëlqimet tona. Besimi tek 
absurdi, sipas përkufizimeve tona, na këshillon të kundërtën. Kjo ia 
vlen të shqyrtohet. 

Të di nëse mund të jetoj kështu si jam, vetëm kjo gjë më intereson. Nuk 
dua aspak të largohem nga ky problem. Meqë më është dhënë kjo fytyrë 

e jetës, a mund t’i përshtatem? Ndërkaq, përballë këtij shqetësimi të 
veçantë, besimit tek absurdi i bie barra të zëvendësojë cilësinë e 
përvojave me sasinë. Po të bindem se kjo jetë nuk ka pamje tjetër 
përveç asaj të absurdes, nëse unë e ndiej që i gjithë ekuilibri i saj varet 
nga kundërtia e përjetshme midis revoltës sime të ndërgjegjshme dhe 
errësirës ku përpëlitet, nëse unë e pranoj që liria ime ka kuptim vetëm 
në lidhje me fatin e saj të kufizuar, atëherë duhet të them se rëndësi nuk 
ka të jetosh mirë por shumë. Nuk më takon mua të pyes nëse kjo gjë 
është vulgare ose e pështirë, elegante apo për të ardhur keq. Këtu 
njëherë e përgjithmonë, gjykimet vlerësuese janë zëvendësuar me 
gjykimet e fakteve. Mua më duhet të nxjerr përfundimet për çfarë shoh 
dhe të mos jepem pas pandehmave po të mendojmë që të jetosh kështu 
nuk është e ndershme, atëherë ndershmëria e vërtetë më bën të jem i 
pandershëm. 

Të jetosh më shumë, në kuptimin e gjerë, ky parim i jetës nuk ka 
kuptim. Duhet të saktësohet. Fillimisht, duket sikur nuk jemi thelluar sa 
duhet në këtë nocion të sasisë, meqë ai mund të na japë të dhëna për një 
pjesë të madhe të përvojës njerëzore. Morali i një njeriu, shkalla e tij e 
vlerave kanë kuptim nëpërmjet sasisë e larmisë së përvojave që ka pasur 
rastin të akumulojë. Ndërkaq, kushtet e jetës moderne e detyrojnë 
pjesën më të madhe të njerëzve të kenë të njëjtën sasi përvojash, nga ku 
del se kanë të njëjtën përvojë të thellë. Sigurisht, duhet të mbahet mirë 
parasysh ndihmesa spontane e individit, ajo që tek ai është “dhunti”. 
Por unë nuk mund të jap mendim për këtë dhe përsën rregulli im është 
të kënaqem me çfarë të bie në sy menjëherë. Atëherë vërej se karakteri i 
mëvetësishëm i një morali të përbashkët nuk qëndron aq në rëndësinë 
ideale të parimeve që e frymëzojnë sesa në normën e një përvoje që 
është e mundur të matet. Duke i zmadhuar pak gjërat, grekët kishin 
moralin e argëtimit të tyre, ashtu siç kemi ne moralin e ditëve tona 
tetëorëshe. Por tani shumë njerëz dhe midis më tragjikëve na bëjnë të 
parandjejmë se një përvojë më e gjatë ndryshon këtë tablo të vlerave. 
Ata na kujtojnë atë bredhacak të përditshmërisë, i cili vetëm për nga 
sasia e përvojave thyen të gjitha rekordet (po e përdor me qëllim këtë 
term sportiv) dhe krijon në këtë mënyrë moralin e vet. Megjithatë, ta 
lëmë mënjanë romantizmin dhe të shohim se çfarë do të thotë ky 

qëndrim për një njeri të vendosur për të mbajtur fjalën dhe për të 
respektuar me rreptësi atë që ai e quan rregull i lojës. 

Të thyesh të gjitha rekordet, kjo do të thotë, fillimisht, që të jesh 
përballë botës sa më shpesh që është e mundur. Si mund të ndodhë një 
gjë e tillë pa kontradikta e pa lojë fjalësh? Sepse, nga një anë, absurdi 
na mëson se të gjitha përvojat janë indiferente dhe, nga ana tjetër, na 
shtyjnë drejt një sasie më të madhe përvojash. Atëherë si të mos bëjmë 
si shumë njerëz të tjerë, për të cilët folëm më lart, që zgjedhin atë formë 
jete, e cila na sjell sa më shumë nga kjo materie njerëzore dhe që fusin 
kështu një kriter vlerash, të cilin, nga ana tjetër pretendojnë ta hedhin 
poshtë? 

Por, përsëri, absurdi dhe jeta e tij kontradiktore na japin shpjegime. Ne 
gabojmë kur mendojmë se kjo sasi përvojash varet nga rrethanat e jetës 
sonë, kur ajo varet vetëm nga ne. Në këtë rast duhet të jemi semplistë. 
Dy njerëzve që jetojnë sa njëri-tjetri, bota u jep gjithmonë të njëjtën 
shumë përvojash. Për këtë duhet të jemi të ndërgjegjshëm. Të ndiesh 
botën, revoltën, lirinë tënde, sa më shumë që të jetë e mundur, do të 
thotë të jetosh sa më shumë që të jetë e mundur. Atje ku mbretëron 
qartësia, shkalla e vlerave bëhet e panevojshme. Ta thjeshtëzojmë edhe 
më. Ta zëmë që e vetmja pendesë, “i vetmi rast i humbur” përfaqësohet 
nga vdekja e parakohshme. Universi i paraqitur këtu ekziston vetëm 
duke iu kundërvënë përjashtimit të qëndrueshëm, vdekjes. Në këtë 
mënyrë, asnjë mendim, asnjë emocion, asnjë pasion dhe asnjë sakrificë 
nuk do ta barazonte dot në sytë e njeriut absurd (edhe sikur ta çonte një 
gjë të tillë) një jete të ndërgjegjshme prej dyzet vjetësh dhe një qartësi të 
shtrirë në gjashtëdhjetë vjet . Çmenduria dhe vdekja janë për njeriun të 
pariparueshme. Njeriu nuk zgjedh. Absurdi dhe mbishtesa e jetës që ai 
përmban nuk varen, pra, nga vullneti i njeriut, por nga e kundërta e 
tij që është vdekja 4 . Duke i peshuar mirë fjalët, kemi të bëjmë vetëm me 
një çështje fati. Duhet të dimë ta miratojmë. Njëzet vjet jetë dhe përvojë 
nuk zëvendësohen kurrë. 

Në sajë të një inkonsekuence të çuditshme për një racë aq të kujdeshme 
si ata, grekët donin që njerëzit; të cilët vdisnin në moshë të re, të kishin 

përkrahjen e Perëndive. Dhe kjo është e vërtetë vetëm po të duam të 
pranojmë që, po hyre në botën qesharake të Perëndive, humb 
përgjithmonë një nga gëzimet më të dlira, atë të të ndierit dhe pikërisht 
të të ndierit mbi tokë. E tashmja dhe nderimi të tashmeve para një 
shpirti gjithmonë të ndërgjegjshem janë ideali i njeriut absurd. Por fjala 
ideal pëmban, në këtë rast, një tingëllim të pasaktë. Nuk është madje as 
prirje e njeriut, por vetëm rrjedhoja e tretë e arsyetimit të tij. Me 
pikënisje ndërgjegjen plot ankth të jonjerëzores, përsiatja mbi absurdin 
kthehet në fund të itinerarit të vet në gjirin e flakëve të pasionuara të 
revoltës njerëzore 5 . 

Në këtë mënyrë, unë nxjerr nga absurdi tri rrjedhime që janë revolta 
ime, liria ime dhe pasioni im. Vetëm me lojën e ndërgjegjes unë 
shndërroj në rregull jetë atë çfarë ishte ftesë vdekjeje dhe kundërshtoj 
vetëvrasjen. Pa dyshim, kam dijeni për tingëllimin e mbytur që 
përshkon këto ditë. Por unë them vetëm një fjalë: kjo gjë është e 
nevojshme. Kur Niçja shkruan: “Duket qartë se gjëja kryesore në qiell 
dhe mbi tokë është të bindesh për një kohë të gjatë dhe në të njëjtin 
kah: me kalimin e kohës, rezulton diçka, për të cilën ia vlen të jetosh 
mbi tokë si për shembull, virtyti, arti, muzika, vallja, arsyeja, diçka që 
shpërfytyron, diçka e përpunuar, e çmendur ose hyjnore”, ai ilustron 
rregullën e një morali të madhërishëm. Por, ai tregon, gjithashtu, rrugën 
e njeriut absurd. T’i bindesh pasionit nuk ka gjë më të thjeshtë dhe 
njëkohësisht më të vështirë. Megjithatë, është mirë që njeriu, duke i 
matur forcat me vështirësitë, të gjykojë ndonjëherë vetveten. Ai është i 
vetmi që mund ta bëjë këtë gjë. 

“Lutja, thotë Alani, bëhet kur errësira zapton mendjen. Por duhet që 
mendja të takojë errësirën”, përgjigjen mistikët dhe ekzistencialët. 
Sigurisht, por jo errësira që krijohet kur mbyllin sytë dhe me dashjen e 
njeriut, porse nata e errët dhe e mbyllur që mendja kërkon për t’u 
përhumbur. Nëse duhet që ajo të takojë natën, më mirë do të ishte të 
kishte të bënte me atë të dëshpërimit që nuk e humb qartësinë, natën 
polare, agim i mendjes nga ku, ndoshta, do të ngrihet ajo dritë e bardhë 
e papërlyer, që vizaton çdo objekt në dritën e inteligjencës. Në këtë 
shkallë, barasvlera takohet me të kuptuarit e pasionuar. Nuk shtrohet më 

problemi i gjykimit të hopit ekzistencial. Ai zë përsëri vendin e tij në 
afreskun shekullor të qëndrimeve njerëzore. Për shikuesin, po të jetë i 
ndërgjegjshëm, ky hop vazhdon të jetë absurd. Në masën që ai mendon 
se po e zgjidh këtë paradoks, ai e krijon të tërin. Për këtë arsye; kjo 
është prekëse. Për këtë arsye, gjithçka zë përsëri vendin e vet dhe bota 
absurde rilind në shkëlqimin dhe larminë e saj. 

Por nuk është mirë të mjaftohesh me kaq, është e vështirë të kënaqesh 
vetëm me një mënyrë të të parit të gjërave, të mos pranosh kontradiktën, 
ndoshta më e holla nga të gjitha format spirituale. Ajo që thuhet më lart, 
përcakton vetëm një mënyrë të menduari. Tani problemi shtrohet të 
jetojmë. 


1) Këtu bëhet fjalë për nje krahasim faktik dhe jo për një apologji të 
poshtërimit. Njeriu absurd është i kundërt me njeriun e ripajtuar. 

2) Sasia ndonjëherë shndërrohet në cilësi. Po tu besojmë arritjeve të 
fundit të teorisë shkencore, çdo lëndë përbëhet nga ciendra energjie. 
Sasia e tyre pak a shumë e madhe përbën specifikën e saj pak a shumë 
të veçantë. Një miliardë jonë dhe një jon ndryshojnë jo vetëm në sasi, 
po edhe në cilsi. Ëslitë e lehtë të gjesh dukuri të ngjashme në përvojën 
njerëzore. 

3) Të njëjtin arsyetim për një nocion tjetër shumë më të ndryshërn, për 
idenë e hiçit. Ajo nuk i shton as nuk pakëson asgjë reales. Në përvojën 
psikologjike të hiçit, vetëm po të marrim parasysh se çfarë do të ndodhë 
brenda dy mijë vjetëve, që hiçi ynë merr me të vërtetë kuptim. Në një 
11.2a aspektet e tij, hiçi përbëhet saktësisht nga shuma e jetëve te 
ardhshme që nuk na përkasin neve. 

4) Vullneti në këtë rast, është vetëm veprues. Ka për qëllim të përmbajë 
ndërgjegjen. Krijon një disiplinë jete, kjo është me shurnë vlerë. 

5) Rëndësia ka koherenca. Fillohet me pranimin e botës. Por mendimi 
lindor na mëson se mund të bësh të njëjtën përpjekje logjike duke genë 
kundër botës. Kjo gjë është më se e përligjur dhe i hap kësaj eseje 
horizonte duke i përcaktuar edhe kufijtë. Por kur mohimi i botës kryhet 
me të njëjtën përpikmëri, shpesh arrihet në përfundime të ngjashme 
përsa i përket, përshembull, indiferencës së veprave. 

Njeriu absurd 

Nëse Stavrogine beson, ai nuk beson që beson. Nëse nuk beson, ai nuk 
beson që nuk beson. 


“Fusha ime, thotë Gëtja, është koha”. Ja kjo është ijala absurde. Po 
çfarë është, në fakt, njeriu absurd? Ai që, pa e mohuar, nuk bën asgjë 
për përjetësinë. Jo se nostalgjia është e huaj për të. Por paraplqen 
guximin dhe arsyetimin e vet. Guximi e mëson të jetojë pa ndihmë e të 
mjaftohet me ato që ka, arsyetimi e ndihmon të njohë kufijtë e tij. I 
siguruar për lirinë e tij të kufizuar, për revoltën pa të ardhme dhe për 
ndërgjegjen e tij të asgjësueshme, ai vazhdon aventurën e tij në rrjedhën 
e jetës. Aty është fusha e tij, aty është veprimi i tij që e përjashton nga 
çdo gjykim, përveç të vetit. Një jetë më e gjatë nuk do të thotë për atë 
një jetë tjetër. Kjo do të ishte e pandershme. Këtu, as po flas për atë 
përjetësi qesharake që quhet e ardhmja. Zonja Rolan i besonte. Kjo 
pakujdesi u ndëshkua. Brezat e ardhshëm citojnë shpesh këtë fjalë, por 
harrojnë ta vlerësojnë. Zonia Rolan nuk interesohet për të ardhmen. 

Nuk shtrohet problemi të diskutojmë për moralin. Kam parë njerëz të 
veprojnë keq me shumë moral dhe vërej çdo ditë se ndershmëria nuk ka 
nevojë për rregulla. Ekziston vetëm një moral që njeriu absurd mund të 
pranojë, atë që nuk e largon nga Zoti: ai që të imponohet. Por ai jeton 
pikërisht jashtë këtij Zoti. Përsa u përket moraleve të tjera (përfshirë 
edhe imoralizmin), njeriut absurd i duken si justifikime dhe ai nuk ka 
çfarë të justifikojë. Këtu nisem nga parimi i pafajësisë së tij. 

Kjo pafajësi është e friksmne. “Gjithçka është e lejueshme” bërtet Ivan 
Karamazovi. Kjo gjë përmban absurditetin e vet. Por me kusht që të 
mos e kuptojmë në mënyrë vulgare. Nuk e di nëse është vënë re mirë: 
nuk bëhet fjalë për një klithmë çliruese e gëzimi, por për një konstatim 
të hidhur. Siguria e një zoti që do t’i jepte kuptim jetës, tejkalon shumë 
për nga forca tërheqëse pushtetin e pandëshkuar të të bërit keq. 

Zgjedhja nuk do të ishte e vështirë. Por nuk ka zgjedhje dhe atëherë 
fillon hidhërimi. Absurdi nuk çliron, ai bashkon. Ai nuk përligj të gjitha 
aktet. Gjithçka lejohet nuk do të thotë “asgjë nuk është e ndaluar”. 
Absurdi vetëm se u kthen barasvlerën rrjedhojave të akteve të veta. Ai 
nuk rekomandon krimin, kjo do të ishte foshnjarake, por ai pranon 
padobinë e brejtjes së ndërgjegjes. Po ashtu, nëse të gjitha përvojat janë 
të ngjashme, ajo e detyrës është po aq e përligjur sa edhe të tjerat. Mund 
të jesh i virtytshëm për kapriçio. 

Të gjitha moralet bazohen në idenë që një akt ka rrjedhoja, të cilat e 
përligjin ose e asgjësojnë. Një mendje e përshkuar nga absurdi gjykon 
vetëm se këto rrjedhoja duhet të analizohen me qartësi. Ajo është e 
gatshme të paguajë. Me fjalë të tjera, nëse, për atë, mund të ketë 
përgjegjës, nuk ka fajtorë. E shumta, do të pranojë të përdorë përvojën e 
shkuar për të mbështetur aktet e tij të ardhshme. Koha do t’i japë jetë 
kohës dhe jeta do t’i shërbejë jetës. Në këtë fushë, një herësh të kufizuar 
dhe plot me mundësira, gjithçka në vetvete jashtë qartësisë së saj, i 
duket e paparashikueshme. Çfarë rregulli mund të nxirrej, pra, nga ky 
rend i paarsyeshëm? E vetmja e vërtetë që mund të dukej bindëse nuk 
është aspak formale: ajo gjallërohet e zhvillohet brenda njerëzve. Pra, 
nuk janë rregulla etike që mendja absurde mund t’i kërkojë nëpërmjet 
arsyetimit të vet, por ilustrime dhe fryma e jetëve njerëzore. Ato pak 
figura që vijojnë janë të tilla. Ato ndjekin arsyetimin absurd duke i 
dhënë ngrohtësinë e tyre dhe duke i imponuar qëndrimin që duhet të 
mbajë. 

A është e nevojshme të shtjellojmë idenë që një shembull nuk është 
detyrimisht një shembull që duhet ndjekur (edhe më pak nëse kjo gjë 
ndodh në botën absurde) dhe që këto ilustrime nuk janë, megjithatë 
modele? Përveç prirjes që është e nevojshme, bëhesh qesharak, duke 
respektuar shkallëzimet, nëse arrin në përfundimin që Rusoi kërkon nga 
njerëzit të ecin me këmbë e me duar si kafshët ose që Niçja këshillon të 
keqtrajtojmë nënat tona. “Duhet të jesh absurd, shkruan një autor 
bashkëkohor, nuk duhet të jesh i mashtruar”. Qëndrimet, për të cilat do 
të bëhet fjalë e marrin kuptimin e tyre të plotë vetëm po të mbahen 
parasysh të kundërtat e tyre. Një punonjës i thjeshtë çfarëdo është i 

barabartë me një ngadhënjimtar, nëse ndërgjegjja e tyre është e 
përbashkët. Të gjitha përvojat, në këtë pikëpamje, janë të njëjta. Ka nga 
ato që i shërbejnë ose jo njeriut. Ato i shërbejnë po të jetë i 
ndërgjegjshëm. Përndryshe, kjo gjë nuk ka rëndësi: Dështimet e një 
njeriu nuk ndihmojnë për të gjykuar rrethanat, por atë vetë. 

Unë zgjodha vetëm njerëz, të cilët synojnë të vetëmohohen ose për të 
cilët kam bindjen se vetëmohohen. Kjo nuk na çon më larg. Për çastin, 
duhet të flas për një botë ku mendimet ashtu si jetët janë privuar nga e 
ardhmja. Gjithçka që e vë në lëvizje dhe në punë njeriun përdor 
shpresën. I vetmi mendim që nuk është mashtrues është, pra, mendimi 
shterpë. Në një botë absurde, vlera e një nocioni ose e një jete matet me 
shterpësinë e saj. 

Donzhuanizmi 

Po qe se mjaftonte të dashuroje, gjërat do të ishin shumë të thjeshta. Sa 
më shumë që dashuron, aq më tepër përforcohet absurdi. Don Zhuani 
nuk shkon nga një grua te tjetra, sepse nuk ndien dashuri. Do të ishte 
qesharake ta përfytyroje një vegimtar në kërkim të dashurisë ideale. Por 
sepse i dashuron me të njëjtin pasion dhe çdo herë me gjithë qënien tij, 
atij i duhet ta përsërisë dhe ta thellojë këtë dhunti. Nga secila shpreson 
t’i japë atë që askush tjetër më parë nuk ka dhënë. Çdo herë, ato 
gabohen rëndë dhe arijnë vetëm t’ i zgjojnë dëshirën për këtë përsëritje. 
“Në fund të fundit, thotë me zemërim njëra prej tyre, unë të dhashë 
dashurinë”. Nuk ka pse të habitemi kur Don Zhuani me të qeshur 
përgjigjet: “Në fund të fundit? Jo, jo, por një herë më shumë”. Përse u 
dashka të dashurojmë rrallë që të duam shumë? 

A është i trishtuar Don Zhuani? Nuk besoj. Le të kujtojmë subjektin. E 
qeshura, paturpësia ngadhënjyese, gjallëria dhe dhënia pas aventurave, 
të gjitha këto janë të qarta e të gëzueshme. Çdo qënie e shëndetshme 
synon të shumëfishohet. Kështu ndodh me Don Zhuanin. Për me tepër, 
njerëzit e trishtuar kanë dy arsye të jenë të tillë, nga padija ose nga 
shpresa. Don Zhuani di dhe nuk shpreson. Ai të sjell në mendje ata 
artistë që i njohin kufijtë e tyre, nuk i kaioinë kurrë, dhe gjatë këtij 

intervali të brishtë ku gjendet mendja e tyre, krijojnë me një lehtësi të 
mrekullueshme prej mjeshtri të madh. Pikërisht aty gjendet gjenialiteti: 
inteligjenca që njeh kufijtë e saj. Deri në kufijtë e vdekjes fizike, Don 
Zhuani nuk e njeh trishtimin. Që nga çasti kur e njeh, e qeshura e tij 
shpërthen dhe ai fal gjithçka. Ai qe i trishtuar gjatë kohës që shpresoi. 
Sot, në buzët e kësaj gruaje ai gjen shijen e hidhur dhe ngushëlluese të 
shkencës së vetme. Të hidhur? Paksa: Këtë papërkryerje të nevojshme 
që e bën të ndjeshme lumturinë. 

Do të ishte mashtrim i madh po të përpiqeshim të shihnim te Don 
Zhuani njeriun që është frymëzuar nga Bibla. Sepse për atë nuk ka gjë 
më të kotë sesa shpresa në një jetë tjetër. Kjo gjë vërtetohet kur ai e vë 
jetën e tij në lojë kundër vetë qiellit. Keqardhja për dëshirën e shuar 
brenda kënaqësisë, kjo shprehje e rëndomtë e impotencës nuk ekziston 
te ai. Kjo i shkon mirë Faustit, i cili besonte te zoti aq sa për t’iu shitur 
djallit. Për Don Zhuanin gjërat janë më të thjeshta. “Burladori” i 
Molinës kërcënimeve të ferrit, u përgjigjet gjithmonë: “Më lër një afat 
të gjatë!” Çfarë ndodh pas vdekjes është e pavlerë dhe sa e gjatë është 
jeta për atë që do të jetojë! Fausti kërkonte të mirat e kësaj bote: fatkeqit 
i mjaftonte të zgjaste dorën. Të mos dish ta gëzosh shpirtin, do të thotë 
ta shesësh. Don Zhuani, përkundrazi e komandon kënaqësinë. Nëse ai 
braktis një grua, këtë nuk e bën sepse nuk e dëshiron më. Një grua e 
bukur është gjithmonë e dëshirueshme. Por sepse, ai dëshiron një tjetër 
dhe kjo nuk është e njëjta gjë. 

Kjo jetë e kënaq dhe i vjen shumë keq ta humbë. Ky i çmendur është 
vetë urtësia. Por njerëzit që jetojnë me shpresë i përshtaten me 
vështirësi këtij universi ku mirësia ia lëshon vendin zemërgjerësisë, 
dhembshuria heshtjes burrërore, mirëkuptimi guximit vetmitar. Dhe të 
gjithë thonë: “Ishte i dobët, idealist ose shenjtor”. Duhet dalluar 
madhështia fyese. 

Njerëzit shprehin zemërimin e tyre (ose ajo e qeshura bashkëfajtore që 
zvetënon atë që ai admiron) për fjalimet e Don Zhuanit dhe për atë fjali 
të vetme që përdor me të gjitha gratë. Por për atë që kërkon sasi 
gëzimesh, vetëm efikasiteti ka rëndësi. Fjalët hyrëse që kanë dhënë 

prova, përse u dashka t’i ndërlikojmë? Askush, as gruaja, as burri që i 
thotë, nuk i dëgjon, por i dëgjon zëri që i shqipton. Ato fjalë janë 
formula ose rregulla konvencionale të mirësjelljes. Më e rëndëshshimja 
për tu thënë mbetet pasi mbarojnë këto formula. Don Zhuani përgatitet 
për këtë. Përse do të krijonte një problem moral? Ai nuk është si 
Manjara e Miloszit që, nga dëshira për tu bërë i shenjtë, dënon veten. 
Ferri për të është një gjë që e krijojmë vetë. Ndaj zemërimit hyjnor ai ka 
vetëm një përgjigje dhe kjo është nderi njerëzor: “Unë kam nder, i thotë 
ai statujës, dhe e mbaj tjalën, sepse jam kalorës”. Por do të ishte po aq 
gabim ta merrnim për imoralist. Në këtë pikëpamje, ai është si të gjithë 
njerëzit, ai ka moralin që bazohet në simpatitë ose antipatitë e tij. Don 
Zhuanin e kupton mirë vetëm po të mbash gjithmonë parasysh atë çfarë 
ai simbolizon në mënyrë të rëndomtë: një mashtrues të zakonshëm dhe 
burrin me shumë gra. Ai është një mashtrues i zakonshëm . 1 

Me të vetmin dallim se ai është i ndërgjegjshëm për këtë dhe kështu 
bëhet absurd. Megjithatë, një mashtrues që bëhet i ndërgjegjshëm nuk 
ndryshon. Të mashtrojë është zanati i tij. Vetëm në romane njerëzit 
ndryshojnë gjendjet e tyre ose bëhen më të mirë. Por në të njëjtën kohë, 
mund të themi se asgjë nuk ka ndryshuar dhe gjithçka është 
transformuar. Don Zhuani vë në veprim një etikë të sasisë, në 
kundërshtim me shenjtorin që synon drejt cilësisë. Karakteristikë e 
njeriut absurd është të mos besojë në kuptimin e thellë të gjërave. Këto 
fytyra të dashura ose të mrekulluara ai i përshkon, i magazinon, i djeg. 
Koha ecën bashkë me të. Njeriu absurd është ai që nuk shkëputet nga 
koha. Don Zhuani nuk mendon të koleksionojë gratë. Ai do të kalojë sa 
më shumë dhe bashkë me to, ai shteron edhe shanset e jetës së tij. Të 
koleksionosh do të thotë të jesh në gjendje të jetosh me të kaluarën. Por 
ai nuk e pranon keqardhjen, këtë formë tjetër të shpresës. Ai nuk di të 
shikojë portretet. 

Po egoist a është? Sipas mënyrës së vet, pa dyshim. Por edhe këtu duhet 
të merremi vesh. Kemi nga ata që janë bërë për të jetuar dhe ata që janë 
bërë për të dashuruar. Të paktën, kështu do të thoshte me qejf Don 
Zhuani. Kështu do të ishte po t’i binim shkurt siç mund të bëjë Don 
Zhuani. Sepse dashuria, për të cilën po flasim këtu, është zbukuruar me 

iluzionet e përjetësisë. Të gjithë specialistët e pasioneve na mësojnë se 
dashuri të përjetshme ka vetëm kur ajo pengohet. Nuk ka kurrë pasion 
pa luftë. Një dashuri e tillë merr fund vetëm në kontradiktën e fundme 
që është vdekja. Duhet të jesh Verter ose hiç. Edhe këtu ka shumë 
mënyra për të vrarë veten, një nga të cilat është dhënia e plotë e vetvetes 
ose harrimi i vetvetes. Don Zhuani, ashtu si dhe të tjerët, e di që kjo 
mund të jetë prekëse. Por ai është nga të vetmit që e di se rëndësia nuk 
qëndron aty. Ai di, gjithashtu, shumë mirë se ata që një dashuri e madhe 
i shkëput nga e gjithë jeta vetjake pasurojnë ndoshta vetveten, por me 
siguri varfërojnë jetën e atyre që dashurojnë. Një nënë, një grua e 
pasionuar e kanë detyrimisht zemrën e tharë, sepse janë larguar nga 
bota. Një ndjenjë e vetme, një qënie e vetme, një fytyrë e vetme, 
gjithçka gllabërohet. Don Zhuanin e vë në lëvizje një dashuri tjetër dhe 
kjo është çliruese. Ajo sjell me vete të gjitha fytyrat e botës dhe 
drithërima e saj buron ngaqë e di veten të përkohshme. Don Zhuani ka 
vendosur të jetë hiç. 

Për të shtrohet problemi të shohë qartë. Ne quajmë dashuri atë ndjenjë 
që na lidh me qënie të tjera duke iu referuar një mënyre kolektive të të 
parit, për të cilën librat e legjendat janë përgjegjës. Por nga dashuria unë 
njoh vetëm atë përzjerje dëshire, dhembshurie e mirëkuptimi që më lidh 
me një qënie. Kjo përzjerje nuk është e njëjta për një qënie tjetër. Nuk 
kam të drejtë t’i quaj të gjitha këto përvoja me të njëjtin emër. Kjo më 
detyron të mos i kryej më të njëjtat gjeste. Njeriu absurd përsëri 
shumëfishon atë çfarë ai nuk mund ta unifikojë. Kështu, ai zbulon një 
mënyrë të re të të qënit që e çliron, të paktën, po aq sa çliron ata që i 
afrohen. Dashuria është bujare vetëm atëherë kur e di që është kalimtare 
dhe e veçantë. Të gjitha vdekjet e të gjitha rilindjet krijojnë për Don 
Zhuanin gjelbërimin e jetës së tij. Kjo është mënyra e tij për të dhënë 
idetë dhe për të bërë të jetosh. Po ju lë të gjykoni vetë në mund të flitet 
për egoizëm. 

Këtu kam parasysh të gjithë ata, të cilët duan patjetër që Don Zhuani të 
ndëshkohet. Jo vetëm në jetën tjetër, por edhe në këtë jetë. Më vijnë në 
mendje gjithë ato përralla, legjenda dhe ato përpjekje për Don Zhuanin 
e plakur. Por Don Zhuani është i gatshëm. Për një njeri të 

ndërgjegjshëm pleqëria dhe gjithçka që ajo sjell me vete, nuk e venë në 
befasi. Ai është i ndërgjegjshëm vetëm në atë masë që ai nuk ia fsheh 
vetes tmerrin. Në Athinë gjendej një tempull kushtuar pleqërisë. Aty 
çonin fëmijët. Për Don Zhuanin, sa më shumë e përqeshin, aq më 
shumë ai akuzon veten. Në këtë mënyrë ai kundërshton irnazhin që 
krijuan për të romantikët. Ky Don Zhuan i cfilitur dhe për të ardhur keq 
nuk bën asnjë për të qeshur. U vjen keq dhe vetë qielli do ta falë? Por 
jo, nuk është kështu. Në universin e Don Zhuanit përfshihet gjithashtu 
edhe qesharakja. Do t’i dukej normale që ta ndëshkonin. Kjo është 
rregulla e lojës. Por ai e di se ka të drejtë dhe se nuk mund të bëhet fjalë 
për ndëshkim. Një fat nuk është i barabartë me një dënim. 

Ky është krimi i tij dhe tani kuptohet përse njerëzit, që synojnë 
përjetësinë, kërkojnë të ndëshkohet. Ai arrin në një shkencë pa iluzione 
që mohon gjithçka që ata predikojnë. Të dashurosh dhe të zotërosh, të 
fitosh dhe të shterosh, ja kjo është mënyra e tij e njohjes. (Ka shumë 
kuptim në këtë fjalë të zgjedhur të shkrimeve të shenjta, ku “të njohësh” 
quhet akti i dashurisë). Ai është ar mik u I tyre më i madh në atë masë që 
injoron. Një kronikan thotë se “Burladori i vërtetë vdiq i vrarë nga 
franceskanët, të cilët donin t’i jepnin fund teprimeve dhe mëkateve të 
Don Zhuanit, të cilin origjina e shpëtonte nga ndëshkimi”. Më pas, ata 
shpallën se e kishte dënuar qielli. Askush nuk ka dhënë prova për këtë 
fund të çuditshëm. Askush nuk ka provuar gjithashtu të kundërtën. Por 
pa qënë i sigurtë se ka ndodhur kështu, mund të them që kjo gjë është 
logjike. Këtu dua të ndalem posaçërisht te fjala “origjinë”, dhe të luaj 
me fjalët: nga jeta, ai siguronte pafajësinë. Nga vdekja, atij i erdhi 
fajësia që tani është bërë legjendë. 

Çfarë kuptim tjetër do të kishte guri, kjo statujë e ftohtë e vënë në 
lëvizje për të ndëshkuar gjakun, trimërinë që guxuan të mendonin? Të 
gjitha pushtetet e Arsyes së amshuar të rendit, të moralit të përbotshëm, 
e gjithë madhështia e huaj e një Zoti që zemërohet përmblidhen tek ai. 
Ky gur gjigand dhe pa shpirt simbolizon vetëm ato forca që Don Zhuan 
i ka mohuar përgjithmonë. Por misioni i statujës mbaron këtu. Rrufeja 
dhe bubullima mund të ngjiten përsëri në qiellin e rremë nga ku i 
zbritën. Tragjedia e vërtetë luhet jashtë atyre. Jo. Don Zhuani nuk vdiq 

nën një dorë të ngurtë. Pa dashje, më vete mendja në sfidën legjendare, 
në atë qeshjen e paarsyeshme të njeriut të ndershëm që ngacmonte një 
perëndi që nuk ekzistonte. Por më shumë besoj se atë mbrëmje që Don 
Zhuani priste tek Ana, statuja nuk erdhi dhe se i pafeu ka ndier, pas 
kalimit të mesnatës, hidhërimin e tmerrshëm të atyre që kanë pasur të 
drejtë. Më lehtë pranoj rrëfimin, sipas të cilit, për t’i dhënë fund jetës u 
varros në një manastir. Nuk them se ana moralizuese e kësaj historie 
është më bindëse. Çfarë strehëze t’i kërkosh Zotit? Por kjo pasqyron më 
shumë përfundimin logjik të një jete të tërë të përshkuar absurdi, 
zgjidhjen e egër të një jete me fytyrë të kthyer nga gëzimet pa të 
nëserme. Këtu kënaqësia përfundon në ankesë. Duhet të kuptohet se ato 
mund të jenë si dy pamje të së njëjtës varfëri. Çfarë pamje më e 
frikshme mund të pritet: ajo e një njeriu që tradhtohet nga trupi i vet dhe 
që, meqë nuk ka vdekur në kohën e duhur, bëhet qesharak duke pritur 
fundin e tij, ballë për ballë me një zot që nuk e adhuron, që i shëron 
ashtu si i ka shërbyer jetës, i gjunjëzuar para boshllëkut dhe me krahët 
nderur drejt një qielli të pashprehshëm, dhe të cekët. 

E përfytyroj Don Zhuanin në një birucë të atyre manastireve spanjolle të 
shpërndara nëpër kodra. Dhe nëse sheh ndonjë gjë, këto nuk janë 
fantazmat e dashurive të shkuara, po, ndoshta, nëpërmjet një frëngjie 
përvëluese, ndonjë kodër të heshtur të Spanjës, tokë e mrekullueshme 
dhe pa shpirt ku ai gjen vetveten. Po mbi këtë pamje melankolike e 
rrezatuese duhet të ndalemi. Fundi i fundmë, i pritur, por jo i dëshiruar, 
fundi i fundmë është i neveritshëm. 


l)Në kuptimin e plotë të fjalës dhe me të metat. Një qëndrim i drejtë ka, 
gjithashtu, të metat e tij. 

Komedia 

“Shfaqja, thotë Hamleti ja gracka ku do të kap ndërgjegjen e mbretit”. 
Të kap është thënë shumë mirë. Sepse ndërgjegjja ecën shpejt ose 
mblidhet. Duhet ta rrokësh në fluturim e sipër, në atë çast të çmuar, kur 

ajo hedh mbi vetvete një vështrim fluturak. Njeriu i zakonshëm nuk do 
që të vonohet. Përkundrazi, gjithçka e shtyn të nxitojë. Por në të njëjtën 
kohë, atij nuk i intereson asgjë më shumë se vetja, kryesisht të dinte se 
si do të mund të ishte. Nga ku rrjedh dëshira e tij për teatër, për shfaqjen 
ku tregohen aq shumë fate njerëzish, nga ku ai zgjedh poezinë pa 
vuajtur pikëllimet. Aty, të paktën, njihet njeriu i pandërgjegjshëm i cili 
vazhdon të nxitojë drejt nuk e di çfarë shprese. Njeriu absurd fillon atje 
ku mbaron ky, atje ku, duke i dhënë fund lojës, arsyeja dëshiron të hyjë 
brenda. Të përshkosh të gjitha këto jetë, t’i provosh në larminë e tyre, 
do të thotë t’i luash. Nuk them që aktorët, në përgjithësi, i përgjigjen 
kësaj thirrjeje, që ata janë njerëz absurdë, por se fati i tyre është një fat 
absurd që mund të mashtronte e të tërhiqte një zemër që sheh qartë. Kjo 
është e nevojshme të thuhet për të mos pasur keqkuptime me çfarë 
vijon. 

Aktori mbretëron në të përkohshmen. Nga të gjitha lavditë, dihet se e 
tija është më jetëshkurtra. Kështu thuhet, të paktën, nëpër biseda. Por të 
gjitha lavditë janë jetëshkurtra. Nga pikëpamja e Siriusit, veprat e Gëtes 
pas dhjetë mijë vjetësh do të bëhen pluhur dhe emri i tij do të harrohet. 
Ndonjë arkeolog do të kërkojë ndoshta “dëshmi” të epokës sonë. Kjo 
ide gjithmonë ka qënë mësimdhënëse. 

Po të mendohemi mirë, ajo gjithmonë i redukton veprimet tona në 
fisn ik ërinë e thellë që takojmë tek indiferenca. Ajo kryesisht i udhëheq 
shqetësimet tona drejt asaj që është më e sigurt. dmth drejt çastit. Nga të 
gjitha lavditë, më pak e rreme është ajo që përjetohet. 

Aktori, pra, ka zgjedhur lavdinë e panumërueshme, atë që përkushtohet 
dhe që vihet në provë. Nga fakti se gjithçka duhet të vdesë një ditë, 
vetëm ai nxjerr përfundimin më të mirë. Një aktor ka ose nuk ka sukses. 
Një shkrimtar ushqen shpresë të madhe kur është i panjohur. Ai pandeh 
se veprat e tij do të dëshmojnë se çfarë ishte. Aktori, e shumta, mund të 
na lërë një fotografi, dhe asgjë tjetër nga çfarë ishte ai, nga gjestet e tij, 
heshtjet, frymëmarrja e shkurtër ose frymëmarrja e dashurisë, nuk vijnë 
dot deri te ne. Të mos njihesh nga ai do të thotë të mos luash, të mos 

luash do të thotë të vdesësh njëqind herë me të gjitha qëniet që do të 
kishte dashur t’u jepte jetë ose t’i ringjallte. 

Ç’ka këtu për tu çuditur që një lavdi e përkohshme është ndërtuar mbi 
krijimet më jetëshkurtra? Aktori ka tri orë në dispozicion për të qënë 
Jago ose Alcest, Fedër ose Gloçestër. Në këtë peisazh të shkurtër, ai i 
bën të lindin e të vdesin, brenda pesëdhjetë metra katror skenë. 
Asnjëherë absurdi nuk ka qenë ilustruar kaq mirë e kaq gjatë. Këto jetë 
të mrekullueshme, këto fate të veçanta e të plota që rriten e marrin fund 
brenda mureve e brenda pak orëve, çfarë rruge tjetër më të shkurtër, por 
më domethënëse mund të urojnë. Pasi largohet nga skena, Sigismondi 
nuk është më asgjë. Dy orë më vonë, e shikon duke ngrënë darkë në 
qytet. Në atë çast ndoshta, jeta është një ëndërr. Por pas Sigismondit 
vjen një tjetër. Heroi që vuan nga pasiguria, zëvendëson njeriun që 
ulërin për hakmarrje. Po t’ i përshkonim kështu shekujt dhe mendjet, po 
ta imitonim njeriun ashtu si mund të jetë dhe ashtu si është, aktori i 
ngjan një personazhi tjetër absurd, udhëtarit. Ashtu si ai, ai asgjëson 
diçka dhe lëviz pandalur. Ai është udhëtar i kohës, ndërsa kur bën pjesë 
te më të mirët, është udhëtar që ndjek këmba-këmbës shpirtrat. Nëse 
ndonjëherë morali i sasisë mund të gjente ushqim, pikërisht mbi këtë 
skenë të veçantë do të ndodhte. Në çfarë mase përfiton aktori nga 
personazhet e tij, është e vështirë të thuhet. Por nuk qëndron aty 
rëndësia. Duhet të dimë vetëm deri në çfarë pike ai njësohet me këto 
jetë të pazëvendësueshme. Ndodh që ai i bart me vete, që ato kapërcejnë 
paksa kohën e hapësirën ku kanë lindur. Ato e shoqërojnë aktorin që 
nuk shkëputet dot fare lehtë nga ai që ka qenë. Kur merr gotën, ndodh 
që të veprojë si Hamleti kur ngre kupën. Jo, largësia që e ndan nga 
qëniet që u jep jetë nuk është aq e madhe. Atëhere ai ilustron me bollëk 
çdo muaj ose çdo ditë, këtë të vërtetë aq të begatë se nuk ka kufi midis 
asaj që një njeri do që të jetë dhe asaj që është. Në çfarë pike, shfaqja 
krijon qënien këtë gjë ai e provon gjithmonë duke mishëruar sa më mirë 
rolet. Sepse ky është arti i tij, të hyjë sa më thellë që është e mundur në 
jetët që nuk janë të tijat. Në mbarim të përpjekjeve të veta, prirja e tij 
duket qartë: të punojë me gjithë zemër që të jetë askush ose të jetë 
shumëkush. Sa më i ngushtë të jetë kufiri që i jepet për të krijuar 
personazhin e vet, aq më i nevojshëm është talenti i tij. Ai do të vdesë 

brenda tri orëve me fytyrën që është e tija sot. Duhet që brenda tri orëve 
të ndiejë dhe të shprehë një fat të tërë të përveçëm. Kjo quhet të 
asgjësohesh për tu krijuar përsëri. Brenda tri orëve, ai shkon deri në 
fund të rrugës pa krye që shikuesi në sallë harxhon tërë jetën për ta 
përshkuar. 

Imitim i kalimtares, aktori ushtrohet e përkryhet vetëm në dukje. 
Konvencioni i teatrit është që zemra shprehet dhe shpjegohet nëpërmjet 
gjesteve dhe brenda trupit ose nëpërmjet zërit që i përket edhe shpirtit 
edhe trupit. Ligji i këtij arti kërkon që gjithçka të zmadhohet dhe të 
mishërohet. Po të duhej që në skenë të dashuroje siç dashurohet, të 
përdorësh atë zë të pazëvendësueshëm të zemrës, të shikosh ashtu si 
sodisim, gjuha jonë do të mbetej e fshehtë. Këtu, heshtjet duhet të 
dëgjohen. Dashuria e ngre zërin dhe vetë heshtja bëhet spektakolare. 
Trupi është mbret. Nuk bëhet “teatror” kushdo, dhe kjo fjalë e 
shpërfilluar, gabimisht, ngërthen një estetikë e një moral të tërë. Gjysma 
e jetës së një njeriu kalon me nënkuptime, me kthim kohe e heshtje. 
Aktori është, në këtë rast, vizitor i paftuar. Ai heq zinxhirët e këtij 
shpirti të lidhur dhe pasionet lëshohen vrullshëm mbi skenë. Ato flasin 
nëpërmjet të gjitha gjesteve dhe jetojnë me britma. Kështu e ndërton 
aktori personazhin që tregon. Ai i vizaton ose i gdhend, ai futet në 
formën e tyre imagjiare dhe u jep fantazmave të tyre gjakun e tij. Po flas 
për teatrin e madh. Kjo vetëkuptohet për atë që i jep aktorit rastin të 
përmbushë fatin e tij krejtësisht fizik. Marrim Shekspirin. Në këtë teatër 
të lëvizjes, janë mllefet trupore që heqin vallen. Ato shpjegojnë 
gjithçka. Pa ato, gjithçka do të shembej për tokë. Kurrë mbreti Lir nuk 
do të shkonte në takimin që i cakton çmenduria e tij, pa gjestin e 
vrazhdë që dëbon Kordelian dhe dënon Edgarin. Është e drejtë që kjo 
tragjedi të zhvillohet nën shenjën e marrëzisë. Shpirtrat u janë dorëzuar 
demonëve dhe valles së tyre. Jo më pak se katër të marrë. Njëri nga 
zanati, tjetri me dashje, dy të tjerët nga shqetësimet, katër trupa të 
çrregulluar, katër fytyra të pashprehshme të së njëjtës gjëndje. 

Vetë shkallëzimi i trupit njërëzor është i pamjaftueshëm. Maska dhe 
këpucët e larta, makiazhi që e kufizon dhe e nxjerr fytyrën në elementet 
e veta thelbësore, kostumi që ekzagjeron e thjeshtëzon, i gjithë ky 

univers është në shërbim të dukjes dhe është bërë për syrin. Nëpërmjet 
një mrekullie absurde, njohjen e siguron përsëri trupi. Unë nuk do ta 
kuptoj kurrë shumë mirë Jagon pa e luajtur atë. Më kot e dëgjoj, unë e 
kuptoj vetëm në çastin kur e shoh. Nga personazhi absurd, aktori ka 
monotoninë, atë siluetë të veçantë, këmbëngulëse, njëherësh të 
çuditshme e të afërt që e shëtit përmes gjithë heronjve të vet. Edhe në 
këtë rast, vepra e madhe teatrore i shërben unitetit të tonit të saj 1 . Aty 
aktori kundërshton vetveten: gjithmonë i njëjti e megjithatë sa i 
ndryshëm, sa shumë shpirtra të ngujuara në një trup. Por kjo është vetë 
kontradikta absurde, ky individ që do të arrijë e të jetojë gjithçka, ky 
tundim i kotë, kjo këmbëngulje e parëndësishme. Ajo që kundërshtohet 
gjithmonë bashkohet, megjithatë, tek ai. Ai gjendet në atë vend ku trupi 
e mëndja bashkohen e shtrëngohen, ku mendja e lodhur nga dështimet e 
veta, kthehet nga aleati i saj më besnik. “Dhe të bekuar qofshin ata, 
thotë Hamleti, gjaku e gjykimi i të cilëve janë çuditërisht aq të përzier 
saqë nuk bëhen të tillë flautë ku gishtat e pasurisë t’i bien vrimës që 
duan”. 

Nuk kishte si të mos e dënonte kisha një ushtrim të tillë të aktorit. Ajo 
nuk honepste dot në këtë art shumimin heretik të shpirtave, shthurjen e 
emocioneve, pretendimin skandaloz të një mendjeje që nuk pranon të 
jetojë vetëm një fat dhe lëshohet në të gjitha ekseset. Ajo dënonte tek 
ata dhënien pas të tashmes dhe ngadhënjimin protemean që janë mohim 
i gjithçkaje që ajo mëson. Përjetësia nuk vihet në rrezik. Një mendje e 
paarsyeshme që do të parapëlqente komedinë ndaj përjetësisë ka 
humbur nderin e vet. Midis “gjithkund”e “gjithmonë” nuk ka 
kompromis. Nga ku rrjedh se ky profesion i nënvlerësuar mund të 
krijojë kushte për një konflikt shpirtëror të pamasë. “Ajo që ka rëndësi, 
thotë Niçja, nuk është jeta e amshuar, po gjallëria e përjetshme”. E 
gjithë drama në fakt, përmblidhet në këtë zgjedhje. 

Adriana Lekuvreri në shtratin e vdekjes, kërkoi të rrëfehej e të 
kungohej, por nuk pranoi të mohonte zanatin e saj. Kështu që humbi 
përfitimin e rrëfimit. Çfarë do të thotë kjo, në fakt, nëse nuk do të ishte 
qëndrim kundër zotit në mbrojtje të pasionit të vet të thellë? Dhe kjo 
grua në agoni, duke mos pranuar, me lotë në sy, të mohonte atë që ajo e 

quante arti i saj, dëshmonte për një madhështi që në skenë nuk e arriti 
kurrë. Ky qe roli i saj më i bukur dhe më i vështirë për tu mbrojtur. Të 
zgjedhësh midis qiellit e një besnikërie qesharake, të pëlqesh veten ndaj 
përjetësisë ose të shkrihesh te Zoti, kjo është tragjedia shekullore ku 
duhet të ruajmë vendin tonë. 

Komedianët e asokohe e dinin që ishin të dënuar nga kisha. Të merrje 
këtë profesion do të thoshte të zgjidhje ferrin. Dhe kisha shihte tek ata 
armiqtë e saj më të rrezikshëm. Disa letrarë zemërohen. “E çfarë, të mos 
i japësh Molierit ndihmën e fundit!”. Po kjo është e drejtë dhe, mbi të 
gjitha, për atë që vdiq në skenë dhe i dha fund, nën makiazh, një jete të 
tërë kushtuar shpërbërjes. Në rastin e tij përmendet gjenialiteti, i cili 
përligj gjithçka. Por gjenialiteti nuk përligj asgjë pikërisht sepse ai nuk 
do. 

Aktori e dinte atëherë se çfarë dënimi e priste. Por çfarë kuptimi mund 
të kishin kërcënime të turbullta përballë dënimit të fundit që i 
rezervonte vetë jeta? Këtë dënim ai e provonte paraprakisht dhe e 
pranonte në tërësi. Për aktorin ashtu si dhe për njeriun absurd, një 
vdekje e parakohshme është e pakorrigjueshme. Asgjë nuk mund të 
kompensojë shumën e fytyrave të shekujve që pa këtë ai do të 
përshkonte. Por në të gjitha mënyrat, bëhet fjalë për vdekje. Sepse 
aktori është, pa dyshim, kudo, por koha e tërheq me vete dhe bashkë me 
të realizon ndikimin e vet. 

Mjafton vetëm pak fantazi për të ndier atëhere se ç’do të thotë fat 
aktori. Në rrjedhën e kohës, ai formon dhe numëron personazhet e tij. 
Sa më shumë jetë të ndryshme të ketë jetuar, aq më lehtë shkëputet prej 
tyre. Vjen koha kur duhet të vdesë në skenë dhe në botë. Ajo çfarë ka 
jetuar është përballë tij. Ai sheh qartë. Ai e ndien çfarë gjëje të 
dhembshme e të pazëvendësueshme ka kjo aventurë. Ai e di dhe tani 
mund të vdesë. Ekzistojnë shtëpi pensioni për komedianët e moshuar. 

1) Këtu kam parasysh Alcestin e Molierit. Gjithçka është aq thjeshtë, aq 
e dukshme, aq e rëndomtë, Alcesti kundër Filentit. Selimena kundër 
Eliantës, i gjithë subjekti brenda absurdit, rrjecihojë e një karakteri të 
shtyrë drejt fundit të vet, paksa të theksuar si monotonia e karakterit. 

Pushtimi 

“Jo, tha ngadhënjimtari, mos mendoni se meqë dua veprimin, më është 
dashur të harroj të mendoj. Përkundrazi, unë mund të përkufizoj në 
mënyrë të përkryer atë që besoj. Sepse e besoj me forcë dhe e shoh me 
shikim të ngurtë e të qartë. Mos u besoni atyre që thonë: “Këtë gjë e di 
shumë mirë, prandaj nuk e shpreh dot”. Sepse nëse nuk e shprehin dot, 
kjo do të thotë që nuk e dinë ose që nga përtacia janë ndalur të lëvorja. 

Nuk kam shumë opinione. Në fund të jetës, njeriu vëren se ka harxhuar 
vite të tëra që të sigurohej për një të vërtetë të vetme. Por një e vetme 
nëse ajo është dukshme, mjafton për drejtimin e një ekzistence. Për 
mua, unë kam me siguri diçka për të thënë për individin. Për të duhet 
folur me ashpërsi dhe, po të jetë nevoja, me përçmimin e duhur. 

Një njeri është më tepër njeri nga gjërat, për të cilat hesht sesa nga 
gjërat që thotë. Ka shumë nga ato, për të cilat nuk do të flas. Por jam 
shumë i sigurtë se për të mbështetur gjykimet e tyre të gjithë ata që kanë 
dhënë vlerësime për njeriun e kanë bërë me shumë më pak përvojë se 
ne. Arsyeja, zgjuarsia prekëse ndoshta e ka parandier se çfarë duhej 
vërejtur. Por epoka, rrënojat dhe gjaku i saj na mbushin plot me të 
vërteta. Për popujt e lashtë dhe madje për më të mëvonshmit deri në 
erën e makinave, është e mundur të viheshin në balancë virtyte të 
shoqërisë e të individit, dhe të përcaktohej se kush duhej t’i shërbente 
tjetrit. Kjo gjë është e mundur fillimisht falë kësaj lajthitjeje të ngulitur 
në zemrën e njeriut dhe sipas së cilës qëniet janë krijuar për tu bërë ose 
për tu kërkuar shërbime të tjerëve. Kjo gjë është ende e mundur se as 
shoqëria as individi nuk i kishin treguar gjithë aftësitë e tyre praktike. 

Kam takuar njerëz të ndershëm që mrekullohen nga kryeveprat e 
piktorëve holandezë të krijuara në zemër të luftërave të përgjakshme të 


63 




Flandrës, që preken nga ligjërimet e mistikëve silezianë të kënduara në 
gji të luftës së tmerrshme 30-vjeçare. Vlerat e përjetshme shfaqen në 
sytë e tyre të çuditur, përmbi turbullimat shekullore. Por koha që 
atëherë ka ecur. Piktorët e sotëm nuk e gëzojnë më atë qartësi. Edhe 
sikur të kenë, aty thellë, zemrën që duhet për të qenë krijues, domethënë 
një zemër të pandjeshme, nuk do të kishte asnjë dobi, sepse të gjithë, 
përfshirë edhe shenjtorët, janë mobilizuar. Këtë gjë e kam ndier ndoshta 
në thellësi të shpirtit. Në çdo formë të dështuar nëpër transhe, në çdo 
shenjë, metaforë ose lutje, të shtypur me hekur, amshimi humb një 
ndeshje. I ndërgjegjshëm se nuk mund të shkëputem nga koha ime, kam 
vendosur të bashkohem me të. Ja përse nuk i kushtoj shumë vëmendje 
individit, sepse më duket qesharak dhe i poshtëruar. Duke e ditur se nuk 
ka ideale ngadhënjyese, më pëlqejnë idealet e humbura: ato kërkojnë 
një shpirt të tërë, të barasvlershëm me dështimet dhe me fitoret e veta 
kalimtare. Për atë njeri, i cili nuk e ndan fatin e tij nga ai i botës, 
ballafaqimi i qytetërimeve ka diçka të ankthshme. E kam pranuar këtë 
ankth dhe, në të njëjtën kohë, desha të luaja rolin tim. Midis historisë 
dhe amshimit zgjodha historinë, sepse më pëlqejnë të vërtetat. Të 
paktën me të jam i sigurtë dhe si mund ta mohoj këtë forcë që më 
shtyp? 

Gjithmonë vjen çasti kur duhet të zgjedhësh midis soditjes e veprimit. 
Kjo quhet të bëhesh burrë. Këto mëdyshje janë të tmerrshme. Por për 
një zemër krenare nuk ka rrugë të mesme. Ose Zotin ose kohën, kryqin 
ose shpatën. Kjo botë ka një kuptim me të lartë që qëndron mbi 
veprimet e saj ose vetëm këto veprime ekzistojnë. Duhet të jetosh me 
kohën e të vdesësh bashkë me të ose t’i largohesh në emër të një jete më 
të madhe. E di se është e mundur të bëhet kompromis dhe të jetosh 
brenda shekullit duke besuar te përjetësia. Kjo do të thotë të pranosh. 
Por ky term nuk më pëlqen dhe kërkoj ose gjithçka ose asgjë. Nëse 
zgjedh veprimin, mos mendoni se soditja është për mua tokë e 
panjohur. Por ajo nuk mund të më japë gjithçka, dhe, i privuar nga 
përjetësia, dua të bëhem aleat me kohën. Nuk dua të më mbajnë as për 
nostalgjik as për të trishtuar, dua vetëm të shoh qartë. Po jua, them, 
nesër do të mobilizoheni. Për ju dhe për mua kjo gjë është çlirim. 
Individi nuk mund të bëjë dot asgjë dhe megjithatë mund të bëjë 

gjithçka. Brenda kësaj lirie të mrekullueshme, e kuptoni përse e ngre në 
qiell dhe njëherësh e rrëzoj njeriun. Bota e bluan dhe unë e çliroj. Unë i 
jap të gjitha të drejtat e tij. 

Ngadhënjimtarët e dinë që veprimi në vetvete është i padobishëm. Ka 
një veprim të dobishëm, ai që do të rikrijonte botën e njeriun. Unë nuk 
do t’i rikrijoj kurrë njerëzit. Por duhet të “bëjmë sikur”. Sepse rruga e 
luftës më bën të takohem me tipin njerëzor. Edhe të poshtëruar, mishi e 
gjaku janë e vetmja e vërtetë imja. Unë mund të jetoj vetëm në sajë të 
saj. Krijesa është atdheu im. Ja përse zgjodha këtë përpjekje absurde e 
të parëndësishme. Ja përse jam në anën e luftës. Koha jonë të ndihmon 
për këtë gjë, e thashë më lart. Deri tani, madhështia e një 
ngadhënjimtari është gjeometrike. Ajo matej me hapësirën e territoreve 
të pushtuara. Nuk është e rastit që fjala ka ndryshuar kuptim dhe nuk 
shënon më gjeneralin fitues. Madhështia ka ndryshuar kamp. Ajo 
gjendet te protesta dhe sakrifica pa të ardhme. Nuk është aty sepse i 
pëlqen dështimi. Fitorja do të ishte e dëshirueshme. Por ekziston vetëm 
një fitore dhe ajo është e përjetshme. Është ajo që nuk do ta arrij kurrë. 
Ja ku pengohem dhe kacavirrem. Një revolucion kryhet gjithmonë 
kundër perëndive, duke filluar nga revolucioni i parë i Prometeut, i pari 
nga ngadhënjimtarët modernë. Është një protestë e njeriut kundër fatit të 
vet: pakënaqësia e të skamurit është vetëm një pretekst. Por unë mund 
ta rrok këtë mendje vetëm në aktin e vet historik dhe vetëm aty e takoj. 
Mos mendoni, megjithatë, që kjo gjë më pëlqen: përballë kontradiktës 
esenciale, unë mbroj kontradiktën time njerëzore. E vendos qartësinë 
time në mes të asaj që e mohoj. Unë e ngre njeriun në qiell para asaj që 
e shtyp dhe atëherë liria ime, revolta ime e pasioni im bashkohen me 
këtë tendosje, mendjekthjellësi e përsëritje të pamasë. 

Po, njeriu është qëllimi i vetvetes. Dhe ai është qëllimi i vetëm. Nëse do 
që të jetë diçka, këtë e do në këtë jetë. Tani, unë di edhe më shumë. 
Ngadhënjyesit flasin ndonjëherë për mposhtje dhe kapërcim. Por 
gjithmonc kanë parasysh “të kapërcesh vetveten”. E dini mirë se ç’do të 
thotë kjo. Çdo njeriu i është dukur vetja i barabartë me perënditë në disa 
çaste. Kështu thuhet të paktën. Kjo ndodh ngaqë vetëtimthi e ndien 
madhështinë çuditëse të mendjes njerëzore. Ngadhënjimtarët janë nga 

ata njerëz që e ndiejnë mjaftueshëm forcën e tyre për të qenë të sigurtë 
për të jetuar vazhdimisht në këto lartësi dhe me ndërgjegje të plotë për 
këtë madhështi. Ky është ca më shumë e ca më pak një problem 
aritmetikor. Ngadhënjimtarët mund të bëjnë më shumë. Por ata nuk 
mund ta kalojnë vetë njeriun, kur ai do të matet. Ja përse ata nuk 
largohen kurrë nga vorbulla njerëzore dhe hidhen në flakë të shpirtit të 
revolucioneve. 

Aty ata gjejnë krijesën e gjymtuar, por aty ata takojnë gjithashtu të 
vetmet vlera që duan e admirojnë, njeriun dhe heshtjen e tij. Kjo është 
edhe varfëria edhe pasuria e tyre. Për ata ekziston vetëm një luks, dhe 
ky është ai i marrëdhënieve njerëzore. Si të mos e kuptosh që në këtë 
univers të brishtë gjithçka që është njerëzore dhe që është vetëm e tillë, 
fiton një kuptim më përvëlues? Fytyra të tendosura, vëllazëri në rrezik, 
miqësi sa të forta aq të ndrojtura të njerëzve midis tyre, këto janë pasuri 
të vërteta, meqë janë të përkohshme. Në gjirin e tyre, mendja ndien me 
lehtë pushtetet dhe kufizimet e saj. Domethënë efikasitetin e saj. Disa 
kanë folur për gjenialitet. Më duket se janë shpejtuar, unë do të flisja 
për zgjuarsi. Duhet thënë se atëherë ajo mund të jetë madhështore. Ajo 
ndriçon shkretëtirën duke e dominuar atë. Ajo i njeh detyrimet e saj dhe 
i ilustron. Ajo do të vdesë në një kohë me këtë trup. Por liria e saj është 
dituria. 

Në e dimë, se të gjitha kishat janë kundër nesh. Një zemër e tendosur i 
shmanget amshimit dhe të gjitha kishat hyjnore apo politike, 
pretendojnë për përjetësi. Lumturia dhe guximi, paga dhe drejtësia janë 
për të objektiva dytësore. Ato krijojnë një doktrinë dhe u duhet ta 
pranojnë. Por unë nuk kam asnjë punë me idetë ose amshimin. Të 
vërtetat që mund t’i përvetësoj, dora mund t’i prekë. Nuk mund të 
ndahem prej tyre. Ja përse ju nuk mund të më besoni asgjë. Asgjë e 
ngadhnjimtarit, as edhe doktrinat e tij, nuk jetojnë gjatë. 

Në fund të gjithë kësaj, pavarësisht nga gjithçka, gjendet vdekja. E 
dimë. E dimë, gjithashtu, që ajo i jep fund gjithçkaje. Ja përse varrezat 
që mbulojnë Evropën dhe që u kanë mbetur në mendje disave prej nesh, 
janë të neveritshme. Ne zbukurojmë vetëm ato gjëra që pëlqejmë, 

ndërsa vdekja na mërzit dhe na ngjall neveri. Edhe ajo duhet të 
pushtohet. Karrara i fundit, i burgosur në Padunë e zbrazur nga mortaja 
dhe të rrethuar nga venetikasit, vraponte duke ulëritur nëpër sallat e 
pallatit të vet të shkretuar: i thërriste djallit dhe i kërkonte vdekjen. Kjo 
ishte një mënyrë për ta kapërcyer. Dhe është një shenjë guximi e 
Perëndimit që i ka bërë aq të neveritshme vendet ku vdekja kujton se 
nderohet. Në universin e të revoltuarit, vdekja ngre në qiell padrejtësinë. 
Ajo është shpërdorimi më i madh. 

Të tjerët, pa bërë gjithashtu kompromis, kanë zgjedhur amshimin dhe 
denoncojnë iluzionin e kësaj bote. Varrezat e tyre buzëqeshin në mes 
lulesh e zogjsh të shumtë. Kjo gjë i shkon për shtat ngadhnjimtarit dhe 
krijon pamjen e qartë të atyre gjërave që ai ka hedhur poshtë. 
Përkundrazi, ai i ka zgjedhur shoqërinë e hekurit të zi ose varrin 
anonim. Më të mirët midis njerëzve që besojnë te amshimi i kap 
ndonjëherë një frikë plot respekt dhe mëshirë para mendjeve që mund të 
jetojnë me një përfytyrim të tillë të vdekjes. Por, megjithatë, këto 
mendje gjejnë aty forcën dhe përligjjen e tyre. Fati ynë është përballë 
nesh dhe ne e provokojmë atë. Më shumë nga ndërgjegjja sesa nga 
krenaria për gjendjen tonë të parëndësishme. Ne, gjithashtu, kemi 
ndonjëherë mëshirë për vetveten. Kjo është e vetmja mëshirë që na 
duket e pranueshme: një ndjenjë që, ndoshta, ju nuk e kuptoni aspak 
dhe që nuk ju duket burrërore. Megjithatë, janë më të guximshmit midis 
nesh ata që e provojnë këtë. Por ne quajmë burrërorë njerëzit e 
ndërgjegjshëm dhe nuk na pëlqen ajo forcë që largohet nga 
mendjekthjelltësia. 

Edhe një herë e themi që këto figura nuk na propozojnë morale dhe na 
angazhojnë gjykimet tona: ato janë vizatime. Ato pasqyrojnë vetëm një 
stil jete. I dashuruari, komediani ose aventurieri hiqen absurdë. Por 
edhe njeriu i papërlyer, funksionari ose presidenti i republikës, po të 
duan, hiqen të tillë. Mjafton të dish dhe të mos fshehësh asgjë. Në 
muzeumet italiane, ndonjëherë sheh ekrane të vegjël të ngjyrosur që 
prifti mbante para fytyrës së të dënuarit që të mos shihte gijotinën. Hopi 
në të gjitha format e tij, hedhja në prehrin e hyjnores ose të amshimit, 
dhënia pas iluzioneve të përditshmërisë ose të idesë, të gjitha këto 

ekrane fshehin absurdin. Por ka dhe funksionarë pa ekrane dhe për këta 
dëshiroj të flas. 

Kam zgjedhur më të skajshmit. Në këtë pikë, absurdi u jep atyre një 
pushtet mbretëror. Është e vërtetë që këta princa janë pa mbretëri. Po 
mbi të tjerët ata kanë përparësinë se e dinë që të gjitha mbretëritë janë 
iluzione. Ata e dinë, këtu qëndron e gjithë madhështia e tyre, dhe më 
kot kërkojnë të flasin në adresë të tyre për fatkeqësi të fshehtë ose për 
mbetje të zhgënjimit. Të zhvishesh nga shpresa nuk do të thotë të 
dëshpërohesh. Flakët e tokës vlejnë po aq sa dhe parfumet qiellore. As 
unë, askush tjetër, nuk mund t’i gjykojë. Ata nuk kërkojnë të jenë më të 
mirë, ata përpiqen të jenë konsekuentë. Nëse fjala i urtë i përshtatet 
njeriut që jeton me çfarë ka pa spekuluar, me çfarë nuk ka, atëherë ata 
janë njerëz me urtësi. Njëri nga ata, ngadhnjimtar, veçse në lëmin e 
arsyes, Don Zhuan, por në fushën e njohjes, komedian, por në sferën e 
zgjuarsisë,e di më mirë se kushdo kur shkruan: “Ne nuk e meritojmë 
aspak një privilegj mbi tokë dhe në qiell, kur e kemi çuar butësinë tonë 
prej manari deri në përkryerje; megjithatë, ne vazhdojmë të jemi, në 
rastin më të mirë, qesharakë dhe me brirë dhe asgjë më tepër - duke 
pranuar që nuk plasim nga i mëndjemadhësia dhe nuk shkaktojmë 
skandale me qëndrimet tona prej gjykatësi”. 

Në të gjitha rastet, duhej t’i jepnim arsyetimit absurd pamje më të 
përzemërta. Imagjinata mund të shtojë edhe shumë të tjera, që i ngjiten 
kohës dhe syrgjynit, që dinë, gjithashtu, të jetojnë sipas kërkesave të një 
universi pa të ardhme e pa dobësi. Atëherë kjo botë absurde dhe pa 
perëndi popullohet nga njerëz që mendojnë kthjellët dhe që nuk 
shpresojnë më. Ende nuk kam folur për personazhin më absurd që është 
krijuesi. 

III Krijimtaria absurde 

Filozofia dhe romani 

Të gjitha këto jetë, të ruajtura në hapësirën e paktë të absurdit, nuk do të 
mund të qëndronin pa ndonjë mendim të thellë e të qëndrueshëm që i 
gjallëron me forcën e tij. Këtu kjo mund të ishte një ndjenjë e veçantë 
besnikërie. Kemi parë njerëz të ndërgjegjshëm duke plotësuar detyrën e 
tyre në mes të luftërave nga me idiotet, dhe nuk u duket vetja në 
kontradiktë. Sepse bëhej fjalë që të mos lihej mënjanë asgjë. Ekziston, 
pra, një lumturi metafizike kur mbron absurditetin e botës. Fitorja ose 
loja, dashuria e pamatshme, revolta absurde, janë homazhe që njeriu i 
bën dinjitetit të vet në një fushatë ku ai, paraprakisht, është i mundur. 

Shtrohet çështja vetëm që t’i qëndrosh besnik rregullit të ndeshjes. Ky 
mendim mund të mjaftojë për të ushqyer një mendje: ai ka mbajtur e 
mban qytetërime të tëra. Lufta nuk mund të mohohet. Duhet të vdesim 
ose të jetojmë prej saj. Po kështu edhe me absurdin: shtrohet problemi 
të marrim frymë bashkë me të; të njohim mësimet e tij e të kërkojmë të 
gjejmë brendinë e tyre. Në këtë pikëpamje, gëzimi absurd par 
excellence është krijimi. 

“Arti dhe vetëm arti, thotë Niçja, ne kemi artin për të mos vdekur nga e 
vërteta”. 

Në përvojën që përpiqem të përshkruaj dhe ta pasqyroj në disa mënyra, 
është e sigurtë se një shqetësim shfaget atje ku vdes një tjetër. Kërkimi 
foshnjarak i harresës, thirrja e kënaqësisë janë tani pa jehonë. Por 
tensioni i vazhduar që e mban njeriun përballë botës, deliri i kontrolluar 
që e shtyn të mbledhë gjithçka, i lenë një ethe tjetër. Atëherë në ketë 
univers vepra është i vetmi shans për të ruajtur ndërgjegjen e tij dhe për 
të ngulitur aventurat e veta. Të krijosh do të thotë të jetosh: dy herë. 
Kërkimi i ndrojtur dhe plot ankth i një Prusti, koleksioni i tij i imët me 
lule, qilime e ankthe, kanë pikërisht këtë kuptim. Në të njëjtën kohë, ky 
kërkim nuk ka më shumë rëndësi sesa krijimi i vazhdueshëm dhe i 

paçmueshëm i veprimtarisë së përditshme të komedianit, ngadhnjimtarit 
dhe të gjithë njerëzve absurde. Të gjithë përpiqen të imitojnë, të 
përsërisin e të rikrijojnë realitetin e tyre. Ne gjithmonë, më në fund, 
marrim pamjen e të vërtetave tona. E gjithë ekzistenca, për një njeri që 
ia kthyer shpinën amshimit, është vetëm një imitim i pamasë nën 
maskën e absurdit. Krijimi është imitim i lartë. 

Këta njerëz, në fillim dinë, dhe pastaj i gjithë mundimi tyre shkon për të 
përshkuar, zmadhuar e pasuruar ishullin pa të ardhme që sapo zbuluan. 
Por në fillim duhet të dish. Sepse zbulimi absurd përkon me një çast 
qetësie ku përpunohen dhe përligjen pasionet e ardhshme. Po njerëzit pa 
ungjill kanë Malin e tyre të ullinjve. Por as këtu nuk duhet t’i zërë 
gjumi. Për njeriun absurd nuk shtrohet problemi për të shpjeguar e 
zgjidhur por për të ndier e përshkruar. Gjithçka fillon me indiferencën e 
kthjellët. 

Të përshkruajë, ja ky është synimi i fundit i një mendimi absurd. Edhe 
shkenca, kur arrin në kufijtë e paradokseve të saj, pushon se propozuari 
dhe ndalet të soditë e të vizitojë peizazhet gjithmonë të virgjëra të 
dukurive. Zemra na mëson që emocioni që na ngre peshë para fytyrave 
të botës nuk buron nga thellësitë e saj, por nga larmia e fytyrave. 
Shpjegimi është i kotë, po ndjesia mbetet dhe, bashkë me to, thirrjet e 
parreshtura të një universi të pashtershëm në sasi. E kuptojmë vendin e 
veprës së artit. 

Ajo shënon njëherësh vdekjen e një përvoje dhe shumimin e saj. Ajo 
është si një përsëritje monotone dhe e pasionuar e temave tashmë të 
orkestruara nga bota: trupi, pamja e pashtershme në frontonin e 
tempujve, format ose ngjyrat, numri ose fatkeqësia. Pra, nuk është pa 
interes për të çuar deri në fund kërkimin e temave 1 kryesore të kësaj 
eseje në universin e mrekullueshëm e foshnjarak të krijuesit. Do të 
gabonim po të shihnim aty një simbol dhe të 1 mendonim që vepra 
artistike mund të përfillet, më në fund, si një .1 strehëz për absurdin. 
Ajo është një dukuri absurde dhe shtrohet vetëm problemi i përshkrimit 
të saj. Ajo nuk na propozon ndonjë zgjidhje për brengën e mendjes. Ajo 
është, përkundrazi, një nga shenjat e kësaj të keqeje që e pasqyron në të 

gjithë mendimin e një njeriu. Po përherë të parë, ajo nxjerr në pah vetë 
mendjen dhe e vendos përballë të tjerëve jo që aty të humbë rrugën ose 
vetveten, po për t’i treguar saktësisht me gisht, rrugën pa krye ku janë 
futur të gjithë. Në kohën e arsyetimit absurd, krijimi vjen pas 
indiferencës e zbulimit. Ajo shënon pikën ku pasionet absurde 
gjallërohen dhe ku arsyetimi ndalet. Për rrjedhojë, përligjet vendi që zë 
në këtë ese. 

Do të mjaftonte të nxirrnim në pah disa tema të përbashkëta për 
krijuesin e mendimtarin me qëllim që të zbulonim në veprat e artit të 
gjitha kontradiktat e mendimit të angazhuar brenda absurdit. Në fakt, 
nuk janë aq shumë përfundimet e njëjta që i afrojnë arsyetimet sesa 
kontradiktat e tyre të përbashkëta. Kështu ndodh edhe me mendimin e 
krijimin. Nuk besoj se është e nevojshme të them që i njëjti shqetësim e 
shtyn njeriun në këto qëndrime. Në fillim, ato përkojnë për këtë arsye. 
Por nga të gjitha mendimet që burojnë nga absurdi, kam vërejtur se 
shumë pak qëndronin aty. Dhe nga këto shmangie ose tradhti kam 
arritur ta vlerësoj më mirë atë çfarë i përket vetëm absurdit. Paralelisht, 
pyes veten: një vepër absurde a është e mundur? 

Nuk do të mund të ngulmonim shumë për arbitraritetin e kundërtisë së 
vjetër midis artit e filozofisë. Po ta marrim në një kuptim shumë të 
përpiktë, me siguri që ajo është e rreme. Nëse duam vetëm të themi që 
këto dy disiplina kanë secila klimën e saj të veçantë, kjo gjë pa dyshim 
është e vërtetë, po e mjergullt. I vetmi argumentim i pranueshëm 
qëndron në kontradiktën midis filozofit të mbyllur në mes të sistemit të 
vet dhe artistit përballë veprës së vet. Por kjo gjë është e vlefshme për 
një formë të caktuar arti e filozofie që na duket këtu si dytësore. Ideja e 
një arti të shkëputur nga krijuesi i tij nuk është vetëm e vjetruar. Ajo 
është e gabuar. Në kundërvënie me artistin, tregojnë se asnjë filozof nuk 
ka krijuar kurrë shumë sisteme. Por kjo është e vërtetë në atë masë që 
asnjë artist nuk ka shprehur kurrë më shumë se një gjë, veçse në pamje 
të ndryshme. Përkryerja e menjëhershme e artit, nevoja e tij për 
ripërtëritje, kjo është e vërtetë vetëm si paragjykim. Sepse edhe vepra e 
artit është një konstruksion dhe çdonjëri e di se sa monotonë mund të 
jenë krijuesit e mëdhenj. Artisti, po ashtu si mendimtari, angazhohet e 

ndryshon vetveten në veprën e tij. Kjo osmozë shtron problemin më të 
rëndësishëm estetik. Për më tepër, asgjë nuk është më e kotë sesa këto 
dallime sipas metodës e objektit për atë njeri që është i bindur për 
unitetin qëllimor të mendjes. Nuk ka kufij midis disiplinave të krijuara 
nga njeriu për të kuptuar e dashuruar. Ato ndërdepërtohen dhe i njëjti 
ankth i përshkon. 

Kjo është e nevojshme të thuhet sa për të filluar. Që një vepër absurde 
të jetë e mundur, duhet që mendimi në formën e vet më të kthjellët të 
marrë pjesë. Por në të njëjtën kohë duhet që ai të mos shfaqet fare, 
veçse si arsye që komandon. Ky paradoks shpjegohet sipas absudit. 
Vepra e artit lind nga mospranimi i mendjes që të arsyetojë mbi 
konkreten. Ajo shënon triumfin e trupores. Mendimi i kthjellët e 
provokon, por në këtë akt ai vetëmohohet. Ai nuk i bën dot ballë 
tundimit për t’ i shtuar përshkrimit një kuptim më të thellë, ndonëse e di 
që është i paligjshëm. Vepra artistike mishëron një dramë të mendjes, 
por ajo paraqitet si provë vetëm tërthorazi. Vepra absurde kërkon një 
artist të ndërgjegjshëm për këtë kufizim dhe një art ku konkretja të mos 
pasqyrojë asgjë më shumë se vetveten. Ajo nuk mund të jetë as qëllimi, 
as kuptimi dhe as ngushëllimi i një jete. Të krijosh ose të mos krijosh, 
nuk ndryshon asgjë. Krijuesi absurd nuk është i lidhur më me veprën e 
tij. Ai mund të heqë dorë, ndonjëherë heq dorë. Mjafton një Abisini. 

Në këtë shembull mund të shohim në të njëjtën kohë një rregull estetik. 
Vepra e vërtetë artistike është gjithmonë e përmasave njerëzore. Ajo 
është thelbësisht ajo që thotë, “pak”. Ekziston njëfarë marrëdhënieje 
midis përvojës globale të artistit dhe veprës që e pasqyron, midis 
Vilhelm Masterit dhe pjekurisë së Gëtes. Kjo marrëdhënie është e keqe 
kur vepra pretendon të japë të gjithë përvojën në faqet e një letërsie 
shpjeguese. Kjo marrëdhënie është e mirë kur vepra është vetëm një 
copë e përgatitur brenda përvojës, ajo faqe e diamanti ku ndriçimi i 
brendshëm fokusohet pa u kufizuar. Në rastin e parë ka mbingarkesë 
dhe pretendim për përjetësi. Në të dytin, kemi një vepër pjellore për 
shkak të një nënkuptimi të tërë përvoje, pasuria e së cilës merret me 
mend. Për artistin absurd shtrohet problemi të sigurojë atë dije për jetën 
që kapërcen përvojën. Në mbyllje, në këto kushte, artisti i madh është 

para së gjithash një njeri i dhënë shumë pas jetesës, ku të jetosh do të 
thotë këtu edhe të ndiesh edhe të mendosh. Vepra, pra, mishëron një 
dramë mendore. Vepra absurde ilustron heqjen dorë të mendimit nga 
prestigjet e tij dhe nënshtrimin e tij për të qenë këtej e tutje vetëm 
mendja që vë në veprim shfaqjet dhe mbulon me figura atë çfarë nuk ka 
arsye. Nëse bota do të ishte e qartë arti nuk do të ishte. 

Nuk e kam fjalën këtu për artet e formës ose të ngjyrës ku mbretëron 
vetëm përshkrimi në thjeshtësinë e tij të shkëlqyeshme 1 . Shprehja fillon 
aty ku mbaron mendimi. Këta adoleshentë me sy të zbrazët që mbushin 
muzeumet dhe tempujt e kanë filozofinë në gjestet e tyre. Për një njeri 
absurd ajo është shumë më mësimdhënëse se të gjitha bibliotekat. Nga 
një aspekt tjetër, kështu është edhe me muzikën. Nëse ndonjë art është 
privuar nga dhënia e këshillave, kjo është muzika. Ajo i ngjan shumë 
matematikës dhe ka huazuar prej saj formalizmin. Kjo lojë e mendjes 
me vetveten, sipas ligjeve të caktuara e të llogaritura nga ne, zhvillohet 
në hapësirën tingullore që është e jona dhe që përtej së cilës dridhjet 
takohen megjithatë, vetëm në një univers jonjerëzor. Nuk ka ndijim më 
të pastër. Këta shembuj janë shumë të lehtë. Njeriu absurd i njeh si të 
tijat këto harmoni dhe forma. 

Por këtu, do të doja të flisja për një vepër ku tundimi për të shpjeguar 
është i fuqishëm, ku iluzioni shfaqet vetvetiu, ku përfundimi është 
pothuajse i pashmangshëm. Dua të them krijimi romanesk. Pyes veten 
nëse absurdi mund të qëndrojë aty. 

Të mendosh, do të thotë, para së gjithash, të dëshirosh të krijosh një 
botë (ose të kufizosh botën tënde, që është e njëjta gjë). Do të thotë të 
nisesh nga mosmarrëveshja themelore që ndan njeriun nga përvoja e tij 
për të gjetur një terren mirëkuptimi në pajtim me nostalgjinë e tij, një 
univers i futur, në korsetin e arsyes ose i ndriçuar nga analogji që bëjnë 
të mundur zgjidhjen e papajtueshmërisë së padurueshme. Filozofi, qoftë 
ky Kanti vetë, është krijues. Ai ka personazhet, simbolet e tij dhe 
veprimin e tij të fshehtë. Ai ka zgjidhjet e veta. Në të kundërtën, 
përparësia e romanit ndaj poezisë e esesë vetëm se pasqyron, 
pavarësisht nga dukjet, një intelektualizëm më të madh të artit. Të 

merremi vesh, është fjala për më të mëdhenjtë. Begatia e madhështia e 
një gjinie artistike maten shpesh me mbeturinat që përmban. Numri i 
madh i romaneve të këqinj nuk duhet të na bëjë që të harrojmë 
madhështinë e më të mirëve. Këta të fundit kanë me vete universin e 
tyre. Romani ka logjikën, arsyetimet, intuitën e postulatet e tij. Ka 
gjithashtu kërkesat e tij për qartësi 2 

Shumë pak, në të kundërtën, mund ta përfytyrojnë veten poetë ose 
hartues frazash. Por nga çasti kur mendimi fitoi përparësi ndaj stilit, 
turma pushtoi romanin. 

Kjo nuk është një e keqe aq e madhe sa duan të thonë më të mirët, 
priren të forcojnë kërkesat ndaj vetvetes. Ata që rrëzohen rrugës, nuk 
meritojnë të mbijetojnë. 

Kundërtia klasike, për të cilën fola më lart, përligjet edhe më pak në 
këtë rast të veçantë. Ajo vlente në kohën kur ishte e lehtë të ndaje 
filozofinë nga autori i saj. Sot, kur mendimi nuk pretendon më të jetë i 
përbotshëm, kur historia e tij më e mirë do të ishte ajo e pendimeve të 
tij, ne e dimë që sistemi, kur është i vlefshëm, nuk ndahet nga autori i 
vet. Vetë Etika, në një nga aspektet e saj, është vetëm një konfidencë e 
gjatë dhe e përpiktë. Mendimi abstrakt bashkohet më në fund me 
mbështëtesen e vet trupore. Po ashtu lojërat romaneske të trupit e të 
pasioneve organizohen pak më tepër sipas një vizioni të botës. Nuk 
tregohen më “historira”, por krijohet një univers. Romancierët e 
mëdhenj janë romancierë filozole, domethënë e kundërta e shkrimtarëve 
të veprave me teza. Si për shembull, Balzaku, Sadi, Melvili, Stendali, 
Dostojevski, Prusti, Malroi, Kafka, për të cituar vetëm disa prej tyre. 

Po pikërisht zgjedhja e tyre për të shkruar me figura në vend të 
arsyetimit dëshmon për njëfarë mendimi të tyre të përbashkët që është i 
bindur si për kotësinë e çdo parimi shpjegues, edhe për mesazhin 
mësimdhënës të shfaqjes së ndjeshme. Ata e përfillin veprën njëherësh 
si fund dhe fillim. Ajo është përfundimi i një filozofie shpesh të 
pashprehur, ilustrimi dhe kurorëzimi i saj. Por ajo është e plotë vetëm 
nëpërmjet nënkuptimeve të kësaj filozofie. Ajo përligj, më në fund, këtë 

variant të një teme të vërtetë që më shumë afron se largon mendim nga 
jeta. I paaftë të ndryshojë realen, mendimi mjaftohet me imitimin e saj. 
Romani, për të cilin po flasim, është instrument i kësaj njohjeje 
njëherësh relative dhe të pashtershme, aq i ngjashëm me atë të 
dashurisë. Nga dashuria krijimi romanesk merr mrekullimin fillestar 
dhe përsiatjen e begatë. 

Këto janë, të paktën, meritat që unë ia njoh që në fillim. Por unë ua 
njihja edhe atyre princave të mendimit të poshtëruar që më pas u kam 
soditur vetëvrasjen. Ajo çfarë më intereson është të njoh e të përshkruaj 
forcën që i çon drejt rrugës së përbashkët të iluzionit. Të njëjtën metodë 
do të përdor këtu. Meqë e kam përdorur njëherë do të më lejojë të 
shkurtoj arsyetimin dhe ta përmbledh pa vonesë në një shembull të 
përpiktë. Dua të di nëse, duke pranuar të jetoj domosdo, a mund të 
pranoj gjithashtu të punoj e krijoj domosdo, dhe cila është rruga që të 
çon te këto liri. Dua ta çliroj universin tim nga fantazmat e tij dhe ta 
mbush vetëm me të vërtetat e trupit, praninë e të cilave nuk mund ta 
mohoj. Unë mund të bëj vepër absurde, të zgjedh qëndrimin krijues në 
vend të një tjetri. Por një qëndrim absurd që të mbetet i tillë duhet të 
jetë i ndërgjegjshëm për padobinë e tij. Po kështu edhe me veprën. Nëse 
kërkesat e absurdit nuk respektohen në vepër, nëse ajo nuk ilustron 
divorcin dhe revoltën, nëse ajo u bën lëshime iluzioneve dhe ngjall 
shpresë, ajo nuk është më e padobi. Nuk mund të shkëputem më prej 
saj. Jeta ime mund të gjejë aty një kuptim: kjo është qesharake. Ajo nuk 
është më ky ushtrim distancimi dhe pasioni që tret shkëlqimin e 
padobinë e një jete njeriu. 

Në krijimtari ku tundimi për të shpjeguar është më i forti, a mund ta 
kapërcejmë këtë tundim? Në botën e rreme ku ndërgjegja e botës reale 
është më e forta, a mund ti qëndrojmë besnik absurdit, pa iu bindur 
dëshirës për të nxjerrë përfundime? Sa shumë pyetje në një përpjekje të 
fundit. Tani e dimë se çfarë kuptimi kishin. Janë brejtjet e fundit të një 
ndërgjegjeje që ka frikë të braktisë këshillën e saj të parë e të vështirë 
për tu dhënë pas një iluzioni të fundit. 

Ajo që është e vlefshme për krijimtarinë, e konsideruar si një nga 
qëndrimet e mundshme të njeriut që njeh absurdin, vlen për të gjitha 
stilet e jetës që i paraqiten atij. Ngadhnjimtari ose aktori, krijuesi ose 
Don Zhuani mund të harrojnë që ushtrimi i tyre i të jetuarit nuk mund të 
shkojë pa ndërgjegjen e karakterit të tij të paarsyeshëm. Mësohesh 
shumë shpejt. Ne duam të fitojmë para për të jetuar të lumtur dhe të 
gjitha përpjekjet dhe pjesa më e bukur e jetës harxhohen për sigurimin e 
kësaj paraje. Lumturia harrohet, mjeti merret për qëllim. Po ashtu, të 
gjitha përpjekjet e ngadhënjmtarit do të ushqejnë ambicien që ishte 
vetëm një rrugë për të çuar të një jetë më e madhe. Don Zhuani, nga ana 
e tij, do ta pranojë gjithashtu fatin e vet, do të kënaqet me këtë jetë, 
madhështia e së cilës ka vlerë vetëm nëpërmjet revoltës. Për njërin është 
ndërgjegja, për tjetrin është revolta, në të dy rastet, absurdi u zhduk. Ka 
shumë shpresë të fortë në zemrën njerëzore. Njerëzit më të pandjeshëm 
ndonjëherë e pranojnë më në fund iluzionin. Ky pranim i diktuar nga 
nevoja e paqes është vëlla i pranimit ekzistencial. Kështu ka perëndi të 
dritës dhe idola të fëlliqësisë. Por rruga e mesme të çon te pamjet e 
njeriut që po kërkojmë. 

Deri tani janë dështimet e kërkesës absurde, të cilat na kanë mësuar më 
mirë se çfarë është. Në të njëjtën mënyrë, do të na mjaftonte për të qenë 
në dijeni, të vërenim se krijimi romanesk mund të paraqesë të njëjtin 
ambiguitet si disa filozofi. Pra, mund të zgjedh për ilustrim, një vepër 
ku të gjendet gjithçka që karakterizon ndërgjegjen absurde dhe ku 
fillimi të jetë i qartë dhe klima e kthjellët. Rrjedhojat e saj do të na 
udhëzojnë. Nëse absurdi nuk respektohet, do të dimë se nga ka 
depërtuar iluzioni. Një shembull i caktuar, një temë, një vazhdimësi 
krijuese do të mjaftonin. Është fjala për të njëjtën analizë që e kemi bërë 
tashmë. 

Do të analizoj një temë të zgjedhur të Dostojevskit. Po kështu, mund të 
studioja edhe vepra të tjera . Por te vepra e Dostojevskit, problemi 
trajtohet drejtpërdrejt, në kuptimin e madhështisë e të emocionit, ashtu 
si për mendimet ekzistenciale, për të cilat kemi folur. Ky paralelizëm 
më ndihmon në shtjellimin e çështjes. 

1) Eshtë e çuditshme të vëresh se piktura me racionale, ajo që përpiqet 
të reduktojë realitetin në elementet e tij thelbësore është në kufijtë e saj 
të fundme një kënaqësi e syve. Ajo ka ruajtur nga bota vetëm ngjyrën. 

2) Le të mendojmë paksa: kjo gjë përligj romanet e këqinj. Pothuajse të 
gjithë e quajnë veten të aftë të mendojnë dhe, në njëfarë mase, mirë apo 
keq, mendojnë në fakt. 

3) Si ajo e Mabrosë, për shembull. Por në të njëjtën kohë do të duhej të 
trajtohej edhe problemi shoqëror, i cili në fakt nuk mund të shmanget 
nëpërmjet mendimit absurd (ndonëse ky mund t’i propozojë shumë 
zgjidhje dhe mjaft të ndryshme). Duhet, megjithatë, të kufizohemi 
vetëm në një vepër. 

Kirilovi 

Të gjithë heronjtë e Dostojevskit janë në kërkim të kuptimit të jetës. Në 
këtë drejtim ata janë modernë: nuk kanë frikë se mos bëhen qesharakë. 
Dallimi midis ndjeshmërisë moderne dhe asaj klasike është se kjo e 
dyta ushqehet me probleme morale, ndërsa e para me probleme 
metafizike. Në romanet e Dostojevskit çështja shtrohet me një intensitet 
të tillë që pranon vetëm zgjidhje të skajshme. Ekzistenca është e rreme 
ose e përjetshme. Nëse Dostojevski do të kënaqej vetëm me këtë 
analizë, do të ishte filozof. Por ai ilustron rrjedhojat që këto akrobaci të 
mendimit mund të kenë në jetën njerëzore dhe këtu ai sillet si artist. 
Midis rrjedhojave, tërheq vëmendjen ajo e fundit, të cilën, në “Ditari i 
një shkrimtari”, ai vetë e quan vetëvrasja logjike. Në shkrimet e 
dorëzuara për botim në dhjetor të vitit 1876, në fakt, ai përfytyron 
arsyetimin e “vetëvrasjes logjike”. I bindur se ekzistenca njerëzore 
është një absurditet i përkryer për të, gjithë ata që nuk besojnë te 
pavdekësia, njeriu i dëshpëruar arrin në përfundimet e mëposhtme: 

“Meqenëse për dilemat e mia mbi lumturinë m’u dha si përgjigje, me 
ndërmjetësinë e ndërgjegjes sime, se unë nuk mund të jem i lumtur 

veçse brenda harmonisë me gjithësinë, që nuk e konceptoj dhe nuk do 
të jem kurrë në gjendje ta konceptoj, është e qartë... 

“Megenëse, më në fund, në këto rrethana, unë jam njëkohësisht edhe ai 
që ankohet edhe ai që përgjigjet, edhe i akuzuari dhe gjykatësi, dhe 
meqë kjo komedi e natyrës me duket fare idiote aq sa më duket 
poshtëruese të pranoj të luaj... 

“Në cilësinë time të padiskutueshme të ankuesit dhe fajtorit, të 
gjykatësit dhe të të akuzuarit, unë e dënoj këtë natyrë, e cila me një 
shkujdesje të paturpshme më solli në jetë për të vuajtur - e dënoj që të 
asgjësohet bashkë me mua”. 

Në këtë qëndrim vazhdon të këtë pak humor. Ky i vetëvrarë vret veten 
sepse në rrafshin metafizik, është i fyer. Në njëfarë kuptimi, ai 
hakmerret. Kjo është mënyra e tij për provuar se nuk “do ta fusin në 
grackë”. Megjithatë, e dimë se e njëjta temë mishërohet, por me një 
gjerësi të admirueshme, te Kirilovi, personazhi i “Djajve”, përkrahës i 
vetëvrasjes logjike. Inxhinieri Kirilov shpall diku se dëshiron t’i japë 
fund jetës, sepse “kjo është ideja e tij”. Kuptohet se këtë fjalë duhet ta 
marrim në kuptimin e saj të mirëfilltë. Ai përgatitet të vdesë për një ide, 
për një mendim. Kjo është vetëvrasja superiore. 

Doradorës, përgjatë skemave ku maska e Kirilovit ndriçohet pak nga 
pak, na jepet mendimi i vdekjes që e frymëzon. Inxhinieri, në fakt,. 
përsërit arsyetimet e Ditarit. Ai e ndien që Zoti është i nevojshëm dhe se 
ai duhet të ekzistojë. Por ai e di që zoti nuk ekziston dhe që as mund të 
ekzistojë. “Si nuk e kupton, thotë ai me zë të lartë, që kjo është një 
arsye e mjaftueshme për të vrarë veten?” Ky qëndrim shoqërohet tek ai 
edhe me disa rrjedhoja absurde. Prej indiferencës, ai pranon të përdoret 
vetëvrasja e tij në interes të një çështjeje që ai përbuz. “Sonte vendosa 
që kjo gjë për mua ishte njëlloj”. Ai përgatitet për gjestin e vet me një 
ndjenjë revolte dhe lirie. Do të vras veten për të pohuar pavarësinë time, 
lirinë time të re e të tmerrshme”. Nuk bëhet më fjalë për hakmarrje, po 
për revoltë. 

Kirilovi është, pra, një personazh absurd, megjithatë, me të vetmen 
rezervë thelbësore që vret veten. Por ai vetë e shpjegon këtë kontradiktë 
në një mënyrë të tillë që zbulon, në të njëjtën kohë, sekretin absurd në 
formën e tij të kulluar. Logjikës së tij të vdekjes ai i shton, në fakt, një 
ambicie të jashtëzakonshme që i hap personazhit gjithë perspektivën: 
dëshiron të vrasë veten për tu bërë Perëndi. 

Arsyetimi është i një qartësie klasike. Nëse Zoti nuk ekziston Kirilovi 
është Zot. Nëse Zoti nuk ekziston, Kirilovi, duhet të vrasë veten. 
Kirilovi, pra, duhet të vrasë veten për tu bërë Zot. Kjo logjikë është 
absurde, por pikërisht kjo duhet. Megjithatë me interes do të ishte që t’i 
jepej një kuptim kësaj hyjnie të zbritur mbi tokë. Kjo çon në ndriçimin e 
premisës: “Nëse Zoti nuk ekziston, unë jam Zot”, që vazhdon të jetë 
mjaft e errët. Është e rëndësishme të nënvizohet fillimisht se njeriu, i 
cili shfaq këtë pretendim të paarsyeshëm, i përket plotësisht kësaj bote. 
Ai bën gjimnastikë çdo mëngjes për të ruajtur formën e tij shëndetësore. 
Ai preket nga gëzimi i Shatovit kur takoi përsëri gruan e tij. Në një letër 
që do të gjendet pas vdekjes së tij, ai dëshiron të vizatojë një figurë që 
“t’i” përqeshë. Ai është foshnjarak dhe i zemëruar, i pasionuar, metodik 
dhe i ndjeshëm. Nga mbinjeriu ai ka vetëm logjikën dhe idenë fikse, 
nga njeriu ka gjithë të tjerat. Megjithatë, ai flet qetësisht për hyjësinë e 
vet. Ai nuk është i çmendur ose Dostojevski është i çmendur. Pra, nuk 
frymëzohet nga ndonjë iluzion megalomani. Dhe të marrësh fjalët në 
kuptimin e tyre të mirëfilltë do të ishte, këtë radhë, qesharake. 

Vetë Kirilovi na ndihmon ta kuptojmë më mirë. Në përgjigje të një 
pyetjeje të Stavroginit, ai saktëson se nuk po flet për ndonjë Përendi- 
njeri. Mund të mendohej se kjo bëhet nga dëshira për tu dalluar nga 
Krishti. Por, në të vërtetë, bëhet fjalë për ta aneksuar këtë të fundit. 
Kirilovi, në fakt, përfytyron një çast ku Jezusi i vdekur nuk gjendet në 
Parajsë. Atëherë, ai kupton se tortura e tij kishte qenë e 
padobishme.”Ligjet e natyrës, thotë inxhinieri, kanë bërë që Krishti të 
jetojë në mes të mashtrimt dhe të vdesë për një gënjeshtër”. Vetëm në 
këtë kuptim, Jezusi mishëron mirë të gjithë dramën njerëzore. Ai është 
njeriu-i-përkryer, duke qenë ai që ka realizuar gjendjen më absurde. Ai 

nuk është Perëndia-njeri, por njeriu Perëndi. Dhe si ai, secili nga ne 
mund të kryqëzohet e të mashtrohet dhe të jetë i tillë në njëfarë mase. 

Hyjnia, për të cilën po flasim, është, pra tërësisht tokësore. “Për tre vjet 
kam kërkuar, thotë Kirilovi, atributin e hyjësisë sime dhe e gjeta. 
Atributi i hyjësisë sime është pavarësia”. Këtej e tutje, kuptohet 
domethënia e premisës kiriloviane: “Nëse Zoti nuk ekziston, unë jam 
Zot”. Të bëhesh Perëndi do të thotë të jesh i lirë mbi tokë, të mos i 
shërbesh një qenieje të pavdekshme. Mbi të gjitha sigurisht, duhet të 
nxirren të gjitha rrjedhojat e kësaj pavarësie të dhembshme. Nëse Zoti 
ekziston, gjithçka varet prej tij dhe ne nuk kemi asnjë forcë kundër 
vullnetit të tij. Nëse ai nuk ekziston, gjithçka varet nga ne. Për 
Kirilovin, ashtu si dhe për Niçen, të vrasësh Zotin do të thotë të bëhesh 
vetë Zot - do të thotë të bësh realitet, që mbi tokë, jetën e amshuar, për 
të cilën flet Ungjilli 1 . 

Por në qoftë se ky krim metafizik mjafton për realizimin e njeriut, përse 
të shtojmë vetëvrasjen? Përse të vrasësh veten, të largohesh nga ko 
botë! Pasi të kesh fituar lirinë? Kjo është kontradiktore. Kirilovi e di 
mirë këtë gjë meqë thotë: “Nëse ti e ndien këtë, ti je car dhe, në vend që 
të vrasësh veten, ti do të jetosh në kulmin e lavdisë”. Por njerëzit nuk e 
dinë këtë. Ata nuk e ndiejnë “këtë gjë”. Si në kohën e Prometeut, ata 
ushqejnë në vetvete shpresa të verbra". Ata kanë nevojë që tu tregohet 
rruga dhe nuk, mund të bëjnë pa predikimin. Kirilovi duhet, pra, të 
vrasë veten nga dashuria për njerëzimin. Ai duhet tu tregojë vëllezërve 
të tij një rrugë fisnike e të vështirë nga ku kalon vetë i pari. Kjo është 
një vetëvrasje pedagogjike. Kirilovi, pra, sakrifikohet. Por nëse 
kryqëzohet, ai nuk do që të mashtrohet. Ai mbetet njeriu-perëndi, i 
bindur për një vdekje pa të ardhme, i përshkuar nga melankolia 
ungjillore. “Unë, thotë ai, jam fatkeq, sepse jam detyruar të pohoj lirinë 
time”. Pas vdekjes së tij, e kur njerëzit më në fund të kuptojnë, kjo tokë 
do të popullohet nga ne dhe do të ndriçohet nga lavdia njerëzore. E 
shtëna me pistoletë e Kirilovit do të jetë sinjali i revolucionit 
përfundimtar, për rrjedhojë, drejt vdekjes nuk e shtyn dëshpërimi, por 
dashuria e të afërmëve për vetveten. Para se ta mbytë në gjak një 

aventurë të patregueshme shpirtërore, Kirilovi thotë një fjalë aq të lashtë 
sa edhe dhembja njerëzore: “Gjithçka është mirë”. 

Tema e vetëvrasjes të Dostojevskit është, pra një temë absurde. Para se 
të shkojmë më tej, duhet të vërejmë se Kirilovi shfaqet përsëri edhe te 
personazhet e tjera, të cilat, gjithashtu, shtjellojnë tema të tjera absurde. 
Stavrogini e Ivan Karamazovi, në jetën praktike, vënë në provë të 
vërtetat absurde. Këta i çliron vdekja e Kirilovit. Ata përpiqen të bëhen 
carë. Stavrogini bën një jetë “ironike”. Ne e dimë mirë se çfarë jete. 
Përqark vetes ai ngjall urrejtje. Dhe megjithatë, fjala kyç e këtij 
personazhi gjendet në letrën e tij të lamtumirës: “Nuk kam mundur të 
urrej asgjë”. Ai është car brenda indiferencës. Edhe Ivani bëhet i tillë 
duke mos pranuar të heqë dorë nga pushteti mbretëror i mendjes. Atyre 
që, si i vëllai, provojnë me jetën e tyre se duhet të poshtërohesh për të 
besuar, ai do të mund tu përgjigjej se kjo gjendje është e padenjë. Fjala 
e tij kyç është “Gjithçka lejohet”, me një nuancë trishtimi që shkon për 
shtat. Sigurisht, si Niçja, vrasësi më i famshëm i perëndive, ai 
përfundon në çmenduri. Por ky rrezik duhej të kalohej, dhe përballë 
këtyre përfundimeve tragjike, lëvizja thelbësore e mendjes absurde 
është të pyesë “Çfarë provon kjo gjë?” 

Për rrjedhojë, romanet ashtu si Ditari shtrojnë çështjen absurde. Ata e 
çojnë logjikën deri te vdekja, ekzaltimi, liria e “tmerrshme”, -lavdia e 
carëve që bëhet njerëzore. Gjithçka është mirë, gjithçka lejohet dhe 
asgjë nuk është e neveritshme: këto janë gjykime absurde. Por sa e 
mrekullueshme është kjo krijimtari, ku këto qenie prej zjarri e akulli na 
duken aq të afërta! Bota e pasionuar e indiferencës që gjëmon në zemrat 
e tyre nuk na duket aspak e përbindshme. Ne aty takojmë ankthet tona 
të përditshme. Pa dyshim, askush nuk ka ditur si Dostojevski t’i japë 
botës absurde një emër aq të afërt dhe aq torturues. 

Megjithatë, cili është përfundimi i tij? Dy citime do të nxjerrin në pah 
përmbysjen e plotë metafizike që e çon shkrimtarin drejt zbulimeve të 
tjera. Meqë arsyetimi i të vetëvrarit logjik shkaktoi disa pakënaqësi te 
kritikët, Dostojevski, në fashikujt vijues të “Ditarit”, shtjellon 
qëndrimin e vet dhe përfundon kështu: “Në qoftë se besimi te 

pavdekësia është aq i nevojshëm për qënien njerëzore (dhe që pa të 
njeriu përfundon në vetëvrasje), kjo do të thotë se është gjëndja normale 
e njerëzimit. Meqenëse është kështu, pavdekësia e shpirtit njerëzor 
ekziston pa asnjë dyshim”. Nga ana tjetër, në mbyllje të romanit të vet 
të fundit, në përfundim të një beteje gjigande me Zotin, disa fëmijë e 
pyesin Aljoshën: “Karamazov, është e vërtetë ajo që thotë feja se ne do 
të ringjallemi në botën e të vdekurve, që do të takojmë njëri-tjetrin?” 
Dhe Aljosha përgjigjet: “Sigurisht, ne do të takohemi, ne do t’i 
tregojmë njëri- tjetrit me gëzim gjithka ka ndodhur”. 

Kështu, Kirilovi, Stavrogini dhe Ivani mposhten. “Kararnazovët” u 
pcrgjigjen “Djajve”. Dhe është fjala pikërisht për një përfimdim. Rasti i 
Aljoshës nuk është i dykuptimtë si ai i princit Muishkin. I sëmurë, ky i 
fundit jeton në një të tashme të përjetshme, të nuancuar nga buzëqeshje 
e indiferencë, dhe kjo gjendje lumturie mund të ishte jeta e amshuar, për 
të cilën flet princi. Përkundrazi, Aljosha e thotë mirë: “Do të takohemi”. 
Nuk bëhet më fjalë për vetëvrasje për çmenduri. Çfarë vlere do të kishte 
për atë që është i sigurtë për pavdekshmërinë dhe gëzimet e saj? Njeriu 
e shkëmben hyjninë e vet me lumturinë. “Ne do t’i tregojmë njëri-tjetrit 
me gëzim gjithçka ka ndodhur”. Kështu që pistoleta e Kirilovit ka krisur 
diku në Rusi, po bota vazhdoi të qarkullonte shpresat e saj të verbra. 
Njerëzit nuk e kuptuan “këtë gjë”. 

Pra, nuk kemi një romancier absurd që na flet, por një romancier 
ekzistencial. Këtu përsëri hopi është prekës, i jep madhështinë artit që e 
frymëzon. Ky është një aderim prekës, i mbrujtur me dyshime, i 
pasigurtë dhe i zjarrtë. Duke folur për “Karamazovët”, Dostojevski 
shkruan: “Çështja kryesore që do të shtjellohet në të gjitha pjesët e këtij 
libri është ajo për të cilën kam vuajtur me ndërgjegje ose jo gjithë jetën 
time: “Ekzistenca e Zotit”. Është e vështirë të besohet që një roman 
është i mjaftueshëm për të transformuar në siguri të gëzueshme vuajtjen 
e një jete të tërë. Një komentues 3 vëren me të drejtë: “Dostojevski 
bashkëpunon me Ivanin dhe kapitujt pohues të Karamazovëve i kërkuan 
tre muaj përpjekje, ndërsa ato që ai i quante “blasfema” u hartuan për tri 
javë me frymëzim. Të gjitha personazhet e tij e kanë këtë plagë në trup 

që i ngacmon ose që kërkon të shërohet te ndjeshmëria ose te 
imoraliteti 4 . 

Le të ndalemi, në të gjitha rastet, te ky dyshim. Ja një vepër, ku në një 
dritëhije më tronditëse se drita e ditës, ne mund të rrokim luftën e 
njeriut kundër shpresave të tij. Kur arrin në fund, krijuesi zgjedh kundër 
personazheve të vet. Kjo kontradiktë na lejon të shtojmë një nuancë. 
Këtu nuk bëhet fjalë për një vepër absurde, po për një vepër që shtron 
problemin absurd. 

Përgjigjja e Dostojevskit është poshtërimi, “turpi” sipas Stavroginit. Një 
vepër absurde, përkundrazi, nuk jep përgjigje, ja këtu qëndron i gjithë 
dallimi. Në përfundim, duhet të nënvizojmë: absurdi i kësaj vepre nuk 
kundërshtohet nga karakteri i saj i krishterë, por nga lajmërimi që bën 
për jetën e ardhme. Mund të jesh i krishterë dhe absurd. Ka shembuj të 
krishterësh që nuk besojnë në jetën e ardhshme. Përsa i përket veprës 
artistike, është, pra, e mundur të saktësohet një nga drejtimet e analizës 
absurde që kemi parandier në faqet e mëparshme. Ajo të çon te shtrimi i 
problemit të “absurdit të ungjillit”. Ajo ndriçon idenë, pjellore në 
zhvillime të reja, se bindjet nuk pengojnë pabesueshmërinë. 
Përkundrazi, shohim qartë se autori i “Djajve” i familjarizuar me këto 
rrugë, ka zgjedhur në mbyllje një rrugë krejtësisht të ndryshme. 
Përgjigjja befasuese e krijuesit për personazhet e tij, e Dostojevskit për 
Kirilovin, mundet në fakt të përmblidhet kështu: Ekzistenca është e 
rreme dhe ajo është e përjetshme. 


1) “Stavrogini - Besoni ju në jetën e amshuar në botën tjetër? Kirilovi - 
Jo, po në jetën e amshuar në këtë botë”. 

2) Njeriu e ka sajuar Zotin për të mos vrarë veten: Ja kjo është mbledhja 
e historisë së përbotshme deri në këtë çast. 

3) Boris dë Shlezer 

4) Vërejtje e çuditshme dhe e thellë e Zhidit. Pothuajse të gjithë 
heronjtë e Dostojevskit janë poligamë. 


Krijimtaria efemere 

Vërej, pra, se shpresa nuk mund të shmanget përgjithmonë dhe se ajo 
mund të pushtojë vetë ata që kujtonin se ishin çliruar prej saj. Për këtë 
arsye, më duken me interes veprat, për të cilat kemi folur deri këtu. Do 
të mundja, të paktën në lëmin e krijimit, të numëroja disa vepra me të 
vërtetë absurde. Po për çdo gjë duhet një fillim. Objekti i kësaj analize 
është një lloj besnikërie. Kisha është treguar shumë e ashpër me 
heretikët, sepse mendonte që nuk ka armik më të rrezikshëm se fëmija 
që ka humbur udhën. Por historia e guximit gnostik dhe qëndueshmëria 
e rrymave manikiane kanë kontribuar për formimin e dogmës ortodokse 
më shumë se të gjitha lutjet. Duke ruajtur përmasat, e njëjta gjë ndodh 
me absurdin. Udhën e tij mund ta njohim duke zbuluar rrugët që 
largohen prej tij. Në përfundim të arsyetimit absurd, në një nga 
qëndrimet e diktuara nga logjika, nuk është pa interes të gjejmë përsëri 
shpresën e paraqitur nën një nga pamjet e saj më patetike. Kjo dëshmon 
për vështirësinë e askezës 1 absurde. Kjo dëshmon, mbi të gjitha, për 
domosdoshmërinë e një ndërgjegjeje në lëvizje të vazhdueshme dhe 
kështu përfshihet në kuadrin e përgjithshëm të kësaj eseje. 

Por nëse nuk shtrohet ende problemi i përcaktimit të veprave absurde, 
është e mundur të an-ijmë, të paktën, në përfundime për qëndrimin 
krijues, një nga ato që mund të plotësojnë ekzistencën absurde. Artit 
nuk mund t’i shërbehet më mirë veçse nëpërmjet një mendimi mohues. 
Përçapjet e tij të paqarta e të poshtëruara janë po aq të nevojshme për 
kuptimin e një vepre të madhe arti sa është ngjyra e bardhë për zezën. 
Të punosh e të krijosh “kot” të bësh foma në argjil, ta dish që krijimi yt 
nuk ka të ardhme, të shohësh veprën që shkatërrohet brenda një dite 
duke qenë i ndërgjegjshëm se, në thelb, kjo nuk ka më shumë rëndësi 
sesa të ndërtosh për shekujt, me të gjitha këto, mendimi absurd i jep të 
drejtën e qytetarisë urtësisë së vështirë. Të punosh në këto dy fronte, 
nga njëra anë, të mohosh dhe nga ana tjetër, të çosh në qiell, kjo është 

rruga që hapet para krijuesit absurd. Ai duhet t’i japë boshllëkut ngjyrat 
etij. 

Kjo të çon në një kuptim të veçantë të veprës artistike. Shumë shpesh, 
vepra e një krijuesi përfillet si një rrjedhë dëshmish të shkëputura. 
Kështu ngatërrohet artisti me letrarin. Një mendim i thellë është në 
ndryshim të përhershëm, përqafon përvojën e një jete dhe i përshtatet. 
Po kështu, krijimi vetëm i një njeriu përforcohet në portretet e tij të 
njëpasnjëshme e të shumta që janë veprat. Të parat plotësojnë të dytat, i 
korrigjojnë ose i rregullojnë, i kundërshtojnë gjithashtu. Nëse diçka e 
përfundon krijimin, kjo gjë nuk është klithma ngadhënjyese e iluzore e 
artistit të verbuar: “E thashë gjithçka”, por vdekja e krijuesit që mbyll 
përvojën e tij dhe librin e gjenialitetit të tij. 

Kjo përpjekje, kjo ndërgjegje mbinjerëzore nuk i bien domosdo në sy 
lexuesit. Nuk ka asgjë misterioze në krijimtarinë njerëzore. Vullneti 
është krijuesi i kësaj mrekullie. Por, të paktën, nuk ka krijimtari të 
vërtetë pa të fshehta. Pa dyshim, një seri veprash mund të jetë vetëm një 
seri përafrimesh të të njëjtit mendim. Por mund të përfytyrojmë një lloj 
tjetër krijuesish që veprojnë nëpërmjet bashkërenditjes. Veprat e tyre 
mund të duken pa lidhje midis tyre. Në njëfarë mase, ato janë 
kontradiktore. Por të rivendosura në njësitë e tyre përfshirëse, ato e 
fitojnë përsëri rregullsinë e tyre. Ato e marrin, pra, nga vdekja kuptimin 
e tyre përfundimtar. Ato marrin kuptimin e tyre më të qartë nga vetë 
jeta e autorit të tyre. Në këtë çast, vazhdimësia e veprave të tij nuk është 
gjë tjetër veçse një koleksion dështimesh. Por nëse këto dështime kanë 
të gjitha të njëjtin tingëllim, kjo do të thotë që krijuesi ka ditur të 
përsërisë figurën e gjendjes së tij, të bëjë të buçasë e fshehta shterpë që 
ai zotëron. 

Përpjekja për dominim është në këtë rast e madhe. Por zgjuarsia 
njerëzore ka shumë më tepër mundësi. Ajo vetëm do të provojë aspektin 
e vullnetshëm të krijimtarisë. Gjetiu kam treguar se vullneti njerëzor ka 
për qëllim të vetëm të kujdeset për ndërgjegjen. Por kjo gjë nuk mund të 
bëhet pa disiplinë. Nga të gjitha shkollat e durimit dhe të sqarimit, 
krijimtaria është më efikasja. Ajo është gjithashtu dëshmia tronditëse e 

të vetmit dinjitet të njeriut: revoltës së qëndrueshme kundër gjendjes së 
tij, këmbënguljes në një përpjekje që mbahet për shterpë. Ajo kërkon 
një përpjekje të përditshme për vetëpërmbajtje, vlerësim të përpiktë të 
kufijve të së vërtetës, masë dhe forcë. Ajo përbën një askezë. E gjithë 
kjo bëhet “kot”, për të përsëritur dhe për të vendnumëruar. Por ndoshta 
vepra e madhe artistike nuk ka aq rëndësi në vetvete, sesa në faktin që 
vë në provë një njeri dhe i jep rastin të mposhtë fantazmat e tij dhe t’i 
afrohet pak më shumë realitetit lakuriq. 

Të mos ngatërrojmë estetikën. Këtu unë nuk po flas për informimin me 
durim, ilustrimin e vazhdueshëm e shterpë të një teze. Përkundrazi, nëse 
jam shpjeguar qartë, romani me tezë, vepra që argumenton, më e 
urrejtshmja nga të gjitha, shpesh frymëzohet nga një mendim i kënaqur. 
Të vërtetën që besohet se e zotërojmë, ne e vërtetojmë. Këtu kemi të 
bëjmë me ide që i vëmë në lëvizje, por idetë janë e kundërta e 
mendimit. Këta krijues janë filozofë të poshtër. Ata, për të cilët po flas 
ose që kam parasysh, janë përkundrazi mendimtarë që s’kanë iluzione. 
Në njëfarë pike, atje ku mendimi kthehet te vetvetja, ata paraqesin 
imazhin e veprave të tyre si simbole të qarta të një mendimi të kufizuar, 
të vdekshëm e të revoltuar. 

Ato ndoshta provojnë diçka. Por këto prova romancieri më shumë i ka 
për vete sesa për të tjerët. Thelbësore është që ata ngadhënjejnë në 
lëmin e kon kr etes dhe aty qëndron madhështia e tyre. Ky ngadhënjim 
tërësisht trupor është përgatitur nga një mendim ku pushtetet abstrakte 
nuk janë përfillur. Kur kjo gjë kryhet plotësisht, aspekti trupor 
menjëherë e ndriçon krijimin me gjithë shkëlqimin e vet absurd. Veprat 
e pasionuara bëhen nga filozofë ironikë. 

Çdo mendim që nuk pranon unitetin, ngre në qiell larminë. Dhe larmia 
është streha e artit. I vetmi mendim që çliron mendjen është ai që e lë 
vetëm, të sigurtë për kufizimet e veta dhe për fundin e vet të afërt. 
Asnjë doktrinë nuk e tërheq. Ajo pret pjekurinë e veprës dhe të jetës. E 
shkëputur nga mendimi, vepra do të bëjë të dëgjohet edhe një herë zëri 
paksa i mbytur i një shpirti të çliruar përgjithmonë nga shpresa. Ose nuk 

do të dëgjohet asgjë, nëse krijuesi, i lodhur nga loja e tij, vendos të heqë 
dorë. Kjo është e barasvlefshme. 

Në këtë mënyrë, unë kërkoj nga krijimtaria absurde atë çfarë i kërkova 
mendimit, revoltën, lirinë dhe larminë. Më pas, ajo do të shpalosë 
kotësinë e saj të thellë. Në këtë përpjekje të përditshme ku arsyeja dhe 
pasioni përzihen dhe ndihmojnë njëri- tjetrin, njeriu absurd zbulon një 
disiplinë që përbën thelbin e forcave të tij. Zelli, këmbëngulja dhe 
kthjelltësia bashkohen kështu me qëndrimin ngadhënjyes. Të krijosh do 
të thotë t’i japësh një formë fatit tënd. Të gjitha këto personazhe vepra e 
tyre i përcakton, të paktën, po aq sa përcaktohet prej tyre. Komedianët 
na kanë mësuar se nuk ka kufi midis shfaqjes dhe qenies. 

Po e përsërisim. Asgjë nga këto nuk ka kuptim të vërtetë. Në rrugën 
drejt kësaj lirie, duhet bërë edhe një hap. Përpjekja e fundit për të gjitha 
ato mendje të afërta, krijuese ose ngadhënjyese, është të dinë si të 
çlirohen nga ndërmarrjet e tyre: të arrish të pranosh që vetë vepra, qoftë 
ngadhënjim, dashuri ose krijim, mundet të mos jetë; të kurorëzosh 
kështu kotësinë e thellë të çdo jete vetjake. Kjo gjë u jep më shumë 
lehtësi për realizimin e kësaj vepre, ashtu si kuptimi i absurditetit të 
jetës i shtynte të zhyteshin aty me të gjitha forcat. 

Nga e gjithë kjo mbetet një fat, nga i cili vetëm përfundimi është fatal. 
Me përjashtim të këtij fataliteti të vetëm të vdekjes, gjithçka, gëzim ose 
lumturi, është liri. Mbetet një botë me njeriun si zot të saj të vetëm. Ajo 
gjë që i lidhte është iluzioni i një bote tjetër. Fati i mendimit të tij nuk 
është më të vetëmohohet, por të rishfaqet në mënyrë të figurshme. Ai 
shfaqet me lehtësi - pa dyshim te mitet - por te mite që nuk kanë 
brendësi tjetër përveç asaj të dhembjes njerëzore dhe që si ajo janë të 
pashtershme. Nuk është fabula hyjnore që argëton dhe verbon, por 
pamja, gjesti dhe drama tokësore ku përmblidhen një urtësi e 
mundimshme dhe një pasion pa të ardhme. 

1) Askezë —Tërësia e ushtrimeve fizike e morale që synojne të 
shpëtojnë shpirtin nëpërmjet përçmimit të trupit, sinonim: asketizëm, 
privim. 


87 




Miti i Sizifit 


Perënditë e kishin dënuar Sizifin të ngjisë papushim një shkëmb në 
majë të një mali, nga ku guri rrokullisej vetvetiu. Ato kishin gjykuar 
me të drejtë se nuk ka ndëshkim më të tmerrshëm se puna e padobishme 
dhe e pashpresë. 

Po t’i besojmë Homerit, Sizifi është njeriu më i ditur dhe më i 
kujdesshmi midis të vdekshmëve. Megjithatë, sipas një tradite tjetër, ai 
tërhiqej nga zanati i cubit. Nuk më duket se ka kontradiktë. Opinionet 
janë të ndryshme për shkaqet përse u dënua të bënte në ferr punë të 
padobishme. Para se gjithash, e qortojnë për mendjelehtësi në sjelljet 
me perënditë. Nuk i ruajti sekretet e tyre. Egina, vajza e Azopit, u 
rrëmbye nga Jupiteri. I ati u befasua nga kjo zhdukje dhe u ankua te 
Sizifi. Ky i fundit, që kishte dijeni për rrëmbimin, i premtoi Azopit t’i 
tregonte me kusht që ky t’i jepte ujë kështjellës së Korintit. Midis 
rrufeve qiellore dhe bekimit të ujit, ai zgjodhi të dytin. Për dënim u 
dërgua në ferr. Homeri na tregon gjithashtu se Sizifi kishte lidhur me 
zinxhirë Vdekjen. Plutoni nuk mund ta duronte këtë pamje të shkretë e 
të heshtur të mbretërisë së vet. Ai dërgoi perëndinë e luftës që të 
çlironte vdekjen nga duart e ngadhënjimtarit. 

Tregojnë, gjithashtu, se Sizifit, në prag të vdekjes, i hipi në kokë të 
vinte në provë dashurinë e gruas së vet. E urdhëroi t’ia hidhte trupin e 
tij të lënë pa varr në mes të sheshit të qytetit. Për këtë e çuan në ferr. 
Dhe atje, i zemëruar nga bindja, aq e kundërt me dashurinë njerëzore të 
së shoqes, i mori leje Plutonit të kthehej në tokë për të ndëshkuar të 
shoqen. Por kur erdhi përsëri mbi tokë, kur shijoi ujin e diellin, gurët e 
nxehtë e detin, nuk deshi të kthehej prapë në errësirën e skëterrës. 
Thirrjet, zemërimet e paralajmërimet ranë në vesh të shurdhër. Edhe për 
shumë vite, ai jetoi në harkun e gjirit, pranë detit të shkëlqyer dhe 
buzëqeshjeve të tokës. U desh një vendim i perëndive. Mërkuri erdhi 
dhe e kapi për zverku të pabindurin dhe duke e shkëputur nga gëzimet e 
tij, e çoi me forcë në ferr ku e priste shkëmbi i tij. 

Kuptohet se Sizifi është heroi absurd. Ai është i tillë si për pasionet, 
ashtu dhe për vuajtjet e tij. Përçmimi për perënditë, urrrejtja e vdekjes 
dhe pasioni për jetën bënë që të vuajë një dënim të paparë ku e gjithë 
qënia përpiqet të mos përfimdojë asgjë. Ky është çmimi që duhet paguar 
për pasionet e kësaj bote. Asgjë nuk na thuhet për Sizifin në ferr. Mitet 
janë bërë për të ndezur imagjinatën. Në mitin e sipërpërmendur shohim 
vetëm përpjekjet e trupit të tendosur për të ngritur një gur të madh, për 
ta rrokullisur dhe për t’ju ngjitur pambarim një të përpjete, dallojmë 
fytyrën e ngërdheshur, faqen e mbështetur te guri, një shpatull nën gurin 
me baltë rrëshqitëse, një këmbë që e mban, dy duar që e mbërthejnë, 
sigurinë plotësisht njerëzore të dy duarve të bëra plot baltë. Në mbarim 
të kësaj përpjekjeje të gjatë, të kufizuar nga hapësira pa qiell dhe koha 
pa thellësi, qëllimi arrihet. Atëherë Sizifi shikon gurin që në pak 
sekonda rrokulliset drejt botës së poshtme, nga ku duhet të ngrihet 
përsëri për në majë. Ai zbret në fushë. 

Pikërisht gjatë kthimit, gjatë kësaj pauze, më intereson Sizifi. Një fytyrë 
që lodhet aq afër gurëve është bërë tashmë gur vetë! E shoh këtë njeri 
duke zbritur me hap të rëndë e të njëjtë drejt vuajtjes pa fund. Kjo orë 
që është si një frymëmarrje dhe që përsëritet po me aq siguri sa edhe 
fatkeqësia e tij, është ora e ndërgjegjes. Në çdonjërin nga këto çaste, kur 
ai zbret nga maja dhe zhytet në strofkat e perëndive, ai qëndron mbi 
fatin e vet. Eshtë më i fortë se shkëmbi i tij. 

Nëse ky mit është tragjik, kjo ndodh ngaqë heroi i tij është i 
ndërgjegjshëm. Në të vërtetë, çfarë vlere do të kishte vuajtja e tij, në 
qoftë se çdo hap do të ushqente shpresën për t’ia dalë mbanë? Punëtori i 
sotëm punon gjithë jetën në të njëjtin vend pune dhe fati i tij nuk është 
më pak absurd. Por ai nuk është tragjik, përveç rasteve kur bëhet i 
ndërgjegjshëm. Sizifi, proletari i perëndive, i pafuqishëm dhe i revoltuar 
e njeh gjithë shtrirjen e gjendjes së vet të mjeruar: gjatë zbritjes ai 
mendon për të. Qartësia, e cila duhet t’i shkaktonte vuajtje, realizon, në 
të njëjtën kohë, fitoren e tij. Nuk ka fat që të mos përballohet me anë të 
përçmimit. 

Kështu, nëse disa ditë zbritja bëhet me dhembje, ajo mund të bëhet 
gjithashtu me gëzim. Kjo fjalë nuk është e tepërt. E përfytyroj ende 
Sizifin duke u kthyer te shkëmbi, dhe dhembja është në fillim. Kur 
pamjet e tokës nguliten fort në kujtesë, kur thirrja për lumturi bëhet 
shumë e rëndë, ndodh që trishtimi shfaqet në zemrën e njeriut: ky është 
ngadhënjimi i shkëmbit, është vetë shkëmbi.. Kjo fatkeqësi e pamasë 
është tepër e rëndë për tu përballuar. Këto janë netët tona të: 
Getsemanit. Por të vërtetat shtypëse asgjësohen kur bëhen të njohura. 
Kështu, Edipi i bindet në fillim fatit pa e ditur. Nga çasti kur mëson të 
vërtetën, fillon tragjedia e tij. Por në të njëjtën kohë, i verbër dhe i 
dëshpëruar, ai zbulon se e vetmja lidhje e tij me botën është dora e 
njomë e një vajze të re. Atëherë një e folur e pamasë oshëtin: 
“Pavarësisht nga vështirësitë e mëdha, mosha ime e thyer dhe 
madhështia e shpirtit tim më bëjnë të mendoj se gjithçka është mirë”. 
Edipi i Sofokliut, ashtu si Kirilovi i Dostojevskit, na japin formulën e 
ngadhënjimit absurd. Urtësia e lashtë takohet me heroizmin modern. 

Nuk e zbulon dot absurdin pa ngasjen për të shkruar ndonjë doracak për 
lumturinë. “Ej! Pse në rrugë kaq të ngushta. ..? Por ka vetëm një botë. 
Lumturia dhe absurdi janë dy fëmijë të së njëjtës botë. Janë të 
pandashëm. Do të ishte gabim të thoje se lumturia lind detyrimisht nga 
zbulimi i absurdit. Mund të ndodhë që ndjenja e absurdit të lindë nga 
lumturia. ...Unë mendoj se gjithçka është mirë”, thotë Edipi, dhe kjo 
fjalë është e shenjtë. Ajo oshëtin në gjithësinë e egërsuar e të kufizuar të 
njeriut. Ajo na mëson se jo gjithçka është shteruar. Ajo dëbon nga kjo 
botë një perëndi që kishte hyrë aty me pakënaqësinë dhe shijen e 
dhembjeve të panevojshme. Ajo e shndërron fatin në çështje njerëzore 
që duhet të rregullohet midis njerëzve. 

Aty qëndron i gjithë gëzimi i heshtur i Sizifit. Fati i vet i përket atij. 
Shkëmbi është pronë e tij. Po ashtu, njeriu absurd kur këqyr vuajtjen e 
vet, bën të heshtin të gjithë idolët. Në gjithësinë ku papritur është 
vendosur heshtja, dëgjohen mijëra zëra të mrekulluar të tokës, thirrjet e 
pavetëdijshme e sekrete, grishjet nga të gjitha fytyrat janë faqja tjetër 
dhe çmimi i fitores. Nuk ka diell pa hije, prandaj duhet njohur nata. 
Njeriu absurd thotë “po”, dhe përpjekja e tij nuk rresht kurrë. Në qoftë 

se ekziston një fat vetiak, nuk mund të ketë fat të lartë ose, të paktën, 
ekziston vetëm një fat, për të cilin mendohet që është fatal dhe i 
përçmuar. Për çfarë mbetet, ai e di veten zot të ditëve të tija. Në këtë 
çast të vështirë kur njeriu kthen sytë nga jeta e vet,. Sizifi duke shkuar 
drejt shkëmbit, sodit këtë rrjedhë veprimesh pa lidhje që bëhet fati i tij, i 
krijuar prej tij, i unifikuar nën vështrimin e kujtesës së tij dhe së shpejti 
i vulosur me vdekjen e tij. Për rrjedhojë, i bindur për origjinën 
krejtësisht njerëzore të gjithçkaje që është njerëzore, i verbër që 
dëshiron të shohë dhe që e di se nata nuk ka fund, ai është gjithmonë në 
udhë. Shkëmbi vazhdon të rrokulliset. 

Po e lë Sizifin në këmbët e malit! Gjithmonë takojmë barrën e tij. Por 
Sizifi na këshillon një besnikëri të lartë, e cila mohon perënditë dhe 
ngre shkëmbenjtë. Edhe ai mendon se gjithçka është mirë. Kjo gjithësi, 
këtej e tutje pa zotëri, nuk i duket as shterpë e as boshe. Çdo kokrrizë e 
këtij guri, çdo ndriçim mineral i këtij mali të zhytur në terr formojnë në 
vetvete një botë. Vetë lufta drejt majave mjafton për të mbushur zemrën 
e njeriut. Duhet ta përfytyrojmë Sizifin të lumtur. 

Shpresa dhe absurdi në veprën e 
Franc Kafkës 


I gjithë arti i Kafkës është ta detyrojë lexuesin ta rilexojë. Zgjidhjet e tij 
ose mungesa e zgjidhjeve sugjerojnë shpjegime, por që nuk zbulohen 
qartë dhe që kanë nevojë për tu dukur të bazuara, që historia të lexohet 
nga një kënd i ri. Ndonjëherë ka një mundësi të dyfishtë interpretimi, 
nga ku rrjedh domosdoshmëria e dy mënyrave të të lexuarit. Këtë gjë 
kërkonte autori. Por do të vepronim gabim sikur të donim të 
interpretonim gjithçka me hollësi te Kafka. Një simbol është, gjithmonë 
në përgjithësi dhe, sado e përpiktë të jetë shprehja e tij, një artist mund 
të japë vetëm lëvizjen: nuk ka shpjegim fjalë për fjalë. Për më tepër, 
nuk ka asgjë më të vështirë sesa një vepër simbolike. Një simbol e 
tejkalon gjithmonë atë që e përdor dhe e bën të thotë, në fakt shumë më 
tepër se mendon që po shprehet. Në këtë drejtim, mjeti më i sigurtë për 
ta kuptuar është që të mos e provokosh, ti futesh veprës në mënyrë të 
papërqendruar dhe të mos kërkosh rrjedhat e saj sekrete. Për Kafkën, në 
veçanti, është e ndershme të pranosh lojën e tij, ta fillosh dramën nga 
shfaqja dhe romanin nga forma. 

Në pamje të parë, dhe për një lexues të zakonshëm, këto janë aventura 
shqetësuese që zgjojnë personazhe dridhës e këmbëngulës në ndjekjen e 
problemeve që nuk i formulojnë kurrë. Në “Procesi” Jozef K. akuzohet. 
Por nuk e di për çfarë. Pa dyshim, ai do të mbrohet, por nuk e di përse. 
Avokatëve u duket e vështirë çështja e tij. Ndërkohë, ai nuk lë pasdore 
dashurinë, ushqimin dhe leximin e ditarit. Pastaj gjykohet. Por salla e 
gjyqit është tepër e errët. Nuk kupton ndonjë gjë të madhe. Vetëm se e 
merr me mend që e kanë dënuar, por për çfarë, mezi i shkon në mend të 
pyesë veten. Ndonjëherë dyshon me gjithë mend dhe vazhdon të jetojë. 
Shumë kohë më vonë, dy zotërinj të veshur mirë e të sjellshëm vijnë ta 
takojnë dhe e ftojnë që të shkojnë bashkë. Me mirësjelljen më të madhe 
e çojnë në një lagje periferike të dëshpëruar, ia vënë kokën mbi një gur 
dhe e therin. Para se të vdesë, i dënuari arrin të thotë “si qen”. 

Shihet që është e vështirë të flitet për simbol në një tregim, ku cilësia 
më e dukshme është pikërisht të qenët i natyrshëm. Por natyrshmëria 
është një kategori e vështirë për tu kuptuar. Ka vepra ku ngjarja i duket 
e natyrshme lexuesit. Por ka të tjera (ç’është e vërteta më të pakta), ku 
është personazhi ai që i quan të natyrshme ato që i ndodhin. Falë një 
paradoksi të veçantë, po të qartë, sa më të jashtëzakonshme të jenë 
aventurat e personazhit, aq më i ndjeshëm do të bëhet karakteri i 
natyrshëm i tregimit: ai është në përpjesëtim të drejtë me shmangien që 
mund të ekzistojë midis natyrës së çuditshme të jetës njerëzore dhe 
thjeshtësisë, me të cilën e pranon njeriu. Duket se kjo natyrshmëri, është 
e Kafkës. Dhe pikërisht ne e dimë mirë se çfarë do të thotë “Procesi”. 
Është folur për imazhin e gjendjes njerëzore. Pa dyshim. Por njëherësh 
çështja është edhe më e thjeshtë edhe më e ndërlikuar. Dua të them që 
kuptimi i romanit është më i veçantë e më vetjak për Kafkën. Në njëfarë 
mase, është ai që flet edhe kur na bën të rrëfehemi. Ai jeton dhe 
dënohet. Ai e mëson këtë gjë në faqet e para të romanit që po ndjek në 
këtë botë, dhe nëse përpiqet të gjejë një zgjidhje, kjo ndodh megjithatë 
pa u befasuar. Asnjëherë nuk do të çuditet aq shumë nga kjo mungesë 
habie. Te këto kontradikta shquhen shenjat e para të veprës absurde. 
Shpirti projekton te konkretja tragjedinë e vet spirituale. Dhe këtë e bën 
vetëm me anë të një paradoksi të përhershëm që u jep ngjyrave 
pushtetin të shprehin zbrazëtinë, ndërsa gjesteve të përditshme u jep 
forcën të pasqyrojnë ambiciet e përjetshme. 

Po ashtu, “Kështjella” është ndoshta një teologji në veprim por para së 
gjithash është aventura vetjake e një shpirti në kërkim të paqes së vet, të 
një njeriu që u kërkon sendeve të kësaj bote sekretet e tyre mbretërore 
dhe grave gjurmët e perëndisë që flet brenda tyre. “Metamorfoza”, nga 
ana e vet, krijon, pa dyshim, figurën e tmerrshme të një etike të 
qartësisë. Por është gjithashtu prodhim i kësaj çudie të pallogaritshme 
që provon njeriu kur ndien të shndërrohet pa mundim në kafshë. Në 
këtë dykuptimësi themelore qëndron sekreti i Kafkës. Këto ecejake të 
përjetshme midis së natyrshmes dhe të jashtëzakonshmes, individit dhe 
të përbotshmes, tragjikes e së përditshmes, absurdit e logjikës, takohen 
në të gjithë veprën e tij dhe i japin, njëherësh, kumbimin e kuptimin e 

saj. Këto paradokse duhen përmendur, këto kontradikta duhen 
përforcuar me qëllim që të kuptohet vepra absurde. 

Një simbol, në fakt, përmban dy plane, dy botë idesh e ndijimesh, dhe 
një fjalor përkimesh midis njërës e tjetrës. Ky fjalor është e vështirë të 
hartohet. Por të bëhesh i ndërgjegjshëm për dy botët të futura në kontakt 
do të thotë të hysh në rrugën e marrëdhënieve të tyre sekrete. Te Kafka, 
këto dy botë janë ato të jetës së përditshme, nga njëra anë, dhe të 
shqetësimit të mbinatyrshëm, nga ana tjetër. Duket se gjendemi para një 
përdorimi të pambarim të ijalës së Niçes: “Problemet e mëdha janë në 
rrugë”. 

Në gjendjen njerëzore, dhe kjo takohet rëndom në të gjitha letërsitë, ka 
një absurditet themelor në të njëjtën kohë me një madhështi të 
pacënueshme. Të dyja, siç është e natyrshme, përputhen. Të dyja 
pasqyrohen, e përsërisim, në divorcin qesharak që ndan teprimet tona të 
shpirtit dhe gëzimet kalimtare të trupit. Absurdi bën që shpirti ta 
tejkalojë pa masë trupin. Ai që do të donte të përfytyronte këtë 
absurditet duhet ta kërkojë në një lojë kontrastesh paralele. Në këtë 
mënyrë, Kafka shpreh tragjedinë nëpërmjet përditshmërisë dhe absurdin 
nëpërmjet logjikës 1 . 

Një aktor i jep më shumë forcë një personazhi tragjik kur ruhet të mos e 
ekzagjerojë. Nëse është me masë, tmerri që do të mbjellë do të jetë i 
pamasë. Tragjedia greke, nga kjo pikëpamje, është e pasur me mësime. 
Në një vepër tragjike, fati ndihet më shumë kur merr pamjen e logjikës 
dhe të së natyrshmes. Fati i Edipit është i parathënë. Është vendosur nga 
perënditë që do të kryejë vrasje dhe incest. E gjithë përpjekja e dramës 
është të tregojë sistemin logjik, i cili nga deduksioni në deduksion do të 
konsumojë fatkeqësinë e heroit. Vetëm paralajmërimi i këtij fati të 
pazakonshëm nuk është aspak i tmerrshëm, sepse është i pabesueshëm. 
Por nëse domosdoshmëria e këtij fati na tregohet në kuadrin e jetës së 
përditshme, (shoqëri, shtet, emocione të njohura), atëherë tmerri 
konsolidohet. Në këtë revoltë që shkund njeriun dhe që e bën të thotë: 
“Kjo gjë nuk është e mundur” gjendet siguria e dëshpëruar që kjo gjë 
është e mundur. 

Këtu është sekreti i tragjedisë greke ose, të paktën, një nga aspektet e 
saj. Por ka dhe një aspekt tjetër që, nëpërmjet një metode të kundërt, do 
të na lejonte të kuptonim më mirë Kafkën. Zemra njerëzore ka një prirje 
të papëlqyeshme për të përfillur si fat vetëm atë gjë që e shtyp. Por edhe 
lumturia, sipas mënyrës së vet, është e paarsyeshme, meqënëse është e 
pashmangshme. Megjithatë, njeriu bashkëkohor ia vesh vetes meritën e 
saj, kur nuk e lë në harresë. Përkundrazi, do të kishte shumë gjëra për të 
thënë për fatet e privilegjuara në tragjedinë greke dhe për beniaminët e 
legjendës, si Ulisi, që mu në mes të aventurave më të mëdha ia del 
mbanë po vetë. 

Në të gjitha rastet nuk duhet të harrojmë bashkëfajësinë e fshehtë, e 
cila, në situata tragjike, lidh të logjikshmen me të përditshmen. Ja përse 
Zamza, heroi i “Metamorfozës” është përfaqësues tregtar. Ja përse e 
vetmja gjë që e mërzit në aventurën e pazakonshme të shndërrimit të tij 
në krimb është se padroni do të jetë i pakënaqur nga mungesa e tij. 
Putrat e antenat që i mbijnë, kurrizi që i kërruset, pikat e bardha të 
shpërndara në bark - nuk them së këto nuk e çudisin, përndryshe do të 
humbte efekti - por e gjithë kjo i shkakton një “shqetësim të lehtë”. I 
gjithë arti i Kafkës përmblidhet në këtë nuancë. Në veprën e vet 
qendrore “Kështjella”, hollësitë e jetës së përditshme dalin në plan të 
parë dhe, megjithatë, në këtë roman të çuditshëm ku asgjë nuk shkon 
deri në fund dhe ku gjithçka nis nga e para, pasqyrohet aventura 
thelbësore e një shpirti në kërkim të paqes së vet. Këtë shndërrim të 
problemit në veprim, këtë përkim të të përgjithshmes me të veçantën e 
takojmë gjithashtu në artificat e thjeshta të çdo krijuesi të madh. Te 
“Procesi”, heroi mund të quhej Shmid ose Franc Kafka. Por quhet Jozef 
K.... Nuk është Kafka dhe megjithatë është ai. Është një evropian 
mesatar. Është si gjithë të tjerët. Por është gjithashtu njësia K që shtron 
X- in e këtij ekuacioni prej mishi e gjaku. 

Nga ana tjetër, nëse Kafka do që të shprehë absurdin, duhet të përdorë 
arsyen. Dihet historia me të çmendurin, i cili po peshkonte në një vaskë; 
një mjek i cili kishte metodat e veta të trajtimit psikiatrik, i thotë: “Po 
sikur të të kafshojnë?” I çmenduri i përgjigjet: “Por jo, more budalla, 
kjo është vaskë”. Kjo histori është e natyrës baroke. Por aty ne e 

kuptojmë në mënyrë të prekshme se sa i lidhur është absurdi me një 
logjikë të skajshme. Bota e krijuar nga Kafka është, në të vërtetë, një 
gjithësi e papërshkrueshme ku njeriu i krijon vetes mundësinë 
torturuese të peshkojë në një vaskë, megjithëse e di që nuk ka si të kapë 
peshq. 

Unë e konsideroj këtë një vepër absurde në parimet e saj. Për 
“Procesin”, për shembull, mund të them me siguri se suksesi është i 
plotë. Mishi dhe gjaku ngadhënjejnë. Asgjë nuk mungon, as revolta e 
pashprehur (është ajo që shkruan), as dëshpërimi i ndërgjegjshëm e i 
pagojë (është ai që krijon), as kjo liri mahnitëse në sjellje që 
karakterizon personazhet deri në vdekjen përfundimtare. 

Megjithatë, kjo botë nuk është aq e mbyllur sa duket. Në këtë gjithësi 
pa përparim, Kafka do të fusë shpresën në një formë të veçantë. Nga kjo 
pikëpamje, “Procesi” dhe “Kështjella” ndryshojnë. Ata plotësojnë njëri- 
tjetrin. Përparimin e pandjeshëm që mund të dallojmë nga njëri te tjetri 
duhet ta përfytyrojmë si një fitore të stërmadhe në botën e arratisjes. 
“Procesi” shtron një problem që “Kështjella”, në njëfarë mase, e zgjidh. 
Libri i parë përshkruan, sipas një metode pothuajse shkencore, dhe nuk 
jep asnjë përfundim. I dyti, në njëfarë mase, shpjegon. “Procesi” 
përcakton diagnozën, ndërsa “Kështjella” përfytyron një kurim. Por 
ilaçi që rekomandohet këtu nuk të shëron. Ai vetëm se e përfshin 
sëmundjen brenda jetës normale. Ai të ndihmon ta pranosh. Në njëfarë 
kuptimi, (kjo të kujton Kierkegardin), ai të bën ta duash atë. Gjeometri 
K... nuk mund të përfytyrojë ndonjë shqetësim tjetër përveç atij që e 
bren. Ata që i rrinë përqark bien në dashuri me këtë boshllëk e me këtë 
dhembje që nuk ka emër, sikur vuajtja të kishte këtu një pamje të 
privilegjuar. “Sa nevojë kam për ty i thotë, Frida K... Qëkur të kam 
njohur sa të vetmuar e ndiej veten, kur ti nuk je pranë meje”. Ky ilaç i 
panjohur që na bën të duam atë që na shtyp dhe që bën të lindi shpresa 
në një botë pa shpresë, ky “hop” papritur, nëpërmjet të cilit ndryshon 
gjithçka, është sekreti i revolucionit ekzistencial dhe i vetë 
“Kështjellës”. 

Të pakta janë veprat që në metodën e tyre janë më të përpikta sesa 
“Kështjella”. K... emërohet gjeometër i kështjellës dhe vjen në fshat. 
Por nga fshati është e pamundur të komunikohet me kështjellën. Në 
qindra faqe, K... do të ngulmojë të gjejë rrugën, do të bëjë të gjitha 
përpjekjet, hile e dredhi, nuk do të mërzitet kurrë dhe me një besim të 
pashembullt do të përpiqet të shkojë në vendin e punës që i kanë 
caktuar. Çdo kapitull është një dështim. Por dhe një fillim nga e para. 
Nuk është fjala për logjikë, po për këmbëngulje, shtrirja e madhe e 
kësaj kokëfortësie përbën tragjiken e veprës. Kur K... telefonon në 
kështjellë, dëgjon zëra të shumtë e të paqartë, qeshje të mbytura dhe 
thirrje të largëta. Kjo gjë mjafton për t’i ngjallur shpresën, në mënyrë të 
ngjashme me disa shpresa që shfaqen në qiejt verorë, ose me premtimet 
e mbrëmjes për të cilat jetojmë. Këtu takojmë sekretin e melankolisë së 
veçantë të Kafkës. E ngjashme, ç’është e vërteta, me atë që thithim në 
veprën e Prustit ose në personazhet plotiniane: nostalgjia për parajsat e 
humbura. “Bëhem shumë melankolike thotë Ollga, kur Bamabe më 
thotë në mëngjes se do të shkojë në Kështjellë; kjo rrugë, me sa duket, e 
panevojshme, kjo ditë, me sa duket, e humbur, kjo shpresë, me sa duket 
e kotë”. “Me sa duket” përfaqëson një nuancë ku bazohet e gjithë vepra 
e Kafkës. Por pavarësisht nga kjo, kërkimi i së përjetshmes është këtu 
tepër i përpiktë. Dhe personazhet e Kafkës, si automatë të frymëzuar, na 
krijojnë përfytyrimin për gjendjen tonë, pasi të privoheshim nga 
angazhimet tona të përditshme dhe të nënshtroheshim tërësisht para 
poshtërimeve hyjnore. 

Te “Kështjella”, ky nënshtrim ndaj së përditshmes, shndërrohet në 
etikë. K... ka shumë shpresë të arrijë që Kështjella ta adoptojë. Meqë 
vetëm nuk ia del dot mbanë, i përqendron të gjitha përpjekjet e veta që 
të meritojë besimin për tu bërë banor i fshatit dhe t’i shpëtojë pozitës së 
njeriut të huaj ku gjendet në sytë e të gjithëve. Ai kërkon të sigurojë 
punë, strehë, një jetë të një njeriu normal e të rregullt. Nuk mund t’i 
bëjë më dot ballë çmendurisë së vet. Do që të jetë i arsyeshëm. 
Mallkimin e veçantë që e bën të huaj për fshatin, kërkon ta heqë qafe. 
Në këtë drejtim, episodi i Fridës është mjaft domethënës. Kjo grua që 
ka njohur një nga funksionarët e Kështjellës, bëhet e dashura e tij vetëm 
për shkak të së kaluarës së saj. Ai gjen tek ajo diçka që është më e fortë 

se ai, në të njëjtën kohë, që është i ndërgjegjshëm për çka e bën të 
padenjë për Kështjellën. Kjo na kujton dashurinë e pashembullt të 
Kierkegardit për Rexhina Olsenin. Te disa njerëz, zjarri i përjetësisë që i 
tret është, aq i fortë saqë djegin edhe zemrën e atyre që u rrinë përqark. 
Gabimi i kobshëm që bëjmë kur i japim zotit atë që nuk i takon, është 
gjithashtu subjekt i këtij episodi të “Kështjellës”. Por për Kafkën, duket 
se nuk bëhet fjalë për ndonjë gabim. Kjo është një doktrinë dhe një 
“hop”. Gjithçka i përket Zotit. 

Më domethënës është fakti se gjeometri ndahet nga Frida për tu afruar 
me motrat Barnabe. Kjo ndodh ngaqë familja Barnabe është e vetmja që 
është braktisur nga Kështjella dhe vetë fshati. Amalia, motra e madhe, 
nuk ka pranuar kërkesat e turpshme që i bënte një nga funksionarët e 
Kështjellës. Mallkimi imoral që vijoi, e largoi përgjithmonë nga 
dashuria e Zotit. Të mos jesh i aftë të humbësh nderin tënd për 
Perëndinë do të thotë të jesh i padenjë për faljen e saj. Shquajmë këtu 
një temë të zakonshme për filozofinë ekzistenciale: e vërteta e 
papajtueshme me moralin. Këtu gjërat shkojnë larg, sepse rruga që bën 
heroi i Kafkës, nga Frida te motrat Barnabe, është e njëjtë me rrugën që 
shkon nga dashuria plot besim deri te hyjnizimi i absurdit. Edhe këtu, 
mendimi i Kafkës takohet me Kierkegardin. Nuk ka asgjë për tu çuditur 
që “tregimi i Barnabesë” gjendet në fund të librit. Përpjekja e fundit e 
gjeometrit është të takojë zotin, falë gjithçkaje që e mohon, ta gjejë jo 
sipas kategorive tona të së mirës e të së bukurës, por prapa pamjeve të 
zbrazura e të shëmtuara të indiferencës, të padrejtësisë dhe të urrejtjes 
së tij. Ky i huaj që i kërkon Kështjellës ta adoptojë është në fund të 
udhëtimit të tij edhe më i huaj, meqë këtë radhë ai është i pabesë me 
vetveten dhe sepse ai braktis moralin, logjikën e të vërtetat e arsyes për 
të mundur të hyjë, i armatosur vetëm me shpresën e tij të paarsyeshme, 
në shkretëtirën e bekimit hyjnor. 

Fjala shpresë këtu nuk është qesharake. Përkundrazi, sa më tragjike të 
jetë gjendja, për të cilën flet Kafka, më e ngurtë dhe provokuese bëhet 
kjo shpresë. Sa më shumë “Procesi” të duket me të vërtetë absurd, aq 
me tepër “hopi” entuziast i “Kështjellës” duket prekës dhe i paligjshëm. 
Këtu ne gjejmë, në gjendje të pastër, paradoksin e mendimit 

ekzistencial, ashtu siç e ka shprehur, për shembull, Kierkegardi: “Duhet 
të godasim për vdekje shpresën tokësore, vetëm atëherë do të shpëtojmë 
në sajë të shpresës së vërtetë” 2 , dhe që mund ta përkthejmë kështu: 
“Duhet të kesh shkruar “Procesin” për të punuar për “Kështjellën”. 

Shumica e atyre që kanë folur për Kafkën e kanë përkufizuar, në të 
vërtetë, veprën e tij si një klithmë dëshpëruese ku asnjë rrugëdalje nuk i 
lihet njeriut. Por ky përfundim duhet të rishikohet. Ka shpresë e 
shpresë. Vepra optimiste e Henri Bordosë më duket veçanërisht 
shkurajuese. Kjo ndodh sepse asgjë nuk mendohet për zemrat disi të 
vështira. Përkundrazi, mendimi i Malrosë mbetet gjithmonë fuqidhënës. 
Por në të dy rastet, nuk është fjala për të njëjtën shpresë, as për të njëjtin 
dëshpërim. 

Nga kjo kuptoj se vetë vepra absurde mund të çojë në pabesinë që unë 
dua të shmang. Vepra që ishte veçse një përsëritje pa rëndësi e një 
gjendjeje shterpë, një ekzaltim pa iluzion i së përkohshmes, këtu 
shndërrohet në djep iluzionesh. Ajo shpjegon, i jep formë shpresës. 
Krijuesi nuk mund të ndahet më prej saj. Ajo nuk është loja tragjike që 
duhej të ishte. Ajo i jep kuptim jetës së autorit. 

Në të gjitha rastet, është e çuditshme, që vepra me frymëzim të 
ngjashëm si ato të Kafkës, Kierkeqardit apo Shestovit, ato, me pak fjalë, 
të romancierëve e filozofëve ekzistencialë, tërësisht të orientuara drejt 
absurdit e rrjedhojave të tij, mbyllen, në fund të fundit, me një klithmë 
të fuqishme shprese. 

Ata përqafojnë Zotin që i përpin. Shpresa depërton nëpërmjet 
nënshtrimit, sepse absurdi i kësaj jete i siguron më tepër për realitetin e 
mbinatyrshëm. Nëse rruga e kësaj jete të çon te Zoti, paska, pra, një 
zgjidhje. Dhe vendosmëria, këmbëngulja, me të cilat Kierkegardi, 
Shestovi dhe heronjtë e Kafkës përsërisin itinerarin e tyre, janë një 
garanci e përveçme e pushtetit ekzaltues të kësaj sigurie. 

Kafka nuk i njeh Perëndisë së vet madhështinë morale, vërtetësinë, 
mirësinë, koherencën, por këtë e bën që të mbështetet më mirë në krahët 

e saj. Absurdi njihet e pranohet, njeriu i nënshtrohet dhe, nga ky çast, ne 
e dimë që absurdi nuk është më i tillë. Në kufijtë e gjendjes njerëzore, a 
ka shpresë më të madhe se ajo që të ndihmon t’i shpëtosh kësaj 
gjendjeje? E përsëris, në kundërshtim me opinionin e zakonshëm, që 
mendimi ekzistencial është brumosur me një shpresë të pamasë me atë 
që së bashku me Kristianizmin e hershëm dhe parashikimin e lajmit të 
mirë, ngritën në këmbë botën e lashtë. Por në këtë hop që karakterizon 
çdo mendim ekzistencial, në këtë këmbëngulje, në këtë matje hapësire 
të një perëndie pa sipërfaqe, si të mos shquash shenjën e një qartësie që 
vetëmohohet. Duam vetëm që të jetë një krenari që përulet për të 
shpëtuar. Ky vetëmohim do të jetë i begatë. Por kjo nuk sjell asnjë 
ndryshim. Në sytë e mi nuk zvogëlohet aspak vlera morale e qartësisë, 
edhe po të themi se është shterpë si çdo krenari, sepse edhe një e 
vërtetë, me përkufizim, është shterpë. Kështu janë gjithë gjërat e 
dukshme. Në një botë ku gjithçka merret e mirëqenë dhe asgjë nuk 
shpjegohet, begatia e një vlere ose një metafizike është një nocion pa 
kuptim. 

Në të gjitha rastet, shohim se cilës traditë mendore i përket vepra e 
Kafkës. Do të ishte marrëzi, në fakt, që ta përfillnim si të përpiktë 
përçapjen që të çon nga “Procesi” te “Kështjella”. Josef K... dhe 
gjeometri K... janë vetëm dy polet që tërheqin Kafkën 3 . Do të flisja si 
ai dhe do të thoja që vepra e tij nuk është ndoshta absurde. Por kjo nuk 
na pengon të shohim madhështinë dhe universalitetin e saj. Këto vlera 
krijohen ngaqë ka ditur të përfytyrojë me aq shumë hapësirë kalimin e 
përditshëm nga shpresa te dëshpërimi dhe nga urtësia e dëshpëruar në 
verbërinë e vullnetshme. 

Vepra e tij është e përbotshme (një vepër, me të vërtetë absurde nuk 
është e përbotshme), në atë masë që aty ravijëzohet fytyra prekëse e 
njeriut që arratiset nga njerëzimi, që zbulon në kontradiktat e veta arsye 
për të besuar, arsye për të shpresuar në dëshpërimet e tij pjellore dhe që 
quan jetë përvojën e tmerrshme të vdekjes. Ajo është e përbotshme 
sepse është me frymëzim fetar. Si në të gjitha fetë, njeriu çlirohet aty 
nga pesha e jetës së vet. Por nëse unë e di këtë gjë, nëse mund ta 

admiroj, e di gjithashtu që nuk kërkoj atë çfarë është e përbotshme, por 
atë që është vërtetë. Këto të dyja nuk mund të përputhen. 

Do ta kuptonim më mirë këtë mënyrë trajtimi nëse them që mendimi me 
të vërtetë dëshpërues përkufizohet pikërisht me anë kriteresh të 
kundërta dhe që vepra tragjike mund të jetë ajo, e cila, në kushtet kur 
çdo shpresë e ardhshme ka marrë arratinë, përshkruan jetën e një njeriu 
të lumtur. Sa më ekzaltuese është jeta, aq më absurde është ideja se 
mund ta humbësh. Këtu është, ndoshta, sekreti i kësaj shterpësie të 
madhërishme që ndiejmë në veprën e Niçes. Në kësisoj idesh, Niçja 
duket se është i vetmi artist që ka shkuar deri në rrjedhojat e skajshme 
të një estetike të absurdit, meqë mesazhi i tij i fundit qëndron në një 
qartësi shterpë e ngadhënjyese dhe në një mohim të vendosur të çdo 
ngushëllimi të mbinatyrshëm. 

Ato që kemi thënë, deri tani do të ketë mjaftuar për të zbuluar rëndësinë 
e madhe të veprës së Kafkës në kuadrin e kësaj eseje. Këtu jemi 
vendosur në kufijtë e mendimit njerëzor. Duke i dhënë kësaj fjale 
kuptimin e vet të plotë, mund të themi se gjithçka në këtë vepër është 
thelbësore. Në të gjitha rastet, ajo shtron problemin e absurdit në 
tërësinë e vet. Nëse këto përfimdime do t’i përqasnim me vërejtjet e mia 
fillestare, brendia e formës, kuptimi sekret i “Kështjellës”, i artit të 
natyrshëm, në të cilin rrjedh, kërkimi i pasionuar e kryelartë nga ana e 
K... i dekorit të përditshëm për ku drejtohet, do të na ndihmojnë të 
kuptojmë se çfarë është madhështia e tij, sepse nëse nostalgjia është 
shenjë e njerëzores, askush ndoshta nuk i ka dhënë aq mish e shpirt 
fantazmave të keqardhjes. Por në të njëjtën kohë, do të dallojmë se drejt 
çfarë madhështie të përveçme synon vepra absurde dhe që ndoshta ajo 
nuk gjendet këtu. Nëse detyra e artit është të bashkojë të përgjithshmen 
me të veçantën, përjetësinë e zhdukshme të një pike uji me lojën e 
dritave të saj, është edhe më e vërtetë të vlerësohet madhështia e 
shkrimtarit absurd nga distanca që ai di të krijojë midis këtyre dy 
botëve. Sekreti i tij është që të dijë të gjejë pikën e saktë ku ato 
bashkohen në shpërpjesëtimin e tyre më të madh. 


102 



Dhe për të thënë të vërtetën, këtë vend gjeometrik të njeriut dhe të 
jonjerëzores, zemrat e kulluara dinë ta gjejnë kudo. Nëse Fausti e Don 
Kishoti janë krijime të shkëlqyera arti, kjo ndodh për shkak të 
madhësive të pamasa që ata na tregojnë me duart e tyre tokësore. 
Megjithatë, vjen gjithmonë një çast ku mendja mohon të vërtetat që 
këto duar mund të prekin. Vjen çasti ku krijimi nuk merret tragjikisht: 
vetëm se merret seriozisht. Atëherë njeriu i kushton vëmendje shpresës. 
Por kjo nuk është puna e tij. Puna e tij është të braktisë djallëzinë. 
Ndërkaq, në përfundim të procesit të rreptë që Kafka i bën mbarë 
gjithësisë takojmë njeriun. Më në fund, verdikti i tij i pabesueshëm e 
shfajëson këtë botë të shëmtuar e tronditëse, ku edhe urithët kanë të 
drejtë të shpresojnë. 


1) Të vihet re se është e mundur në mënyrë po aq të ligjshme të 
interpretohen veprat e Kafkës në kuptimin e kritikës shoqërore (për 
shembull te “Procesi”). Ka të ngjarë që të mos këtë mundësi zgjedhjeje. 
Të dy interpretimet janë të mira. Me terma absurde, si e kemi parë, 
revolta kundër njerëzve drejtohet gjithashtu kundër Zotit. Revolucionet 
e mëdha janë gjithmonë metafizike. 

2) I vetmi personazh i pashpresë i “Kështjellës” është Amalia. 
Gjeometri i kundërvihet asaj me shumë ashpërsi. 

3) Për dy aspektet e mendimit të Kafkës. krahasoni. Në burg: “Fajësia 
(kuptohet, e njeriut) nuk është kurrë e dyshimtë, dhe një ffagment i 
“Kështjellës” (raportimi i Momusit): “Fajësia e gjeometrit K është e 
vështirë të provohet”. 

Marrë nga Miti i Sizifit - Albert Camus 

Përktheu Petrit Sinani 

